Dho?! Story: Neyngeyhe Haadha Loabivey - Episode 20\n"ހިހި. އެނގޭ ލީންއަށް ވެސް ގަބޫލުކުރަން އުނދަގޫވާނެކަން. މިއޮއް ހުރިހާ ދުވަހު ޒެކް ވެސް އުޅުނީ އެލީ އެކީ އެކަމަކު އެދެމީހުން ދެމެދު ލޯތްބެއްނެތް އޮތީ އެކުވެރިކަން " ފިޒާ ޖެހިލުމެއްނެތި ހިޔާލު ފާޅުކުރިއެވެ. އެއީ ތެދެއްކަން ގަބޫލު ނުކުރި ނަމަވެސް އެކަމާ ވާހަކަދައްކަން އައިލީން ބޭނުމެއްނުވިއެވެ. ތަކުރާރުކޮން އެލީޝާ ކައިރީ ވެސް ޒަކްވާން ކައިރީ އަހައިގެން ވެސް އެ ސުވާލުތަކުގެ ޖަވާބު މާ އެދެވޭ ގޮތަކަށް ލިބިފައެއް ނުވެއެވެ. ދެ މީހުން ވެސް ބުނަމުން އައީ އެކަކު އަނެއްކެއް ދެކެ ލޯބިވަނީ އެކުވެރިއެއްގެ ގޮތަށް ކަމަށެވެ. ބެސްޓުފުރެންޑަށް ވީމައެވެ.\nފިޒާއާ އެކު ހޭދަވި ވަގުތުތަކުގައި އައިލީނަށް އިނދެވުނީ ހިމޭންވެފައެވެ. ދައްކާނެ ވާހަކައެއް ނޭނގިފައެވެ. ވިސްނެމުންދިޔައީ ޒަކްވާނާއި ފިޒާ އާ މެދުއެވެ. އެދެމެދުގައި ގާތް ގުޅުމެއްނެތް ނަމަ ޔަގީނުން ވެސް އެކީ ތަންތަނަށް ގޮސް ނަހަދާނެއެވެ. ފިޒާގެ ގޮތް ނޭގުނަސް އައިލީނަށް ޒަކްވާންގެ ގޮތް އެނގެއެވެ. ކޮންމެ ކޮންމެ އަންހެންކުއްޖަކާ އެކު އުޅޭވަރަށްވުރެން ޒަކްވާންގެ ފަރާތުން އައިލީނަށް ފެނުނީ ރަނގަޅު ސިފަތަކެކެވެ.\nއެއާޕޯޓްގެ އެރައިވަލް ގޭޓުން ނިކުމެގެން އައި އެލީޝާ އާއި ނަޖްމާގެ ކުރީގައި ހުރެގެން ސަމީރުވެސް އައެވެ. އެދެމައިންނާއި އޭނާގެ ލަގެޖްތައް ހުރި ޓުރޮލީ ކޮއްޕަމުން އައި ސަމީރު ފެނިފައި އަންވަރުގެ މޫނުމަތިން ފެނުނީ ނިކަން ފުޅާ ހިނިތުންވުމެކެވެ. ސަމީރުގެ ގައިގާ ބައްދާލަމުން އަންވަރަށް ޝުކުރު އަދާކުރެވުނު އަދަދެއް ނޭނގެއެވެ.\n" މަރުހަބާ ބައްޕަގެ ޕްރިންސެސް " އަންވަރު އެލީޝާގެ ބޮލުގައި ފިރުމާލިއެވެ. އެލީޝާ ލަންކާގައި ދެމަސްދުވަސް ހޭދަކޮއްފައި އެއައީ މޭކަޕާއި ބެހޭ ގޮތުން ކުރިން ނޭގޭ އެތައް އެތައް އެއްޗެއް ދަސްކޮށްގެންނެވެ. އަތުގައި އޮތް ސެޓްފިކެޓުން މީހުން އޭނާ ބަލައިގަންނާނީ އުފަލާއި އެކުކަން ޔަގީނެވެ.\nނަޖްމާމެން ދެމައިންނާއި ސަމީރުއަށް މަރުހަބާ ކިޔަން އައިސް ހުރީ ހަމައެކަނި އަންވަރެވެ. އެހެން މީހުން ނެތްކަމުގެ ފަޅުކަން އެންމެ ބޮޑަށް ކުރީ ނަޖްމާއަށެވެ.\n" އެކަނިތަ އައީ ލީންމެން ޒަކްވާންމެން ނާދޭ " ނަޖްމާ ވަށައިގެން ހޯދާލަމުން ސުވާލުކޮށްލިއެވެ. އޭނާގެ ނަޒަރު ހުއްޓުނީ އަންވަރުގެ މޫނަށެވެ. އަންވަރު އެވަގުތު ބަލާލީ އެލީޝާއަށެވެ. އެލީޝާމެން އަންނަކަން އެއްވެސް މީހަކަށް ނާންގަން ބުނީ ޙުދު އެލީޝާއެވެ. އެލީޝާ އެގޮތަށް އެދުނީ ފަހަރެއްގައި ވެސް ޒަކްވާނާއި ބައްދަލުވާން ނޭދޭތީއެއް ނޫނެވެ. ޒަކްވާން އަންނަ ތަނަކަށް ފިޒާ އަންނާނެތިންނެވެ.\n" އާނ އެލީ ބޭނުންވީ އެހެން ކުދިންނަށް ސަޕްރައިޒެއްދޭން އެހެންވެ ބައްޕަވެސް ބޭނުންވީ އެލީމެން އަންނަކަން އެއްވެސް ކުއްޖަކަށް ނާންގަން..." އެލީޝާ އަތުގައި ހިފައިގެން އަންވަރު ހިނގައިގަންނަމުން ބުނެލިއެވެ.\n" ބައްޕަ ވެސް އެލީއަށް ސަޕްރައިޒެއް ދޭނަން ..." އަންވަރު ވާހަކަ ދެއްކުމުން ވެސް އެލީޝާ ގަދަކަމުން މޫނުމައްޗަށް ހިނިތުންވުމެއް ގެނެސްފައި ހުރީ ހިމޭނުންނެވެ. ބަސްމަދުވެފައި ހުރީ ވަރުބަލިވެފައި ހުރުމުންކަމަށް ނިންމާފައި އެންމެން އެކީ އަވަސްވީ ގެއަށް ދިއުމަށެވެ.\nއައިލީންއަށް ނަޖްމާމެން އައިކަން އެނގުނީވެސް ޑިއުޓީ ނިންމާފައި ގެއަށް އައިފަހުންނެވެ. އެލީޝާގެ ކޮޓަރިއަށް ވަން އިރު އެލީޝާ އޮތީ ސޯފާގައެވެ. ހީވަނީ ކޮންމެވެސް ކަމަކާ ވިސްނަން އޮތްހެންނެވެ.\n" .ސަޕްރައިޒް " އައިލީން އައިސް ބައްދާލީ އެލީޝާ ގައިގައެވެ. ދުވަސްތަކަކަށް ފަހު ފެނުމުން ދެބެން ވެސް އުފަލުން ގޮތެއްނެތެވެ.\n" އަޅޭ ހާދަ ގޯހޭ އަންގާ ވެސް ނުލާ ވިއްޔާ ތިއައީ ؟ " އައިލީން ޝަކުވާކުރިއެވެ. ފުޅާ ހިނިތުންވުމަކާއި އެކު އެލީޝާ ބަލަން އިނީ އައިލީންގެ މޫނަށެވެ.\n" އެނގިގެން އައިމަ ސަޕްރައިޒެއް ވެސް ނުވާނު ...މިހާރު ކިހާ މަޖާ " މަހުމާފޮތީގެ ކުޝަންއެއް ނަގައި އެލީޝާ ބައްދާލިއެވެ. އައިލީން އިށިއިނީ އެލީޝާ އާ ކައިރީގައެވެ.\n" ހޫމް ސިސްއަށް ނޭގުނަސް ޒެކްއަށް އެނގޭނެ އެލީ އަންނަކަން ދޯ" ޒަކްވާންގެ ނަން އިވިފައި އެލީޝާގެ މޫނުމަތިން ފެންނަން ހުރި އުފާވެރިކަން ގެއްލުނެވެ. އެހެން ނަމަވެސް އެކަން އައިލީނަކަށް ފާހަގައެއް ނުވިއެވެ.\nއެވަގުތު އަންވަރު ދޮރުހުޅުވާލާފައި، އެލީޝާ ހުރީ ތައްޔާރަށްތޯ އެހިއެވެ. ކާރު ދުއްވާލަންދަނީ ކަމުގައި ބުނުމުން އައިލީނަށް ދާން ދައުވަތު ދިނީ ޙުދު އެލީޝާއެވެ. އެތަން ފެނިފައި އަންވަރު އެދުނީ ޒަކްވާނަށް ގުޅައިގެން އޭނާވެސް އެމީހުން އެކީ ގެންދިއުމަށެވެ. ނަމަވެސް އެލީޝާ އެކަމާ ފާޅުގައި ދެކޮޅު ހެދިއެވެ. އެލީޝާ ޒަކްވާނާއި ކުރިމަތިލާން ތައްޔާރެއް ނޫނެވެ. އެލީޝާ ބޭނުންވަނީ ޒަކްވާނާއި ވީހާވެސް ދުރުން އުޅޭށެވެ.\nހާޖަރު ފިޔަވައި އެންމެން ކާރު ދުއްވާލަން ނިކުތެވެ. ރަށުތެރޭގައި ބުރެއްޖަހާލާފައި އަންވަރު ކާރު އަނބުރާލީ އޭނާ ބޭނުންވާ މަންޒިލާއި ދިމާއަށެވެ. އެއީ އޭނާ އެލީޝާއަށް ދޭން އުޅޭ ސަޕްރައިޒެވެ. ކާރު ގޮސް މަޑުކޮއްލީ އެލީޝާއަށް ތައްޔާރުކޮއްދިން ސެލޫންގެ ކުރިމައްޗަށެވެ. އެންމެން ކާރުން ފޭބުމުން އަންވަރު އެލީޝާގެ އަތަށް ތަޅުދަނޑިދިނެވެ. އެލީޝާ ހައިރާންވެފައި އެންމެންގެ މޫނަށް ވަކިވަކިން ބެލިއެވެ. ކޮންމެ މީހެއްގެ މޫނުމަތިން ވެސް ފެނުނީ ނިކަން ހިނި އައިސް ތިބި ތަނެވެ. އަންވަރުގެ އިޝާރާތަށް އެލީޝާ ގޮސް ތަޅުދަނޑިން ދޮރުހުޅުވާލީ ދެތިންފަހަރު އަންވަރު އެދުމުންނެވެ.\nދޮރުހުޅުވާލާފައި ބޮކިތައް ދިއްލާލުމާއި އެކު އެތަނުގެ އެތެރެ އޮތް ގޮތް އެލީޝާއަށް ފެނުނެވެ. ހައިރާންވީ ވަރުން އަނގަމަތީ ދެއަތް އަޅާލެވުނެވެ. އެހާ ކުޑަދުވަސްކޮޅެއްގެ ތެރޭގައި އެތަން އެހާ ފުރިހަމަކޮށްފާނެ ކަމަކަށް އެލީޝާ ހިތަކަށް ނާރައެވެ.\n" ހަވް ވޯޒް އަ ސަޕްރައިޒް؟ " އައިލީން އައިސް އެލީޝާ ކޮނޑުގައި ހިފައި ތަޅުވާލިއެވެ. އެލީޝާގެ ލޮލުން ކަރުނައައެވެ. އުފަލުން ބުނާނެ އެއްޗެއް ނޭނގިފައި ސެލޫންގެ ތެރެ ބަލަމުން ކުރިއަށް ދިޔައެވެ.\nސެލޫނަކަށް ވުރެން ބޮޑަށް އެތަން ވައްތަރީ ސްޓޫޑިޔޯ އަކާއެވެ. ބޮޑު ލޯގަނޑުގެ ވަށައިގެން ހަރުކޮށްފައިވާ ބޮކިތަކާއި މޭޒާއި ގޮނޑިތަކަކީ ވެސް އެންމެ ޒަމާނީ ފެންވަރުގެ ތަކެއްޗެވެ. މަޑު އަޅިކުލައާއި ގަދަ އަޅިކުލައިގެ ފާރުތަކުން ތަނަށް އިތުރު ފުރިހަމަކަމެއް ގެނެސްދެއެވެ. ހުދު ކުލައިގެ ދިގު ސޯފާ އަކާއި ބިއްލޫރި މޭޒެއް އެއްފަރާތުގައި ބަހައްޓާފައި ހުއްޓެވެ. އެމޭޒުމަތީގައި ބާއްވާފައި އޮތް އަލްބަމް ނަގައިގެން އެލީޝާ އިށިއިނީ ސޯފާގައެވެ. ކޮންމެ އެއްޗަކަށް ވަކިން ނަޒަރު ހިންގާލިއިރު އޭނާ މޫނުމަތިން ހިތްހަމަޖެހުމުގެ ކުލަވަރު ފެނެއެވެ.\nއަލްބަމް ހުޅުވާލިއެވެ. ފުރަތަމަވެސް ފެނުނީ ފިޒާގެ ފޮޓޯއެކެވެ. އެލީޝާގެ ކުޅަދާނަ މޭކަޕްގައި އޭނާ ހުރިހާ ދަތެއް ފެންނަ ވަރަށް ހިނިތުންވެގެން ބަލަން ހުރީ އެލީޝާއަށް ހެން ހީވެއެވެ. އެފޮޓޯ އިތުރަށް ރީތިވެފައިވަނީ ޒަކްވާންގެ ހުނަރުވެރިކަމުންނެވެ. އެ އަލްބަމްގައި މުޅިންވެސް ހުރީ ފިޒާގެ ފޮޓޯއެވެ. ކޮންމެ ފޮޓޯއެއްގެ ތިރީގައި "އެލީ ސެލޫން" ގެ ނަން ޖަހާފައި އޮތެވެ. އެއީ އަންވަރު އެތަނަށް ކިޔަން ނިންމާފައި އޮތް ނަމެވެ. ފިޒާގެ ތަސްވީރުތައް ފެނުމުން އެލީޝާގެ ތަބީއަތަށް ބަދަލުތަކެއް އަތުވެއްޖެއެވެ. ހުރިހާ ފޮޓޯ ބަލަން ބޭނުން ނުވެ ހުރެފައި އަލްބަމް ލައްޕާލައި މޭޒުމަތީ ބޭއްވީ ނިކަން ބާރަށެވެ. އެމަންޒަރު އަންވަރާއި ނަޖްމާ ކައިރީ ވާހަކަދައްކަން ހުރި އައިލީންގެ ލޮލުގައި އަޅައިގަތެވެ. އެހެން ނަމަވެސް ވަގުތުގެ ގޮތުން އައިލީން އެމަންޒަރު ފެނުނު ކަމަކަށް ނަހަދައެވެ.\nޖެހިގެން އައި ދުވަހުގެ ހެނދުނުގެ ވަގުތެވެ. އެލީޝާ ކޮފީތަށި ހިފައިގެން ނިކުތީ ޓެރަހަށެވެ. އައިލީން ވެސް އެލީޝާ އެތަނުގައި ހުއްޓާ ފެނުމުން އައީ ކޮފީއެއް ތައްޔާރުކޮށްގެންނެވެ. ޓެރަހުގައި އެއްވަސްވެފައި އޮތީ ހުވަނދުމަލާއި ފިނިފެންމަލުގެ ވަހުންނެވެ. ފިނިފެންމާ ގަސްތަކުގައި މާއަޅާފުރިފައި އޮތް އިރު އެހާވެސް ހިތްގައިމެވެ. ހުވަނދުމާ ގަހުގައި ފޮޅިފައިވާ ހުދުކުލައިގެ މާތައް ބަލާ ފޫހިނުވާނޭކަން ޔަގީނެވެ.\n" ގުޑް މޯނިންގ އެލީ " ކޮފީތަށި ހިފައިގެން އައިސް އައިލީން ހުއްޓުނީ އެލީޝާ ގާތުގައެވެ. އެހެން ނަމަވެސް އެކުއްޖާގެ ސަމާލުކަން ހުއްޓިފައިވަނީ ވަށައިގެން ފެންނަމުން ދިޔަ މަންޒަރު ތަކަށެވެ. އަރައިގެން އައި އިރުގެ ރަންދޯދިތައް ގަސްތަކާއި ރުއްތަކުގެ ތެރެއިން ފެނެއެވެ. ކޮވެލީގެ ހިތްގައިމު އަޑު މުޅިމާހައުލަށް ފެތުރިފައިވާ މިއުޒިކެއްފަދައެވެ.\n" މޯނިންގ" އެލީޝާގެ އަޑާއި ހަރަކާތްތަކުގައިވީ ކަންފަސޭހަކަމެވެ. ނޫނީ އެއްވެސް ކަމަކަށް އޭނާގެ ޝައުޤުވެރިކަން ނެތީއެވެ.\n" ޒެކް ނާދޭތަ ؟ " އައިލީން ސުވާލުކުރީ އަހަން ނާހަން ކަހަލަ ގޮތަކަށް ހުރެފައެވެ.\n" ހޫމް " ޖަވާބުދިން އިރުވެސް އޭނާގެ ނަޒަރު ހުއްޓިފައިވީ ދުރަށެވެ. އައިލީނާއި ހަތަރުކަޅި ހަމަކުރަން އޭނާ ބޭނުން ނުވާ ފަދައެވެ.\n" އެލީ އައިކަންވެސް ޒެކްއަށް ނޭގެނީތަ ؟ " ޒަކްވާންގެ ވާހަކަދެއްކުމުން އެލީޝާއަށް އަންނަމުން ދިޔަ ބަދަލު އައިލީނަށް ފާހަގަވިއެވެ. ޒަކްވާނާއި މާގާތް އެކުވެރިކަމެއް ނެތް ކަހަލައެވެ. ނޫނީ އެފަދަ އެކުވެރިކަމެއް ބާއްވަން އެލީޝާ ބޭނުން ނުވާ ކަހަލައެވެ.\n" އަހަރެން އައިކަން އެނގެން ކޮންމެހެން އެހާ މުހިއްމެއް ނޫނެއްނު " އެއީ އެލީޝާ ހިތުގެ އަޑިން ބުނި ބުނުމެއްނޫނެވެ.\n" ކީއްވެ ؟ އެއީ އެލީގެ ބެސްޓްފުރެންޑެއްނު " ކޮފީތަށިން ކޯވަރެއް ބޯލަމުން އައިލީން ބުނެލިއެވެ.\n" ދެފަރާތުގެ ކަނެކްޝަން އަކާ ނުލައި އެއްވެސް ގުޅުމެއް ދެމިއެއް ނޯންނާނެ " ހިތްދަތިކަން ފޮރުވަން ކުރެވެން އޮތް ހުރިހާ ކަމެއް އެލީޝާ ކުރިއެވެ. އެހެން ނަމަވެސް އޭނާގެ ކޮންމެ ލަފްޒެއްގައިވީ ހިތްދަތިކަމެވެ.\n" އެއީ ބެސްޓުފުރެންޑުވިޔަސް ..ހަޒްބަންޑު އެންޑް ވައިފް ވިޔަސް " ކޮފީޖޯޑުގެ ތުނބުގައި ޝަހާދަތް އިނގިލިން ކުޅެލަ ކުޅެލައި އެލީޝާ ހުއްޓެވެ. ކޮފީތަށި ހޫނުކަން ކެނޑިގެންދާއިރު ވެސް އެއިން އެތިފޮދެއް ބޯން އޭނާ ބޭނުން ނުވާފަދައެވެ. ނޫނީ އަރުން އެއްޗެއް ދިރޭ ވަރަށްވުރެން އޭނާ އެވަނީ ހިތްދަތިވެފައެވެ. ދެން ޒަކްވާނާއި ބެހޭ ގޮތުން އައިލީނަށް ވާހަކަދައްކާކަށް ނުކެރުނެވެ. އޭނާ އެތަނުން ދިޔައީ އެލީޝާ އެކަނި ހުންނަން ބޭނުންވާ ހެން ހީވުމުންނެވެ.\nހަފްތާއެއް ފާއިތުވެގެން ދިޔައީ އެފަދަ ގޮތަކަށެވެ. ޒަކްވާން ވެސް ގުޅާ ނުލައެވެ. ހަމައެކަނި ދެމީހުން ވާހަކަދައްކަނީ ވައިބަރއިންނެވެ. ހަމައެކަނި އެލީޝާގެ ހާލު އަހާފައި ހަނދާންވާކަމަށް ބުނެލައެވެ. އެމެސެޖް ދުވާލަކު ތިންފަހަރުވެސް އެލީޝާއަށް ލިބިދާނެއެވެ. އެހެން ނަމަވެސް އެލީޝާ ރަށަށް އެނބުރި އައި ވާހަކަ އޭނާވެސް ނުބުނެއެވެ. ޒަކްވާން ނާހާތީ ނުބުނަނީއެވެ. ހަފްތާއެއް ފާއިތުވެގެން ދިޔައިރު އެގެއަށް ޒަކްވާން ނުވެސް އާދެއެވެ. އެލީޝާ ރަށުގައި ނޫޅޭތީ ނާންނަނީ އޭ އެލީޝާ ހީކުރިއެވެ.\nކަންތައްތައް ވަރަށް ބޮޑަށް ބަދަލުވެއްޖެ ކަމުގެ އިޙްސާސް އެލީޝާއަށް ދިޔައީ ކުރެވެމުންނެވެ. ޒަކްވާނަކީ އެލީޝާގެ ދިރިއުޅުމުގެ އެއްބަޔަށް ވެފައިވާއިރު އެދެމެދުގައިވަނީ ދުރުކަމެވެ. އެލީޝާ ނެގިމަޑުވެފައި ހުންނާތީ އެކަމާ އަންވަރާއި ނަޖްމާ ވާހަކަދެއްކިއެވެ. އަންވަރު އުނދޯލީގައި އިން އިރު ނަޖްމާ އުޅުނީ ގަސްތައް ކައިރީގައެވެ.\n" ޒެކްވެސް ނާދޭ ނޭގެ ވީގޮތެއް " ނަޖްމާ ޖެހިލީ އިސްކުރު ކައިރިއަށެވެ.\n" ދެކުދިން މައްސަލަ ޖެހުނީބާ ؟ " އަތް ފޮހޭ ތުވާލިކޮޅު ނަގައިގެން ނަޖްމާ އިށިއިނީ އުނދޯލީގައެވެ. އަންވަރު ހިނިތުންވެލާފައި ފޯނުގެ ސްކުރީން ނިއްވާލިއެވެ.\n" ހިހި ހިޔެއް ނުވޭ ! އެވާނީ ޒެކްއަށް ވަގުތު ނުވެގެން ނާދެވެނީކަމަށް...ސެލޫން ނިންމަން ވަރަށް ބުރަކޮން އުޅުނު ނަޖޫމެން ލަންކާގަ ވީއިރު ...ޒެކް އެހާވަރުން އުޅުނީމަ އެނިންމާލެވުނީ " އަންވަރު ޒަކްވާންގެ މަސައްކަތަށް ތައުރީފްކުރީ ހިތުގެ އަޑިންނެވެ. އޭނާ ބުނި ބުނުމަކަށް ޒަކްވާން ސެލޫންގެ މަސައްކަތުގައި އުޅުނީ ރޭގަނޑު ގިނަ ރޭރޭ ނުނިދައެވެ. ކުލަލުމާއި އެއްޗެހި ރޭވުމަށްދަންދެން އެކަން ކުރީ ޒަކްވާނަށް ކުރެވުނު އެންމެ ރަނގަޅަކަށެވެ. ނަތީޖާ އަންވަރު ބަލައިގެންނަނީ އުފަލާއި އެކުއެވެ.\nޒަކްވާނަށް ފޯނުކުރީ އަންވަރެވެ. ނުފެންނާތީ ބަލީތޯ ބަލާލުމަށް ކަމަށްބުނެއެވެ. ފޯނު ނިންމާލީ އެލީޝާ އައި ވާހަކަ ބުނަމުންނެވެ. ފޯނު ބާއްވާފައިވެސް އަންވަރު ދެއްކީ އެލީޝާއަށް ޒަކްވާން ރަނގަޅު ވާހަކައެވެ.\n" އެދެކުދިން އުޅޭލެއް ގާތް ކަމުން މަންމަ އެހުންނަނީ ބިރުން " ނަޖްމާ ހިނިއައިސްފައި ވާހަކަދެއްކިއެވެ. މަޑުމަޑުން އުނދޯލި ހެއްލަމުންނެވެ. ނަޖްމާ ފާޅުކުރީ ހާޖަރުގެ ކަންބޮޑުވުމެވެ.\n" ހި ހިހި އެކީއްވެ؟ އިކްރިޝާއަށް ވީހެން ވެދާނެތިން ؟ " އަންވަރަށް އޭނާގެ މަންމަ ފިކުރު ބޮޑުވާ ކަންތައް އޮޅިފައެއް ނުވެއެވެ. އޭނާގެ ދެދަރިންނާއި ދޭތެރޭ ހާޖަރް ފިކުރުކުރަނީ އުފަންދަރިންނެކޭ އެއްގޮތަށެވެ. އެދެކުދިން އުފަންވެ ބޮޑުވީ ހާޖަރުގެ އަތްމައްޗަށެވެ.\n" އާން! މަންމަ ކަންބޮޑުވެގެން އުޅޭތީ އަހަރެންވެސް އެލީ ކައިރީ އެހިން ކޮން ގޮތަކަށްތޯ ޒެކްއާ ދޭތެރޭ ދެކެނީ " ކައިވެންޏަށް ކިތަންމެ ދުވަހެއް ވީ ނަމަވެސް އެކަކު އަނެއްކެއްގެ ވާހަކަތައް އަޑުއަހާލައި މަޝްވަރާކުރުމަކީ ކޮންމެހެން ކުރަންޖެހޭ ކަމެކެވެ. ކާމިޔާބު އުފާވެރި ދިރިއުޅުމެއްގެ އެންމެ މުހިއްމު އެއް އަސާސްއެވެ.\n" ދެން ކީކޭ ބުނީ ؟ " އަންވަރުގެ މޫނުމަތިން އުފާވެރިކަން ފިލައިގެން ނުދެއެވެ. ޝައުޤުވެރިކަމާއި އެކު އޭނާ ދަރިންގެ ވާހަކަތައް އަޑުއަހައެވެ.\n" ބުނީ އެލީގެ ބެސްޓްފުރެންޑޭ އެ އިތުރު ގުޅުމެއް ނެތޭ " ނަޖްމާ ވާޙަކަ އިވިފައި އަންވަރު ބޯޖަހާލިއެވެ.\n" އާން ރަނގަޅު އިތުރު ގުޅުމެއް އޮންނަންޏާ ޕޭރެންޓުންނަށް އެނގެން ޖެހޭނެ " ދެން އަންވަރު ވިސްނީ އައިލީން އާ މެދުއެވެ. އެކުއްޖާ މިހާރު ދިރިއުޅުމެއް ފަށަން ވެއްޖެކަން އަންވަރަށް ވިސްނުނެވެ. ޝާޙް އާއި އައިލީން އެކި ތަންތަނުން ބައްދަލުކުރާއިރު އެގުޅުން އިތުރަށް ގޯސްވެދާނެ ކަމުގެ ބިރު އަންވަރަށް އޮތެވެ. ދެކުދިންނަކީވެސް ކިޔަވައިގެން ތިބި ދެކުދީންނަށް ވިޔަސް ޒުވާންކަމުގެ ޖޯޝުގައި ކަތިމަގެއް ހިޔާރު ކުރެވިދާނެ ކަމުގެ ބިރު އެބައޮތެވެ. އެވާހަކަ ނުފެށިގެން އުޅެނިކޮން އައީ ސަމީރުއެވެ. އަންވަރުގެ ގާތް ރަޙްމަތްތެރިޔާއެވެ.\nކުޑައިރުކޮޅެއް ފަހުން ނަޖްމާ ނިކުތީ ތަބަކެއްގައި އެއްޗެހި ހިފައިގެންނެވެ. ކަޅުސަޔާއި ދޮންކޭލުގެ އިތުރުން ސޭންޑްވިޗާއި ކުޅިބޯކިބަލެވެ. ސަމީރު އަންނާނެ ވާހަކަ ބުނެފައި އޮތުމުން ނަޖްމާ ރަނގަޅަށް ސައި ތައްޔާރުކުރިއެވެ. ސަމީރު ބޭނުންވީ އެފެންޑާގައި ސައިބޯން ތިބޭށެވެ. ކުރިމަތިން ފެންނަން އޮތް ބަގީޗާގެ ރީތިކަމުގައި ކުޑަ ވަގުތުކޮޅަކަށް ނަމަވެސް ހިޔާލުތަކާއި ދުރުވެލާށެވެ. ވައިޖައްސާލާށެވެ. އަންވަރާއި ސަމީރު ވާހަކަ ދައްކަން ދޫކޮއްލާފައި ނަޖްމާ އަނެއްކާވެސް ދިޔައީ ބަގީޗާ ގަސްތައް ކައިރިއަށެވެ.\n" ނަޖޫ ތި ގަސްތައް ތެރެއިން ނިކުމެވޭ ވަރެއް ނުވޭދޯ ! ހިނގާ ތި މަސައްކަތް ތަންކޮޅެއް ފުޅާ ކޮއްލަން " ސަމީރަކީ އަބަދުވެސް އޭގެ ދެމަފިރިންނަށް ހުރިހާ ކަމެއްގައިވެސް ލަފާދޭ ލަފާދާރެވެ. އެހިތެރިކަމުގައި ދެވަނައެއް ނެތް މިތުރެކެވެ. ސަމީރުގެ ސަމާސާ ކުރުން ތަކުން އަންވަރު ހިނިގަނޑެއް ޖަހާލިއެވެ.\n" އެމަސައްކަތް ފުޅާ ވާނީ ގިނަ ގަސް އިނދިގެންދޯ! " އަންވަރުވެސް ސަމީރުގެ ވާހަކައިގާ ބައިވެރިވިއެވެ.\n" ނަޖޫ އިންދާ ގަސްތައް އަހަރެންގެ ރިސޯޓަށް ގަންނަން މިވިސްނަނީ ...އެކަމުން ރަނގަޅު އެއްޗެއް ލިބި ނަޖޫގެ މަސައްކަތް ފުޅާ ކުރެވިދާނެ " ސަމީރު ހިޔާލުކުރާ ގޮތް ފާޅުކުރިއެވެ.\nއެމީހުން އެކަމުގެ މަޝްވަރާގައި ތިއްބާ ޒަކްވާން އައެވެ. ސަމީރަށް ޒަކްވާން ތައާރަފްކޮށްދިނެވެ. ގިނަ ދުވަސްތަކެއް ފަހުން ޒަކްވާން ފެނުނު އިރު ޒަކްވާނަށް އައިސްފައިވާ ބަދަލު ފެނިފައި ސަމީރަށް ނޭގުނެވެ.\n" އެލީ ވެއްޖެ ކޮޓަރީގަ..ޒެކް ނައިސްގެން ކަންނޭގެ ފޫހިވެގެން އެ އުޅެނީ " ނަޖްމާ އެހެން ބުނުމުން ނިކަން ހިނިއައިސް ޒަކްވާން އެތެރެއަށްވަނެވެ. އެހެން ނަމަވެސް އޭނާ ހިތުގައިވަނީ ނުތަނަވަސްކަމެވެ. އެނބުރި އައި ވާހަކަ އެލީޝާ ނުބުނުމުން އޭނާ ހިތުގައި ޖެހިފައިވެއެވެ.\n" ހިނގާބަލަ ރިސޯޓަށްދާން ކުދިވެރިން ގޮވައިގެން ...ދެތިން ދުވަސްފަހުން އަހަރެންގެ ސޮރުވެސް އަންނާނެ ..އެސޮރުވެސް އައިސް ހުންނާނީ ރިސޯޓްގަ އެންމެން މަޖާ ކޮއްލާފައި އައިމަ ހުންނާނީ ރަނގަޅަށް " އަނެއްކާވެސް ސަމީރުގެ ފަރާތުން ލިބުނީ ދައުވަތެކެވެ. ސަމީރުގެ ހިއްސާ އޮންނަ ރިސޯޓެއް ރަށާއި ކައިރީގައި ދަނީ ތަރައްޤީކުރަމުންނެވެ. މިފަހަރު ސަމީރު ރަށަށް އައުމުގެ އެންމެ ބޮޑު ބޭނުމަކީ ރިސޯޓްގެ ހަދާ ނިމިފައި އޮތް ފަރާތް ޓޫރިސްޓުންނަށް ހުޅުވާލުމެވެ.\n" އެސޮރު އެއްކޮން ކިޔަވައި ނިމިގެންތަ އެއަންނަނީ ؟ " ސަމީރުގެ ހުންނަނީ އެންމެ ކުއްޖެކެވެ. އެދަރިފުޅު ހުންނަނީ ޑޮކްޓަރކަން ކިޔަވަން އޮސްޓުރޭލިޔާގައެވެ.\n" ނޫނޭ ފައިނަލް ޓެސްޓާއި ދެމެދު ޗުއްޓީއެއް ލިބޭތީ ބޭނުންވީ މިކޮޅަށް ޖައްސާލަން " ސަޔަށް އިންސާފުކުރަމުން ދިޔައިރު ނަޖްމާ ތައްޔާރުކޮއްފައިވާ ކާތަކެއްޗަށްވެސް ސަމީރު ހުސްނުވާ ތައުރީފް ދިޔައީ އޮހެމުންނެވެ.\nސިޓިންގރޫމުން ހާޖަރު އާ ދިމާވުމުން ޒަކްވާން ވާހަކަދައްކާލަން މަޑުކޮއްލިއެވެ. އެއަށްފަހު އޭނާ ދިޔައީ ސީދާ އެލީޝާގެ ކޮޓަރިއަށެވެ. ޓަކިޖަހާލަންވެސް ޒަކްވާން ހަނދާނެއް ނެތެވެ. ދޮރު ހުޅުވާލީ އެފަދަ މަންޒަރެއް ފެނިދާނެ ކަމަކަށް ނޫނެވެ. މެއާއި ހަމާގައި ތުވާލި އޮޅައިލައިގެން އެލީޝާ ނިކުތީ ފެންވަރައިގެންނެވެ. ބޮލުގައި އޮޅާފައި އޮތް ތުވާލިން އެކަން ހެކިދެއެވެ. ދެމީހުންނަށްވެސް އެކަކު އަނެއްކަކު ފެނުމުން ހަޅޭ ލަވައިގަނެވުނެވެ. ޒަކްވާން އަވަސް އަވަހަށް ދޮރު ލައްޕާލިއެވެ. ހަމަ އެބާރު މިނުގައި ދޮރު ހުޅުވާލިއެވެ. މެޔާއި ދިމާލަށް ދެއަތް ހުރަސްކޮއްގެން ހުރި އެލީޝާއަށް ޒަކްވާން ބުނި ބަހުން މޫނުމަތި ރަތްވެގެން ދިޔައެވެ.


Report: Mira siyasee nukyrey, Mira islaah kurey!\nމީރާގެ މުވައްޒަފުން ފޮޓޯއަކަށް ހުއްޓިގެން: ޓެކްސް ނެގުމުގެ އިދާރީ ގާނޫނު އިސްލާހު ކުރަން ސަރުކާރުން ދަނީ މަސައްކަތް ކުރަމުން -- ފޮޓޯ: މީރާ\nރައްޔިތުންނަށް ހިދުމަތް ދޭން ހޯދާ ފައިސާ މިހާރު ލިބެނީ ޓެކްސް ނިޒާމުގެ ތެރެއިންނެވެ. ކުރިއާ ހިލާފަށް، މި ނިޒާމަށް އަންނަ މިނިވަން ކަމަކާއި އިތުބާރު ގުޅިފައިވަނީ ރައްޔިތުންނާ އެވެ. ގިނައިން ޓެކްސް ފައިސާ ހޯދޭނީ، ޓެކްސް ނިޒާމު އެފިޝެންޓްވެ، ވަރުގަދަވީ ވަރަކުންނެވެ. ރާއްޖެއަށް 2010 ވަނަ އަހަރު ތައާރަފުވި ޓެކްސް ނިޒާމު އަދިވެސް މިއޮތީ ޅަފަތުގަ އެވެ. ނިޒާމުގައި އިސްލާހު ކުރަންޖެހޭ ގިނަ ކަންކަތައްތަކެއް އެބަހުއްޓެވެ.\nޓެކްސް ނިޒާމު މި ހާލުގައި އޮއްވާ މިވަގުތު ގެންނަ ކޮންމެ ބަދަލެއްގެ ސީދާ އަސަރު މުޅި ގައުމަށް ކުރާނެ އެވެ. ޓެކްސް ނިޒާމް އިސްލާހު ކުރުމަކީ ސަރުކާރުގެ ވައުދެކެވެ. އެހެންވެ ސަރުކާރު އައުމުގެ ކުރިން ނިޒާމުގައި ހުރި މައްސަލަތައް ރަނގަޅު ކުރުމުގެ ވާހަކަ ދެއްކި އެވެ. އެގޮތުން މިހާރު ވަނީ ރައްޔިތުން މަޖިލީހަށް ޓެކްސް ނެގުމުގެ އިދާރާ ގާނޫނަށް އިސްލާހުތަކެއް ހުށަހަޅާފަ އެވެ. ނަމަވެސް މިފަހަރު ހުށަހަޅާފައިވާ އިސްލާހުތަކުގައި ގިނަ ކަންބޮޑުވުންތަކެއް އެބަހުރި ކަމަށް ބައެއް ފަރާތްތަކުން ދަނީ ބުނަމުންނެވެ.\n"ޓެކްސް ނެގުމުގެ ނިޒާމު އިސްލާހު ކުރަން ޖެހޭ. އެކަމަކު ގެންނަ އިސްލާހަކީ މުޅި ނިޒާމުގެ މުސްތަގިއްލުކަން ނުގެއްލޭނެ ކަމަކަށް ވާން ޖެހޭނީ. މިހާރު އިސްލާހު ގެންނަން ހުށަހަޅާފައިވާ ބިލުގައި ގިނަ މައްސަލަ ތަކެއް އެބަހުރި،" މޯލްޑިވްސް އިންލެންޑް ރެވެނިއު އޮތޯރިޓީ (މީރާ) ގެ އިސް މަގާމު ތަކެއް ފުރުއްވާފައިވާ ބޭފުޅަކު ނަން ހާމަ ނުކުރައްވާ ވިދާޅުވި އެވެ.\nޓެކްސް ނެގުމުގެ ގާނޫނަށް ގެންނަން ހުށަހެޅި އިސްލާހު ސްޕޮންސާކޮށްފައި ވަނީ އައްޑޫ ހުޅުދޫ ދާއިރާގެ މެންބަރު އިލްޔާސް ލަބީބެވެ. މިހާރުގެ އިސްލާހުގައިވާ ގޮތުން މީރާގެ ބޯޑަށް ރައްޔިތުން މަޖިލީހުން އައްޔަން ކުރާ ފަސް މެންބަރުންގެ އިތުރު ދެ މެންބަރުން ބޯޑަށް އިތުރުވާނެ އެވެ. މި މެންބަރުންގެ ތެރޭގައި ފިނޭންސް މިނިސްޓަރު އައްޔަން ކުރާ މެންބަރަކު ވެސް ހިމެނެ އެވެ.\nބައެއް ފަރާތްތަކުން ދެކޭ ގޮތުގައި މިގޮތަށް އިސްލާހު ކޮށްފިނަމަ މީރާގެ ތެރެއަށް ސަރުކާރުގެ އަތް ވަނުމުގެ ފުރުސަތު ހުޅުވިގެން ދިޔައީ އެވެ. އަދި އެގޮތަށް އެކަން ހިނގަމުންދާނެ އެވެ.\nސިޔާސީ ނުފޫޒު ވަދެގެން ނުވާނެ\nމީރާގެ އަށްވަނަ އަހަރީ ދުވަހުގެ މުނާސަބަތުގައި ކޭކު ފަޅަނީ: މީރާގެ ބޯޑު އެކުލެވޭ ގޮތަށް އިސްލާހު ގެންނަން ހުށަހަޅާފައިވޭ -- ފޮޓޯ: ރައީސް އޮފީސް\nމިހާރު ގެންނަން ހުށަހަޅާފައިވާ އިސްލާހާ ބެހޭ ގޮތުން ވިޔަފާރިވެރިންގެ ކަންބޮޑުވުންތަކެއް ވެސް އެބަހުއްޓެވެ. ސަބަބަކީ ރާއްޖޭގެ ސިޔާސީ ކަންކަން އޮންނަ ގޮތުން ސިޔާސަތުތަކާ ނުރުހުންވާ ވިޔަފާރިވެރިންނާ ޖައްސާލުމުގެ ގޮތްތަކެއް މީގެ ކުރިން އަބަދުވެސް ފެނިގެން ގޮސްފައިވާތީ އެވެ. އެހެންކަމުން މީރާގެ ބޯޑުގެ އެކުލެވުމަށް ބަދަލު ގެނެސް ސަރުކާރު އޭގެ ތެރެއަށް ވަދެ، އަތްބާނަން ފުރުސަތު ދީފިނަމަ މީރާގެ ތެރެއަށް ސިޔާސީ ނުފޫޒު ވަނުމުގެ ފުރުސަތު ބޮޑުތަނުން ފަހިވާނެ އެވެ. އެކަން އެހެން ހިނގާނެ އެވެ.\nގިނަ އަދަދަކަށް ޓެކްސް ދައްކާ ވިޔަފާރިވެރިއަކު ވިދާޅުވި ގޮތުގައި އެ ބަދަލަކީ ގެންނަން އެހާ ރަނގަޅު ބަދަލެއް ނޫނެވެ.\n"މިހާރު ވެސް މީރާގައި ސިޔާސީ ނުފޫޒު ނެތީއެއް ނޫނޭ މިހާރު ވެސް މި އުޅެނީ ސިޔާސީ ނުފޫޒު ވަންނަ ވަރުން. އެ ވަރަށް މިނިވަންކޮށް އޮންނަ އިރުވެސް. ދެން، ކިހިނެއް ތޯ ވާނީ ފިނޭންސް މިނިސްޓަރު އައްޔަން ކުރާ މެންބަރަކު މީރާގެ ބޯޑަށް ލީމަ! މިގޮތަށް ފާސް ކޮށްފިނަމަ މީރާ ވެގެންދާނީ ފިނޭންސް މިނިސްޓްރީގެ ޑިޕާޓްމަންޓަކަށް،" އެ ވިޔަފާރިވެރިޔާ ވިދާޅުވި އެވެ.\nރާއްޖެ އަށް އެންމެ ގިނައިން މުދާ އެތެރެކުރާ އެއް ކުންފުނީގެ ވެރިއަކު، ވިދާޅުވި ގޮތުގައި މީރާއަކީ މިނިވަން ކަމާއެކު މަސައްކަތް ކުރާ ތަނަކަށް ވާން ޖެހޭއިރު، ގެންނަ ބަދަލެއްގެ ސަބަބުން އެ ތަނުގެ މުސްތަގިއްލުކަން ގެއްލިގެން ދިއުމަށް ފުރުސަތު ދީގެން ނުވާނެ އެވެ.\n"ގަބޫލު ކުރަން ޓެކްސް ނިޒާމު އިސްލާހު ކުރަން ޖެހޭކަން. ހާއްސަކޮށް ކުދި ވިޔަފާރިތަކަށް މި ނިޒާމު ފަސޭހަ ކުރަން ޖެހޭ. އެކަމަކު އެތަނުގެ ފޯމޭޝަނަށް ބަދަލު ގެންނަން އުޅޭތީ މައްސަލައަކީ. މިއިން މި އެނގެނީ އެ އުޅެނީ އެހެން ބޭނުމެއްގައިކަން. މިއީ އެއްގޮ ތަކަށް ވެސް ކޮށްގެން ވާނެ ކަމެއް ނޫން،" އޭނާ ވިދާޅުވި އެވެ.\nވިޔަފާރީގެ ސިއްރުތައް ރައްކާކުރާ ތަނެއް\nބާޒާރު މަތީގައި ފިހާރައެއް: ޓެކްސް ނިޒާމަކީ އިތުބާރުކުރާ އެއްޗަކަށް ވާން ލާޒިމް- -- މުހައްމަދު އަފްރާހު | އަވަސް\nއެންމެ ރަނގަޅު ނޫނަސް މީރާއަކީ މިހާތަނަށްވެސް ވިޔަފާރިވެރިން އިތުބާރުކުރި ތަނެކެވެ. ސަބަބަކީ ސިއްރު ހިފެހެއްޓުމާއި ހިންގުމުގައި ގެންގުޅުނު ހަރުދަނާ ކަމެވެ. ނަމަވެސް މިހާރު ހުށަހަޅާފައިވާ އިސްލާހުގެ ސަބަބުން މީރާގައި ހުރި ވިޔަފާރިވެރިންގެ ސިއްރުތައް އާއްމުވުމުގެ ފުުރުސަތު އޮންނާނެ ކަމަށް ގިނަ ވިޔަފާރިވެރިން ދެކެ އެވެ.\nމިހާރު ހުށަހަޅާފައިވާ އިސްލާހުގައިވާ ގޮތުން މީރާގެ ބޯޑުގެ އިދާރީ ކަންކަން ބަލަހައްޓަން ޖެހެނީ ދައުލަތުގެ މާލީޔާގެ ކަންކަން ބެލެހެއްޓުމުގެ މަސްއޫލިއްޔަތު ހަވާލު ކޮށްފައިވާ ސަރުކާރުގެ ވުޒާރާއަކުން ނެވެ. އެއީ ފިނޭންސް މިނިސްޓްރީ އެވެ. މި އިސްލާހު އޮތް ގޮތުން މީރާގެ ބޯޑުގެ ހުރިހާ އިދާރީ ކަންކަން ބަލަހައްޓާނީ ފިނޭންސް މިނިސްޓްރީ އެވެ.\nއެހެން ވިޔަފާރިވެރިއަކު ވިދާޅުވި ގޮތުގައި ޓެކްސް ދައްކާ މީހުންގެ މައުލޫމާތު ސިއްރު ކުރުމަކީ މީރާގެ މައްޗަށް ލާޒިމްވާ ކަމެކެވެ. އިސްލާހެއް ގެނައި ނަމަވެސް އެކަމަށް ބަދަލު އައިސްގެން ނުވާނެ އެވެ.\n"މީރާ އަށް މި ހުށަހަޅަނީ ވިޔަފާރީގެ ހުރިހާ ހިސާބު ކިތާބެއް. އެހެންވެ މި ހިސާބުން އެ ހިސާބުތައް ސިޔާސީ މީހުންގެ އަތްމައްޗަށް ދާ ކަހަލަ ގޮތަކަށް އޮވެއްޖެނަމަ އެއީ ޓެކްސް ނިޒާމުގެ އިތުބާރު ގެއްލޭ ހިސާބު. އެހެންވީމަ މިހާރު ގެންނަން ހުށަހަޅާފައިވާ އިސްލާހު ތަކާމެދު ގޮތެއް ނިންމާއިރު ވަރަށް ވިސްނަން ޖެހޭ މެންބަރުން،" ޓޫރިޒަމް ވިޔަފާރީގައި ހަރަކާތްތެރިވާ އެ ބޭފުޅާ ވިދާޅުވި އެވެ.\nބިލުގައި ރަނގަޅު ކަންކަން ހިމެނޭ\nމަޖިލީހުގެ ޖަލްސާއެއް: މީރާ އިސްލާހު ކުރުމަށް ބިލެއް ވަނީ ހުށަހަޅާފައި\nޓެކްސް ނެގުމާބެހޭ އިދާރީ ގާނޫނަށް ހުށަހަޅާފައިވާ އިސްލާހުގައި ވަނީ ހަމައެކަނި ގޯސް ކަންތައްތަކެއް ވެސް ނޫނެވެ. ބިލުގައި ރަނގަޅު ކަންތައްތަކެއް އެބަހުއްޓެވެ. އެއީވެސް ފާހަގަ ކުރަން ޖެހޭ ކަމެކެވެ. އޭގެތެރޭގައި މަގާމުގައި ދެމި ތިބެވޭނެ މުއްދަތެއް ކަނޑައެޅުމާއި ބޯޑު މެންބަރުންގެ މާލީ ބަޔާން ހުށަޙަޅަން ލާޒިމް ކުރާ ގޮތަށް އޮތް އޮތުން ފާހަގަވެ އެވެ.\nކޮންމެ ގޮތެއް ވިޔަސް ރާއްޖޭގެ ޓެކްސް ނިޒާމު އޮތީ ރަނގަޅު އިސްލާހަކަށް ބޭނުންވެފަ އެވެ. މި ނިޒާމު އިސްލާހު ކުރަން ޖެހެ އެވެ. ނަމަވެސް ގެންނަ އިސްލާހެއްގެ ސަބަބުން މީރާއަށް ސިޔާސީ ނުފޫޒު ވަންނަން ބާގަނޑެއް ހެދިގެން ނުވާނެ އެވެ. އެފަދަ ކަމެއް ދިމާވެއްޖެނަމަ އެކަން ވެގެންދާނީ ރާއްޖޭގެ މުޅި އިގްތިސޯދާއި ރައްޔިތުންގެ ދިރިއުޅުމުގައި ހެދޭ ބައްދަން ދަތި ބާގަނޑަކަށެވެ.\nމީރާ ރައްޔިތުންގެ މަޖިލިސް އެމްއެމްއޭ + ޓެކްސް އެޕީލް ޓްރައިބިއުނަލް ފިނޭންސް މިނިސްޓްރީ ޓެކްސް އިގްތިސޯދު


Alien Fenunu Kamah Bunaa Baeh Tharin - Vaguthu\n9 މަސް ކުރިން ( އޮކްޓޯބަރ 22, 2020 )\nބައެއް މަޝްހޫރު ތަރިންނަށް މި ވަނީ އޭލިއަންތަކެއް ކަމަށް ބުނާ އެއްޗެއް ފެނިފައެވެ. އެހެންކަމުން އެ މީހުންގެ ބަހަށް ހެއްލެންވީ ހެއްޔެވެ؟ އޭލިއަން ދުނިޔެއަށް އަންނާނެ ކަމަށް އިންތިޒާރު ކުރަންވީ ހެއްޔެވެ؟.\nއޭލިއަން ފެނުނު ކަމަށް ބުނާ ބައެއް ތަރިންނަށް ބަލާލަމާ ހިނގާށެވެ.\nމަޝްހޫރު ލަވަކިޔުންތެރިޔާ މައިލޭ ސައިރަސް މި ވަނީ އޭނާއަށް އޭލިއަންތަކެއް ފެނުނު ކަމަށް ބުނެފައެވެ. ނަމަވެސް އެކަމާއި ގުޅޭގޮތުން މާބޮޑު އެއްޗެއް އޭނާ ހާމަކޮށްފައެއް ނުވެއެވެ. އޭނާ ބުނީ، އެ ވަގުތަކީ އޭނާ މަސްތުހާލުގައި ހުރި ވަގުތެއް ކަމަށެެވެ.\n"އަހަރެން ކާރުގައި ދިޔައީ ރަހުމަތްތެރިއަކާއެކު، ދަނިކޮށް އަހަރެންނަށް ފެނުނީ، އަހަރެންނަށް ޔަގީން އަހަރެންނަށް އެ ފެނުނު އެ އެތި، އެކަމަކު އަހަރެން ވަނީ މަސްތުވާތަކެތި އެގަޑީގައި ބޭނުން ކޮށްފައި". މެގަޒިން އަކަށް މައުލޫމާތު ދެމުން އޭނާ ބުނެފައި ވެއެވެ.\nއިތުރަށް އޭނާ ބުނެފައި ވަނީ، އެ އޭލިއަން ފެނުމުން އޭނާ ބިރުގަތް ކަމަށެވެ.\nރެޕް ލަވަކިޔުންތެރިޔާ ޕޯސްޓް މެލޯންވެސް މި ވަނީ ޗެޓް ޝޯވއެއްގެ ތެރެއިން އޭނާއަށް އެތައް ފަހަރަކާއި އޭލިއަން ދިމާވި ކަމަށް ބުނެފައެވެ. އޭނާ ބުނީ އަންއައިޑެންޓިފައިޑް ފްލައިން އޮބްޖެކްޓްސް (ޔޫއެފްއޯ) އޭނާއަށް ފެނިފައި ވަނީ ނިއު ޔޯކް އާއި އުޓާހް އާއި ކެލިފޯނިއާ އިން ކަމަށެވެ. އަދި އެ ޔޫއެފްއޯ ފެނިފައި ވަނީ އޭނާއަށް އެކަނި ނޫން ކަމަަށާއި، އޭނާއެކު އެެއިރު ތިބި އެހެން މީހުންނަށްވެސް އެ އޭލިއަންތައް ފެނުނު ކަމަށް އޭނާ ބުންޏެވެ.\nއޮސްކާ ހާސިލް ކުރި ރުސެލް ކްރޯވް ބުނާގޮތުގައި، އޭނާއަށް ހަމައެކަނި ފެނުނީ ޔޫއެފްއޯ އެެއް ނޫނެވެ. އޭނާ ވަނީ އެ މަންޒަރު ވީޑިއޯ ކޮށް ޔޫޓިއުބްއަށްވެސް ލާފައެވެ. ސިޑްނީ މަތިން ދިޔަ ރީނދޫ އަދި ރަތް ކުލައިގެ އަލިގަނޑަކީ އެއީ ޔޫއެފްއޯ ކަމަށް އޭނާ ބުނެފައި ވެއެވެ.\nލަވަކިޔުންތެރިޔާ ޒޭން މާލިކްއަށްވެސް އޭލިއަންއެއް ވަނީ ފެނިފައެވެ. އެކަމަކު އޭނާއަށް ފެނިފައި ވަނީ ހުވަފެނުގައެވެ. ޒޭން ބުނެފައިވާގޮތުގައި އޭނާ ވަން ޑައިރެކްޝަން ދޫކޮށްލަން ނިންމީ އެހެންވެގެންނެވެ. އޭނާ މެގަޒިންއަކަށް މައުލޫމާތު ދެމުން ބުނީ، އެ އޭލިއަން އޭނާއާ ވާހަަކަދެއްކި ކަމަށެވެ.\nއޮކްޓޯބަރ 22, 2020 15:18\nToo Me toޮ\nއޮކްޓޯބަރ 22, 2020 17:03\nކޮބާ އެއްމެ މަޝްހޫރުމީހާ ކެނެރީގޭ ނަޝީދުގެ ނަން...؟؟\nއޮކްޓޯބަރ 22, 2020 18:32\nއޭލިއަނުން އެއް ނޫން.\nޝައިތާނުންނަށް އަޅުކަން ކުރާ ބައެއް ވިއްޔާ


Coca Cola In Isthashigandu Dhonnanvee Mihenve! - Vaguthu\nމި ކުޑަ ކުޑަ މުޖުތަމައުގައި ކޮންމެ މީހަކީ ވެސް ރީތި ކަމަށް ލޯބި ކުރާ މީހެކެވެ. އެއީ އަހަރުމެންގެ ތެރެއިން ކޮންމެ ދިވެއްސެއްގެ ގައިގައި ހަރުލާފައި ހުންނަ ސިފައެއްވެސް މެއެވެ. މީހާގެ ރީތިކަން ދައްކުވައިދޭ އެއް ކަމުގެ ތެރޭގައި އެމީހެއްގެ ބޮލުގައި އޮންނަ އިސްތަށިގަނޑު ރީތި ކޮށް އޮތުންވެސް ހިމެނޭތާއެވެ.. ކޮންމެ މީހަކު ވެސް ބަލާނީ އިސްތަށިގަނޑަށް ދެވޭނެ ފަރުވާއެއް ދީގެން ސިއްހަތު ރަނގަޅު އެންމެ ރީތި ވަރުގަދަ އިސްތަށިގަނޑަށް ހެދުމަށެވެ.\nއަހަރުމެންގެ ތެރޭގައި ގިނަ މީހުންނަކީ އެންމެ ސިއްހަތު ރަނގަޅު އިސްތަށިގަނޑެއް ލިބިފައިވާ މީހުންނެއް ނޫނެވެ. އޭގެ ސަބަބުން މާޔޫސް ވެފައިވާ އެތައް ބަޔަކު ތިބިކަމަށް ބުނުމަކީ ދޮގަކަށް ނުވާނެއެވެ. އެފަދަ މީހުން އަދި މާޔޫސްވާކަށް ނުވެއެވެ.\nއާންމު ގޮތެއްގައި އިސްތަށި ފައިބާ އިސްތަށިގަނޑުގެ ހުންނަ އޮފް ކަން ކަނޑައިގެން ދާން މެދުވެރިވާ ސަބަބު ތަކުގެ ތެރޭގައި އިސްތަށިގަނޑުގައި ފާޑު ފާޑުގެ ކެމިކަލްތަކާއި ކުލަ އަދި އިސްތަށިގަނޑާއި ނުގުޅޭ މާއްދާތަކުގެ ޝޭމްޕޫ ބޭނުން ކުރުން ހިމެނެއެވެ.\nއެގޮތުން މިފަހަރު މި ބަލާލަނީ ކޮކާ ކޯލާއިން އިސްތަށިގަނޑު ދޮވުމުން ލިބޭ ފާއިދާ ތަކަށެވެ. އަބަދުވެސް ކޮކާ ކޯލާ ފުޅިއެއް އައިސް އަލަމާރީގައި ބަހައްޓާށެވެ.\nކޮކާ ކޯލާ އަކީ ގިނަ ބަޔަކަށް ނޭގުނު ކަމުގައި ވީ ނަމަވެސް ތަންތަން ސާފު ކުރުމާއި ބަދިގޭގައި ކައްކަން ބޭނުންކުރާ ތެލި ފަދަ ތަކެތި ވެސް ސާފު ކުރުމަށް ވަރަށް ބޭނުން ތެރި އެއްޗެކެވެ.\nކޯކް ބޭނުންކޮށްގެން އިސްތަށިގަނޑަށް ކުރެވިދާނެ ކަންކަމަކީ މިއީއެވެ. އެގޮތުން އުޅޭ ކުޑަ ކުއްޖަކު ވިޔަސް އަދި އަމިއްލަ މީހާގެ ކަމުގައި ވިޔަސް އިސްތަށިގަނޑުގައި ޗުވިންގަމް ހަރުލައިފިނަމަ ކޯކް އިން އެވެސް ނައްޓުވައި ލެވިދާނެއެވެ.\nބޯތަށްޓެއްގެ ތެރެއަށް ކޯކް އެޅުމަށްފަހު އިސްތަށި ގަނޑުގައި ޗުވިންގަމް އަތުލާފައި ހުރިތަން ކޯކްގެ ތެރެއަށް ލާށެވެ. އިރުކޮޅަކު ބެހެއްޓުމަށްފަހު ވަރަށް ފަސޭހައިން އެ ނައްޓާލެވިދާނެއެވެ.\nކޮންމެ އަކަސް ކޮކާ ކޯލާ އަކީ އިސްތަށިގަނޑުގެ ބޯ ކަން އިތުރު ކޮށްދޭން ވެސް ބޭނުން ކުރެވިދާނެ ފަސޭހައިން ލިބެން ހުންނައެއްޗެއް ކަމަށް ގިނަ މީހުންގެ ވާހަކަތަކުން އެނގިގެން ގޮސްފައިވެއެވެ. ނަމަވެސް މިއި ސީދާ ސައްހަ ވާހަކަ އެކޭވެސް ނުބުނާނަމެވެ. ކޮންމެ ކަމަކީ ވެސް އަމިއްލަ އަށް އެކަމެއް ކޮށް އެކަމެއް ތަޖަތިބާ ކުރެވޭނެ ކަން ކަމެވެ.\nކޮކާ ކޯލާގައި އެކުލެވިގެން އެސިޑްގެ މިންވަރު މަތި ކަމުން އިސްތަށިގަނޑު ރީތިކޮށް ދުރަށް ދައްކުވައިދޭނެއެވެ. ރީތި ވުމުގައި ބެނުން ކުރެވިދާނެ އުކުޅުތައް އެލްކޯ ނަމަކަށް ކިޔާ ބްލޮގަރެއް ބުނެފައިވަނީ މި ކަން ކުރުމުން ހިތްހަމަ ޖެހޭނެ ފަދަ ނަތީޖާއެއް ފެންނާނެ ކަމަށެވެ. އޭނާ އެ ބްލޮގްގައި ބުނެފައިވަނީ ހަމަ އެކަނި ކޮށްލަން ޖެހޭ ކަމަކީ ކުޑަ ދެ ކޯކް ފުޅި ގެނައުމަށްފަހު ބޮލުގައިވާ އިސްތަށިގަނޑަށް އަޅާލުމަށްފަހު ފެނުން ދޮވެލާށެވެ.\nޖެނުއަރީ 4, 2022 20:01\nޖެނުއަރީ 5, 2022 11:24\n...."ކޮކާ ކޯލާ އަކީ ގިނަ ބަޔަކަށް ނޭގުނު ކަމުގައި ވީ ނަމަވެސް ތަންތަން ސާފު ކުރުމާއި ބަދިގޭގައި ކައްކަން ބޭނުންކުރާ ތެލި ފަދަ ތަކެތި ވެސް ސާފު ކުރުމަށް ވަރަށް ބޭނުން ތެރި އެއްޗެކެވެ...."\nމިވަރުގެ އެއްޗެއް އަހަރުމެން މިބޮނީ. ހެޔޮނުވާނެ.


Vakkan nukuriyas rayyithunnah hidhumaiy koh dhevidhaane!\nވައްކަން ނުކުރިޔަސް ރައްޔިތުންނަށް ހިދުމަތްކޮށް ދެވިދާނެ!\nރައްޔިތުންނަށް އަސާސީ ހިދުމަތްތައް ކަށަވަރުކޮށްދިނުމަށް ރައީސް ސޯލިހްގެ ސަރުކާރުން ގިނަ މަޝްރޫއުތަކެއް ވަނީ ފަށާފައި\nރައީސް ސޯލިހްގެ ސަރުކާރަށް ކޮރަޕްޝަންގެ ތުހުމަތެއް ނުކުރޭ\nކ. މާލެ 29 މާރޗް 2019 | ހުކުރު 15:26 5,182\nސަރުކާރުގެ ފުރަތަމަ 90 ދުވަހުގެ ކާމިޔާބީތައް ފާހަގަކުރުމަށް ބޭއްވި ރަސްމިއްޔާތުގެ ތެރެއިން - ރައީސް އޮފީސް\nއަބްދުﷲ ޔާމީންގެ ހުދުމުހުތާރު ފަސް އަހަރުގެ ވެރިކަމުގެ ތެރޭގައި ހިނގި ކޮންމެ ކަމެއްގައިވެސް އޮތީ ކޮރަޕްޝަނާއި، ހިޔާނާތޭ ބުނުމަކީ ދޮގަކަށް ނުވާނެ އެވެ. ރަށްރަށުގައި ފެނުގެ ނިޒާމް ޤާއިމްކުރިޔަސް، ނަރުދަމާގެ ނިޒާމަކަސް، މަޝްރޫއުއެއް ފެށިއަސް، ހޮސްޕިޓަލެއްގެ ހިންގުން އާސަންދަ ކުންފުންޏަށް ބަދަލުކުރި ނަމަވެސް އެކަމެއްގެ ތެރެއިން އޮތީ ނާޖާއިޒު ފައިދާތަކެއް ހޯދާފަ އެވެ. ވައްކަންތަކެއްކޮށް، ރައްޔިތުންގެ ފައިސާއަށް ހިޔާނަތްތެރިވެފަ އެވެ.\nރައްޔިތުންނަށް ވިސްނައިދީފަ އޮތީ، އަސާސީ ހިދުމަތަކަސް، ޖަރޫރީ ބޭނުމަކަށްވިޔަސް، ތަރައްޤީގެ މަޝްރޫއަކަށް ނަމަވެސް އެކަމެއް ކުރެވޭނީ ހިޔާނަތް އެކުލެވޭ ގޮތުގެ މަތިންކަމަށެވެ. ކޮރަޕްޝަންގެ ގޮތުގައި ކޮންމެވެސް އަރިސް ބޭފުޅަކަށް މަންފާތަކެއް ލިބޭގޮތުގެ މަތިން އެކަނި ކަމަށެވެ. އެ ނޫން ގޮތަކަށް ރައްޔިތުންނަށް ލިބެންޖެހޭ އަސާސީ ހިދުމަތެއްވެސް ލިބެން ނޯންނާނެކަމަށެވެ.\nއެ ސަބަބާއިހުރެ، އަބްދުﷲ ޔާމީންގެ ވެރިކަން ބަދަލުކޮށް، އިހަށް ދުވަހަކާއި ހަމައަށްވެސް ރައްޔިތުން ވިސްނައިގެންތިބީ އެގޮތަށެވެ. ނަމަވެސް މުޅި މަންޒަރު ބަދަލުކޮށްލީ، ރައީސް އިބްރާހިމް މުހައްމަދު ސޯލިހްގެ 100 ދުވަހުގެ ވައުދުތައް ފުއްދާ، 90 ދުވަހުގެ ތެރޭގައި ހޯދި ކާމިޔަބީތައް ބަންޑުންކޮށްލި ހިސާބުންނެވެ. ތަރައްޤީގެެ ކޮންމެ މަޝްރޫއަކާއެކު، ހިޔާނާތުގެ ބޮޑެތި ޖަރީމާތަކެއް ހިންގަން ނުޖެހޭކާމާއި، އަސާސީ ހިދުމަތްތަކަކީ ރައްޔިތުން އެކަމަކަށް ސަލާންޖަހަން ނުޖެހޭނެ ކަންތައްތަކެއް ކަން އެމަނިކުފާނު އެ ވަނީ ރައްޔިތުންނަސް ސާބިތުކޮށްދީފަ އެވެ. ވައްކަން ނުކޮށްފިނަމަ ހަތަރު މަހެއްހާ ދުވަހުގެ ތެރޭގައި އެތައް ބަޔެއްގެ ދިރިއުޅުން ފާގަތިކޮށްދެވިދާނެކަމާއި، ތަރައްޤީީގެ އެތައް މަޝްރޫއުތަކެއް ކުރިއަށް ގެންދެވިދާނެކަން ރައީސް ސޯލިހްގެ ސަރުކާރުން އެ ވަނީ ހާމަކޮށްދީފަ އެވެ.\nބޭކާރު ހަރަދުތަކެއް ނުކޮށްފިނަމަ ރައްޔިތުންނަށް އެތައް ހިދުމަތްތަކެއް ތަނަވަސްކޮށް ދެވޭނެކަން ރައީސް ސޯލިހްގެ ސަރުކާރުގެ ފުރަތަމަ 90 ދުވަހުގެ މަސައްކަތުން ރައްޔިތުން އެ ވަނީ ޔަޤީންކޮށްދީފަ އެވެ.\nގަނޑުބަނޑުކޮށްލާފައިވާ ނިޒާމެއްގެ ތެރެއިން ވެރިކަމާއި ހަވާލުވެވަޑައިގެން ފަސް ބިލިއަން ރުފިޔާ އާމްދަނީގެ ގޮތުގައި އެ ވަނީ ހޯއްދަވާފަ އެވެ. ދައުލަތުގެ ހަރަދުތައް 3.9 ބިލިއަން ހިފަހައްޓަވާއި، ރިޒާވް އެތައް ގުނައެއް އިތުރުކޮށް، ޔޫޒަބަލް ރިޒާވް 242 މިލިއަން ޑޮލަރަށް ވަނީ އިތުރުކޮށްފަ އެވެ.\nދެން އޮތީ އެ އިދިކޮޅު ފަރާތްތަކުން ތަރައްޤީގެ ޕްރޮޖެކްޓްތައް ގޮތުގައި ސިފަކުރާ ރަށްރަށުގެ ބިން ހިއްކުމާއި، ފެނާއި ނަރުދަމާގެ ނިޒާމް ޤާއިމްކުރުމުގެ މަޝްރޫއުތަކާއި، ހައުސިން މަޝްރޫއުތަކެވެ. މި ސަރުކާރުން އެއީ ތަރައްޤީގެ ބޮޑެތި ޕްރޮޖެކްޓްގެ ގޮތުގައި ސިފަކުރުމުގެ ބަދަލުގައި، އެއީ ރައްޔިތުންނަށް ލިބެންޖެހޭ އަސާސީ ހިިދުމަތްތައް ގޮތުގައި ރައްޔިތުުންނަށް ކަށަވަރުކޮށް ދޭ ކަންތައްތަކެވެ.\nރައީސް ސޯލިހްގެ ވެރިކަމުގެ ފުރަތަމަ 90 ދުވަސް ނިންމާލިއިރު، އެ މަނިކުފާނުގެ ސަރުކާރުން ވަނީ އެތައް ރަށެއްގެ ފެނާއި ނަރުދަމާ ނިޒާމްގެ މަސައްކަތް ފަށައިފަ އެވެ. އިތުރު ރަށްރަށުގެ ފެނާއި ނަރުދަމާގެ މަސައްކަތްތައް އަންނަ ހަފްތާގައި ފަށާއިރު، އިތުރު 35 ރަށެއްގެ ފަނާއި ނަރުދަމާގެ މަސައްކަތް ފެށުމަށް ވަނީ އިއުލާންކޮށްފަ އެވެ. ބިމުގެ ދަތިކަން ހައްލުކުރުމަށް ބިން ހިއްކުމަށް ނިންމާއި، ބިން ހިއްކާނެ ރަށްތައް އިއުލާންކޮށްފައި ވާއިރު، އެ މަސައްކަތްތައް ފެށުމަށް ސަރުކާރު އެ އޮތީ ދޮންވެ ފައްކާކޮށްލާފަ އެވެ.\nހިލޭ ޑިގްރީއަށް ކިޔެވުމުގެ ފުރުސަތާއި، މަތީ ތައުލީމަށް ދޭ ލޯންތަކުގެ އިންޓްރެސްޓް އެތައް ގުނައެއް ތިރިކުރުމާއި، ކަރަންޓުގެ އަގު ހެޔޮކުރުމާއި، ކުދި އަދި މެދު ފަންތީގެ ވިޔަފާރީތަކަށް ހާއްސަ ބޭންކެއް އުފެއްދުމާއި، މަސްވެރިންނަށް ބޭންކިން ނިޒާމްގެ ފައިދާ ލިބޭނެ ގޮތް ހެދުމާއި، ދަނޑުވެރިކަމަށް ބޭނުންކުރާ ތަކެތީގެ ޑިއުޓީތައް ކަނޑާލުމާއި، ޑީސަލުން ނަގަމުންދާ ޑިއުޓީތައް ކަނޑާލުމާއި، ޕެންޝަން ފަންޑުން ޕަރުޟު ހައްޖުވުމުގެ ފުރުސަތެވެ.\nމިއީ ސަރުކާރަކުން އެންމެ 90 ދުވަހުގެ ތެރޭގައި ރައްޔިތުންގެ ކޮށްދިން ކަންތައްކެވެ. ފުއްދި ވައުދުތަކެވެ. ރައްޔިތުންގެ ދިރިއުޅުމުގެ ހާލަތު ބަދަލުކުރުމަށް ގެނައި ބަދަލުތަކެވެ.\nވައްކަމާއި ހިޔާނާތުގެ ތުހުމަތެއް ރައްޔިތުން ނުކުރެ އެވެ. އެކަމަކަށް ސަރުކާރުން ޖާގައެއްވެސް ނުދެ އެވެ. ރައީސާއި، އަނބިކަނބަަލުންނާއި، ސަރުކާރުގެ އިސްވެރިންގެ އެކައުންޓުތަކާއި، އާއިލީ ބޭފުޅުންގެ އެކައުންޓުތަކަށް މިލިއަނުން މިލިއަނުން ފައިސާއެއްވެސް ޖަމާއެއް ނުކުރެ އެވެ.\nދެން މިކަމުގައި އިދިކޮޅު ފަރާތްތަކުން ދައްކާނެ ވާހަކައެއް އޮންނާނެ ހެއްޔެވެ.\nއެ ބޭފުޅުންގެ ވެރިކަމުގެ ފަސް އަހަރުގައި ނުކުރެވުނު އެތައް ކަމެއް ވެރިކަމުގެ ހަތަރު މަހުގެ ތެރޭގައި އެ ވަނީ ހާސިލްކޮށްފަ އެވެ. އެ ބޭފުޅުން ހިޔާނަތުގެ ތެރެއިން ގެންނެވިކަމަށް ބުނާ ބޮޑެތި މަޝްރޫއުތައް، ހިޔާނާތާއި، ވައްކަން ނުހިމެނޭގޮތަށް ވެރިކަމުގެ ފުރަތަމަ ހަތަރު މަހުގެ ތެރޭގައި އެ ވަނީ ފަށާފަ އެވެ.\nތަރައްޤީ އަންނަން ޖެހޭނީ ވައްކަމާއި އެކުގައެއް ނޫނެވެ. އެކަން ރައީސް ސޯލިހްގެ ސަރުކާރުން އެ ވަނީ ސާބިތުކޮށްދީފަ އެވެ.


SunOnline: Victim ge hahggu thah balance koh, Ali ge gairu haaziru gai mahsala ninmaidhee: Dhaulai\nވިކްޓިމްގެ ހައްގުތައް ބެލެންސްކޮށް، އަލީގެ ޣައިރު ހާޒިރުގައި މައްސަލަ ނިންމައިދީ: ދައުލަތް\nނަޖާހު މަސްއޫދު 06 May 2021, 15:59\nމާޗް 8، 2020: ކުރީގެ ޓޫރިޒަމް މިނިސްޓަރު އަލީ ވަހީދު -- ސަން ފޮޓޯ/ ފަޔާޒު މޫސާ\nކުރީގެ ޓޫރިޒަމް މިނިސްޓަރު އަލީ ވަހީދުގެ ފަރާތުން ޖިންސީ ގޯނާ ލިބުނު ކަމަށް ބުނާ ފަރާތްތަކުގެ ހައްގުތައްވެސް ނުގެއްލޭ ގޮތަށް ބެލެންސްކޮށްގެން މައްސަލަ ނިންމައިދިނުމަށް ދައުލަތުން ސުޕްރީމް ކޯޓުގައި އެދިއްޖެ އެވެ.\nޖިންސީ ގޯނާގެ ތުހުމަތާ ގުޅިގެން ކުރި ހަތް ދައުވާއާ ހެދި އަލީ ވަހީދުގެ ކްރިމިނަލް ކޯޓުން އޭނާގެ ޕާސްޕޯޓު ހިފަހައްޓާފައި އޮއްވައި އެ ކޯޓުން އޭނާގެ ޕާސްޕޯޓު ދޫކޮށްލުމުން އޭނާ ވަނީ ރާއްޖެ އިން ބޭރަށް ފުރާވަޑައިގެންފަ އެވެ.\nއެ މައްސަލައިގައި ކުރި އަމުރު ދައުލަތުން ސުޕްރީމް ކޯޓުގައި އިސްތިއުނާފު ކުރުމުން، އޭނާ ހާޒިރު ކުރަން އެ ކޯޓުން މަސައްކަތް ކުރުމުންވެސް އޭނާ ހާޒިރުވެފައި ނުވާތީ އޭނާގެ ޣައިރުހާޒިރުގައި މިއަދު ދައުލަތާއެކު ކޯޓުން ވަނީ އިޖުރާއީ އަޑުއެހުމެއް ބާއްވައިފަ އެވެ. އެ އަޑުއެހުމަކީ ދައުލަތުން އިސްތިއުނާފު ކުރަން އެދޭ ކަންކަމާ ބެހޭގޮތުން ވާހަކަ ދައްކަން ބޭއްވި އަޑުއެހުމެކެވެ.\nމިއަދުގެ އަޑުއެހުމުގައި ދައުލަތުން ބުނެފައި ވަނީ އަލީ ވަހީދުގެ ޕާސްޕޯޓު ދޫކުރި އިރު ކްރިމިނަލް ކޯޓުން އަމަލުކޮށްފައި ވަނީ އެހެން މައްސަލަތަކުގައި އަމަލު ނުކުރާ ގޮތަކަށް ކަމަށެވެ.\nއެގޮތުން ކޯޓުގެ އަމިއްލަ އިސްނެގުމަށް އަލީ ވަހީދުގެ ސިއްހީ ހާލަތު ދެނެގަތުމަށް ކަށީގެ ހާއްސަ ޑޮކްޓަރު ޑރ. ޔޫސުފް ޝާން ހަބީރެއްގެ ގޮތުގައި ކޯޓަށް ހާޒިރު ކުރިކަން ދައުލަތުން ފާހަގަ ކުރި އެވެ.\nއަލީ ވަހީދުގެ ސިއްހީ ހާލަތު ހުރި ގޮތުން ރާއްޖެއިން ބޭރަށް ދާން ޖެހޭ ކަމަށް ޑރ. ޝާން ވިދާޅުވި އިރު، އޭނާ ރިއާއަތް ކުރެއްވި ލިޔުންތައް އަދި އަދަށްދާންދެން ދައުލަތަށް ލިބިފައި ނުވާ ކަމަށްވެސް ބުންޏެވެ.\nއޭގެ އިތުރުން، އަލީ ވަހީދުގެ ޕާސްޕޯޓު ދޫކޮށްލާނީ ހަތަރު މަހަށް ކަމަށް މައްސަލަ ނިންމެވި ގާޒީ ހަސަން ސައީދު ވިދާޅުވި ނަމަވެސް އަމުރުގައި ވަކި މުއްދަތެއް ޖަހާފައި ނެތްކަން ދައުލަތުން ފާހަގަ ކުރި އެވެ. އަދި ހަތަރު މަހަށް ކަމަށް ޖަހާފައި އޮތީ ހަމައެކަނި އަލީ ވަހީދަށް ޖާމިނުވި، އައްސަދު އަލީގެ ލިޔުންތަކުގައި ކަމަށް ދައުލަތުން ބުނެފައިވެ އެވ.\nދައުލަތުން މިއަދުވެސް އެދުނީ ޣައިރުހާޒިރުގައި ގެންދަން\nހައިކޯޓުގައިވެސް އެދުނު ގޮތަށް ދައުލަތުން މިއަދުވެސް އެދުނީ އަލީ ވަހީދުގެ ޣައިރު ހާޒިރުގައި މައްސަލަ ކުރިއަށްގެންދާށެވެ.\nޣައިރުހާޒިރުގައި ޝަރީއަތް ނުހިންގުމަކީ ގާނޫނުއަސާސީއިން ލިބިދޭ ހައްގަކަށްވާއިރު، އަދި ޖިނާއީ މައްސަލަތަކުގައި ޣައިރުހާޒިރުގައި ޝަރީއަތް ނުހިންގޭނެ ކަމަށް ކުރިން ސުޕްރީމް ކޯޓުން ނިންމާފައިވާތީ އެެކަމާ ބެހޭގޮތުން މިއަދު ފަނޑިޔާރުންގެ ސުވާލުތައް ދައުލަތަށް އަމާޒުވި އެވެ.\nއެއީ ކުރެވިދާނެ ކަމެއްތޯ ފަނޑިޔާރުން ސުވާލު ކުރެއްވުމުން ދައުލަތުން ބުނީ ބައެއް ހައްގުތަކަކީ މީހާއަށް ފުރިހަމަކޮށްދޭން ޖެހޭ ހައްގުތައް ކަމަށާއި އަނެއްބައި ހައްގުތަކަކީ އަމިއްލައަށް ލިބިގަންނަން ޖެހޭ ހައްގުތައް ކަމަށެވެ.\nޣައިރުހާޒިރުގައި ޝަރީއަތް ހިންގުމުގެ ހައްގަކީވެސް އަމިއްލައަށް ލިބިގަންނަން ޖެހޭ ހައްގެއް ކަމަށް ދައުލަތުން ބުންޏެވެ. އަދި އަލީ ވަހީދަށް އޭނާގެ ޝަރީއަތަށް ހާޒިރުވާން ޖެހޭކަން އާންމުކޮށް، އެނގެން އޮއްވަައި އޭނާ ހާޒިރު ނުވުމަކީ އެ ހައްގު އަމިއްލައަށް ދޫކޮށްލުން ކަމަށް ބުންޏެވެ.\nވަކީލަކު އައްޔަން ކުރުމަކީވެސް އަމިއްލައަށް ލިބިގަނެވޭނެ ހައްގެއް ކަމަށް ބުނެ ދައުލަތުން މިސާލެއް ދެއްކި އެވެ.\nއޭގެ އިތުރުން، ޕާސްޕޯޓުގެ މައްސަލައަކީ އަލީ ވަހީދަށް ކުރާ ދައުވާތަކުގެ މައުޟޫއާ ގުޅޭ ކަމަކަށް ނުވާތީ ޣައިރުހާޒިރުގައި މައްސަލަ ނިންމޭނެ ގޮތެއް ހަމަޖައްސައިދޭން ދައުލަތުން އެދުނެވެ.\nވިކްޓިމުންގެ ހައްގުތައްވެސް ފާހަގަކުރި\nއެ މައްސަލައިގައި "ވިކްޓިމައިޒް"ވި ފަރާތްތަކުގެ ހައްގުތައްވެސް ހުރިކަން ދައުލަތުން ފާހަގަ ކުރި އެވެ. އަދުލު އިންސާފު ލިބުުމުގެ ހައްގަކީ ކޮންމެ މީހަކަށްވެސް ލިބިގެންވާ ހައްގެއްކަން ފާހަގަކުރި އެވެ. މައްސަލަ ލަސްވާ ކޮންމެ ދުވަހަކީ އަނިޔާ ލިބުނު މީހުން އިތުރަށް ވިކްޓިމައިޒްވެ އެ މީހުންގެ ހައްގުތައްވެސް ގެއްލޭނެ ނުވަހެއް ދުވަހެއް ކަމަށް ބުންޏެވެ.\nޣައިރުހާޒިރުގައި ޝަރީއަތް ނުހިންގުމަކީ ގާނޫނުއަސާސީއިން ލިބިދޭ ހައްގަަކަށްވާއިރު، އެ ހައްގު ކޯޓުތަކަށް ހަނިކުރެވިދާނެތޯ ފަނޑިޔާރު އަޒްމިރަލްދާ ޒާހިރު މިއަދު ސުވާލު ކުރެއްވި އެވެ. އަދި އެއީ ގާނޫނުތަކާއި ގަވައިދުތަކުން ކުރަން ޖެހޭ ކަމެއް ނޫންތޯ އެއްސެވި އެވެ. އަދި އެކަންކޮށްފި ނަމަ އޭގެ ނަހަމަ ބޭނުން ހިފިދާނެ ނޫންތޯވެސް ސުވާލުކުރެއްވި އެވެ.\nދައުލަތުން ބުނީ ބޭނުންވަނީ ހައްގުތައް ހަނި ކުރަން ނޫން ކަމަށެވެ. އަދި އެންމެންގެ ހައްގުތައްވެސް ކަށަވަރުވާ ގޮތަކަށް ނިންމެވުމަށް އެދުނެވެ. އޭނާއަށް ލިބެންވާ ހައްގެއްގެ ސަބަބުން އެހެން އެންމެންގެ ހައްގު ގެއްލިގެން ނުވާނެ ކަމަށްވެސް ބުންޏެވެ.\nހާއްސަ ހާލަތްތަކުގައި ޣައިރުހާޒިރުގައި މައްސަލަ ކުރިއަށްގެންދެވޭނެ ގޮތްތަކެއް ކޯޓުން ހަމަޖައްސައިދޭނަމަ އެކަން ކުރަންވާނީ ނަހަމަ ބޭނުން ނުހިފޭނެ ގޮތަށް ވަރަށް ހަރުކަށިކޮށް ކަމަށްވެސް ދައުލަތުން ބުންޏެވެ.\nއަލީ ވަހީދުގެ ޕާސްޕޯޓު ހިފެހެއްޓުމުގެ އަމުރެއް ހޯދައިގެން މިހާރު ހާސިލު ކުރަން ބޭނުންވަނީ ކޮން ކަމެއްތޯ ފަނޑިޔާރު އަޒްމިރަލްދާ ސުވާލު ކުރެއްވުމުން ދައުލަތުން ބުނެފައި ވަނީ އެފަދަ އަމުރެއް ލިބިއްޖެ ނަމަ އިންޓަޕޮލް މެދުވެރިކޮށް ރެޑް ނޯޓިސް ނެރެގެން އޭނާ ގެނެވިދާނެ ކަމަށެވެ.\nމިއަދުގެ އަޑުއެހުން ނިންމަވާލުމުގެ ކުރިން ރިޔާސަތުން ފަނޑިޔާރު މަހާޒް ވިދާޅުވީ މައްސަލަ ކުރިއަށް ގެންދިއުމާ ބެހޭ ގޮތުން ނިންމާ ގޮތެއް އެންގުމަށް އިތުރު އަޑުއެހުމެއް ދެން ނުބާއްވާނެ ކަމަަށެވެ. އަދި ގޮތެއް ނިންމުމެއްވުމަށް އަންގަވާނެ ކަމަށް ވިދާޅުވި އެވެ.\nއެ މައްސަލަ އެ ކޯޓުގައި ބައްލަވަނީ ފަނޑިޔާރު މަހާޒާއި ފަނޑިޔާރު އަޒްމިރަލްދާގެ އިތުރުން ފަނޑިޔާރު ޑރ. މުހައްމަދު އިބްރާހިމެވެ.\nއަލީ ވަހީދު ޖިންސީ ގޯނާ ކުރި ކަމުގެ ތުހުމަތު ކުރެވެނީ އޭނާ ޓޫރިޒަމް މިނިސްޓްރީގައި ހުންނެވި އިރު އެތަނުގެ އަންހެން މުވައްޒަފުންތަކަށެވެ. އޭނާގެ މައްޗަށް ކޮށްފައި ވަނީ، ޖިންސީ އަނިޔާ ކުރުމުގެ ދައުވާ އާއި ޖިންސީ ގޯނާ ކުރުމުގެ ދައުވާ އާއި ޖިންސީ ގޯނާކުރަން އުޅުމުގެ ދައުވާ އާއި ރޭޕް ކުރަން އުޅުމުގެ ދައުވާ އާއި ބޭއަދަބީ ގޮތުގައި ޖިންސީ ގުނަވަން ހާމަކުރުމުގެ ދައުވާ އާއި ހުއްދަނޫން ޖިންސީ މުއާމަލާތެއް ހިންގުމަށް އެދުމުގެ ކުށުގެ ދެ ދައުވާ އެވެ.\nޗައިނާ މީހަކު މަރުވި މައްސަލާގައި ކުރި ދައުވާ ސާބިތެއް ނުވި\nކޯޓުގައި ނަބީލް ބުނީ ބަރަހަނާ ވީޑިއޯ ނުހަދާކަމަށް\nއިސްހާގާއި ފަހުމީގެ ބަންދަށް އިތުރު 14 ދުވަސް


SunOnline: Neykurandhoo jalaa gulhey gothun minister hehdhevy ithurufulhu: Raee\nނޭކުރެންދޫ ޖަލާ ގުޅޭ ގޮތުން މިނިސްޓަރު ހެއްދެވީ އިތުރުފުޅު: ރާއީ\nއައިޝަތު ނުޒުހާ 11 Oct 2021, 12:06\nރައްޔިތުންގެ މަޖިލީހަށް ހޯމް މިނިސްޓަރު އިމްރާން އަބްދުﷲ ހާޒިރު ކޮށް ސުވާލުކުރުމުން ޖަވާބުގައި ހެއްދެވީ އިތުރުފުޅުކަމަށް ރައްޔިތުންގެ މަޖިލީހުގެ މަކުނުދޫ ދާއިރާގެ މެންބަރު މުހައްމަދު ރާއީ ވިދާޅުވެއްޖެއެވެ.\nމަޖިލީހުގެ މިއަދުގެ ޖަލްސާއަށް މިނިސްޓަރު އިމްރާން ހާޒިރުކޮށްފައިވަނީ ނޭކުރެންދޫ ޖަލުގައި ކުރާ އަމަލީ މަސައްކަތްތަކާ ގުޅޭ ގޮތުން ސުވާލު ކުރުމަށެވެ.\nއެ ސުވާލުގެ ޖަވާބު ދެއްވަމުން އިމްރާން ވިދާޅުވީ މިދިޔަ އަހަރު ނިމުނުއިރު ނޭކުރެންދޫ ޖަލު އަޅާ ސަރަހައްދު ފާހަގަކުރެވި، ރުށްގަހުގެ ބަދަލަށް ތިން ލައްކަ އެކާވީސް ހާސް ރުފިޔާ އަރާކަން ފާހަގަކުރެވުނު ކަމަށެވެ. އަދި މި އަހަރުގެ މާޗް މަހުގެ ތެރޭގައި ރުށްގަހަށް ބަދަލުދީ ނިންމައި، އޭޕްރިލް މަހުގެ ތެރޭގައި އީއައިއޭ ވެސް ނިމިފައިވާ ކަމަށް ވިދާޅުވިއެވެ.\nމިކަމާ ގުޅިގެން މަޖިލީހުގައި ވާހަކަދައްކަވަމުން މެންބަރު ރާއީ ވިދާޅުވީ ނޭކުރަންދޫ ރައްޔިތުންގެ އެދުމުގެ މަތިން މިނިސްޓަރު އިމްރާން އާ ސުވާލުކުރެއްވުމުން ކުރައްވަނީ ފުރައްސާރަ ކަމަށެވެ.\nރާއީ ވިދާޅުވީ މިއަދު ކުރެއްވި ސުވާލަށް ވެސް ޖަވާބުދެއްވަމުން މިނިސްޓަރު ހެއްދެވީ އިތުރުފުޅު ކަމަށެވެ.\n"ނޭކުރެންދޫ ރައްޔިތުންނަށް އަޅުގަނޑު މި ބުނަނީ ހަމަ ކަނޑައެޅިގެން ދޮގޭ އިނގޭތޯ މިއަދު ވެސް ހެއްދެވީ. ކައުންސިލްއިން ބުނެފަ އެބަ އޮތް މިއަދު ވެސް އަޅުގަނޑު ކައިރީގަ ރުށް ގަހަށް ބަދަލު ނުދެވިގެން އެކަމުގެ މަސައްކަތް އޮތީ ހުއްޓިފައޭ އެނގޭތޯ،" ރާއީ ވިދާޅުވިއެވެ.\nނޭކުރަންދޫ ޖަލުގެ އަމަލީ މަސައްކަތް ލަސް ވަނީ ރައީސް އޮފީހުގެ ޗީފް އޮފް ސްޓާފް އަލީ ޒާހިރާއި މިނިސްޓަރު އިމްރާންގެ ރޭވުމެއްގެ ސަބަބުން ކަމަށް ރާއީ ތުހުމަތުކުރެއްވިއެވެ.\n"މިއަދު ވެސް އަޅުގަނޑު ކުރި ސުވާލަކީ ބޮޑު ސިންގާ ބަޖެޓެއް ކަނޑައަޅައިފަ އިން އެއްޗެއްގަ އޭގެ ތަފްސީލަކީ ކޮބައިތޯ. ޖަވާބެއް ނުދެއްވި. ވިދާޅުވީ 17.4 މިލިއަން އިން އެއްޗަކަށް އެއް ލައްކަ ރުފިޔާއަށް ތިރިކުރެވުނުއިރު ވެސް ތިމަންނަ އަޅާނުލާ ހުރީމޭ،" ރާއީ ވިދާޅުވިއެވެ.\nރާއީ ވިދާޅުވީ މިކަމުން އެނގެނީ ރައީސް އިބްރާހިމް މުހައްމަދު ސޯލިހުގެ ވައުދުފުޅުތަކަށް މިނިސްޓަރު އިމްރާން އަހައްމިޔަތުކަން ނުދެއްވާކަން ކަމަށެވެ.\nނޭކުރެންދޫ ޖަލު އަޅަން ސަރުކާރުގެ ޕްލޭންތަކުގައި ގެންގުޅޭތާ 15 ވަރަަކަށް އަހަރުވެފައި ވެއެވެ. ނޭކުރެންދޫގައި ޖަލު އަޅަން މިއަހަރުގެ ބަޖެޓުގައި ވެސް މިންވަރެއް ހިމަނާފައި ވެއެވެ.\nނޭކުރެންދޫ ކަނޑޫފާތައް އިތުރަށް ހަލާކުވަނީ\nއިމްރާން މަޖިލީހުގައި އިތުރުފުޅު ހެއްދެވިކަމުގެ ތުހުމަތު!\nރާއީގެ ޓިއުޝަން ސެންޓަރުތަކުގައި ގުރުއާން މާއްދާ ހިލޭ


Coffee thashithah dustbin ah hama nuleveny tha?\nލޮކްޑައުންއަށް ލުއިތަކެއް ދިންތާ މިއަދު މިއީ ހަތަރު ވަނަ ދުވަހެވެ. މާލޭގެ އެންމެ ބައިބޯ، ބޭރު މަގުގައި ހަވީރާއި ރޭގަނޑު ގަޑި ފުރާލާފައި އޮންނަނީ ކޮފީ ގްރޫޕް ތަކުންނެވެ. މި ގްރޫޕްތަކަށް ކެފޭ ރެސްޓޯރަންޓުތައް ބަންދު ކޮށްފައި ހުރުމުން އެއިން ތަނަކަށް ކޮޮފީ އަކަށް ނޭރެ އެވެ. މިހާރަށް އޮތް ގޮތަކީ، ސައިކަލުގައި އައިސް ކެފޭ ކައިރީ ތިބެ ކޮފީ ބޮއެފައި އެތަނުން ދިިއުމެވެ.\nއެ ކެފޭ ތަކަށް އަންނަ މީހުން ގިނަވާ ވަރަކަށް ދެން ފެންނަން ފެށީ އެކި ސަރަހައްދުތަކަށް އުކާފައި ހުންނަ ކުދި ތަށިތަކެވެ. އެއްފަހަރު ބޮއެފައި ނައްތާލާ ކޮފީތަަށިތައް ހިފައިގެން ކައިރި ތަންތަނުގައި މަޑުކޮށްލައިގެން ތިބެ، ރައްޓެހިންނާ ވާހަކަ ދަައްކާލާ ނިންމާލާާފައި ދަނީ އެ ތަށިތައް އެ ތަަނުގައި ބަހައްޓާފަ އެވެ. ބައެއް ތަށިތައް ހުސް ވެސް ނުކޮށް އެ ހުރި ގޮތަށެވެ. ތަށިތައް ކައިރީ ލުއި ކާނާ ޕެކެޓުތައް ވެސް އުކާފައި ހުރެ އެވެ. އެކި ފާޑުގެ ހެދިކާތައްވެސް ކައި އެ ތަކެތި ހުސްނުކޮށް ކުނި ވާން އުކާފަ އެވެ.\nމާލޭގައި ހުންނަ އޮކްސިޖަން ކެފޭ އިން ބުނި ގޮތުގައި، ލޮކްޑައުންްގެ ލުއަށްފަހު އެ ކެފޭ އަށް ޓޭކް އަވޭ އަށް އެއްޗެހި ގަންނަ މީހުން ހަވީރާއި ރޭގަނޑު ވަރަށް ގިނަވެއްޖެ އެވެ. އެކަމަކު ކެފޭ އިން އެއްޗެހި ގަނެގެން ކެފޭ ކުރިމައްޗަށް ހުންނަ ޕާކިން ލޮޓުކައިރީ ތިބެ ކޮފީ ބޮއެފައި އެ ޑަސްބިނަށް އުކާ ނުލާ ދާތަން ފެނެ އެވެ. އެކަން ހުއްްޓުވުމަށް ކެފޭ ދޮރު މަތީ ޑަސްބިން ވެސް ބަހައްޓާފައި ހުރެ އެވެ.\nފެރީޓާމިނަލް ކައިރި ޕާކިން ލޮޓުގައި ބަޔަކު ކޮފީ ބޮއެ ތަށިތައް އުކާފައި --\nހުޅުމާލެ ފެރީ ޓާމިނަލް ކައިރީ ހުންނަ ޕާކިން ލޮޓުގައި ތިބެ ކޮފީ ބޮއެ ތަށިތައް އުކާފައި\nމި މަންޒަރު ބްރިޖް ޕްލެޓްފޯމް ސަރަހައްދާއި، އާޓިފިޝަލް ބީޗާއި ސޯޝަލް ސެންޓަރު ސަރަހައްދާއި ރަސްފަންނުގެ އިތުރުން ޓޭކްއަވޭ ލިބެން ހުރި އެކި ފިހާރަތައް ކައިރިން ފެނެ އެވެ. ހަމަ އެކަނި މާލެ އެއް ނޫނެވެ. ހުޅުމާލޭގައި ވެސް ފެންނަނީ ހަމަ މި މަންޒަރެވެ.\nމިސަރަހައްދުގެ އެކި ދިމާލުގައި ޑަސްބިންތައްވެސް ބަހައްޓާފައި ހުރޭ --\nހުޅުމާލެ އަތިރިމައްޗަކީ ހަވީރު ގަޑީގައި ނަމަ އެތައް ބަޔަކު ހިތްހަމަޖައްސާލަން ނިކުންނަ ތަނެކެވެ. ބީޗު ސަރަހައްދުގައި ކުރިން ބަހައްޓާފައި ހުރި ކޮފީ މޭޗުތައް ނަގާ އެތަން ސާފުކޮށްލުމުން އެތަން ވީ ކުޑަކުދިންނާއި އުމުރުން ދުވަސްވީ މީހުންވެސް ވައި ޖައްސާލަން ދާ ހިތްގައިމު ތަނަކަށެވެ. މިއަދު އެތަން ވެސް އޮތީ ގޮނޑުކޮށްފަ އެވެ. ހުސް ކޮފީ ތައްޓެވެ. އަތިރިމަތީ ހަދާފަައި ހުރި ލަކުޑި މޭޒުތަައް މަތީ ކައިފައި ހުރި ތަކެތީގެ ހުސް ޕެކެޓުތަކާއި ޖޫސް ފުޅިތަކާއި ހުސްކޮށްފައި ހުރި ފެން ފުޅިތައް ފުނި ޖަހާލާފައި ހުއްޓެވެ. ބައެއް އެއްޗެހި ވެއްޓި އިށީންނަން ހަދާފައި ހުރި ގޮނޑިތަކަށްވެސް އެޅިފަ އެވެ. އެ ސަރަަހައްދުގެ އެކި ތަންތަނުގައި ބޮޑެތި ޑަސްބިން ވެސް ބަހައްޓާފަައި ހުރެ އެވެ. އެކަމަކު އެއަށް އެއްޗެއް ވައްޓާލަނީ މަދު ފަހަރަކު އެވެ.\nހުޅުމާލޭ އަތިރިމަތީގައި ބަޔަކު ސައި ބޮއެ ހުސްފުޅިިތަކާއި ޕެކެޓުތައް ބަހައްޓާފައި --\nއައިޖީއެމްއެޗްްގެ ޑރ. އިބްރާޔިމް އިޔާޒް ކިޔައިދިން ގޮތުގައި، މި ގޮތަށް އެއްޗެހި ބަހައްޓައި އެހެން މީހުންނަށް އެ ތަކެތި ނަގަން ހަވާލު ކުރުމަކީ އާއްމުކޮށްވެސް ރަނގަޅު އާދަ އެއް ނޫނެވެ. އަދި ހާއްސަކޮށް މި ދުވަސްވަރު، އެކަކު އަތުން އަނެކަކަށް ވައިިރަސް ޓްރާންސްފާ ވުމުގެ ބިރު އޮތް އިރު އެކަމަށް ސަމާލުވާން ޖެހޭ ކަމަށް ޑޮކްޓަރު ފާހަގަ ކުރެއްވި އެވެ.\n"އާއްމު ހައިޖީންގައިވެސް ރަނގަޅު ކަމެއް ނޫން މިއީ ކުރަން. ހަމަ ތަންތަނުގައި އަތްލާފަ އަތް ދޮންނަން ޖެހޭ އުސޫލުން އެ ތަށިތައްވެސް ބޭނުންކޮށްފައި ނައްތާލަން ޖެހޭ. ޑިސްޕޯސަބަލް ކަޕްސް މި ކިޔަނީ ހަމަ ވީހާވެސް އަަވަހަކަށް ޑިސްޕޯސް ކުރަން ޖެހޭތީ. އެކަަކު އަތުން އަނެކަކަށް ވައިރަސް ނުފެތުރުމަށް އަޅުގަނޑުމެން މި ނަސޭހަތްތެރިވަނީ. ޑިސްޕޯސް ކުރެވޭ އޭރިއާތައް ފަސޭހައިން ބެލެހެއްޓި އެކަމަށް ސަމާލުވުން މުހިއްމު" ޑޮކްޑަރު ވިދާޅުވި އެވެ.\nމާލޭގެ ފިހާރަ އެއް ކައިރީ ކޮފީތައްޓެއްް ބޮއެފައި ބައިންދާފައި --\nމާލެ ސިޓީގެ މި ލުއިތަކާއެކު ކުރީގެ މާލެ އަށް އަނެއްކާވެސް މަޑުމަޑުން އެބަަ ބަދަލުވެ އެވެ. މި ސިޓީގެ ހަލަބޮލި ކަމާއި ދުއްވާ އެއްޗެހީގެ އަޑު މެދުނުކެނޑި މިހާރު އިވެ އެވެ. ކެފޭތައް ކައިރިން ފެންނަ މި މަންޒަރުން ދިވެހިންގެ ހޭލުންތެރިކަން ހުރި މިންވަރު އެނގެ އެވެ. ކޮފީ ތަށި ބޮޮއެ އެހެން މީހަކަށް އެ ނަގަން ބައިންދާފައި ދެވެނީ، ވައިރަސް އާއެކު ކަމަށްވެސް ވެދާނެ އެވެ. އެކަމަށް ސަމާލުވާން ޖެހެ އެވެ.


Futsal Gai raajjeygai Beyvey Emme Bodu Mubaaraai Rey Fashaifi - Vaguthu\nފުޓްސަލްގައި ރާއްޖޭގައި ބޭއްވޭ އެންމެ ބޮޑު މުބާރާތް ރޭ ފަށައިފި\nރާއްޖޭގައި ބާއްވަމުންދާ ފުޓްސަލްގެ އެންމެ ބޮޑު މުބާރާތް "ކުލަބް މޯލްޑިވްސް ކަޕް 2018" ރޭ ފަށައިފިއެވެ.\nމި މުބާރާތް ފެށުމުގެ ގޮތުން ރޭ މާފަންނު ކުޅިވަރު އެކުވަނީގައި ބޭއްވި ރަސްމިއްޔާތުގައި ވަނީ ހުރިހާ ޓީމެއްގެ ޖާޒީ ދައްކާލާފައެވެ. އަދި އޭގެ އިތުރުން މޯލްޑިވިއަން އައިޑޮލް އިން ވިދާލި ޝަލަބީ އިބްރާހިމް އާއި، އައިޝަތު ޖައިޝާ ވަހީދާ އާއި ޝަޒާ އަބްދުއްރަޝީދުގެ އިތުރުން ރީޙާން އަހުމަދުގެ ލަވަތަކާއެކު ކުލަބް މޯލްޑިވްސްގެ ކަޕްގެ މުނިފޫހިފިލުމުގެ ބައިވެރިޔާ ބިދަބިންގެ ރީތި ބޮޑުބެރުގެ ހަރަކާތްތަކެއް ވަނީ ކުރިއަށް ގެންގޮސްފައެވެ.\nމުބާރާތް ފެށުމުގެ ރަސްމިއްޔާތުގެ ތެރެއިން ބިދަބިންގެ ބޮޑުބެރު ހަރަކާތް - ވަގުތު ފޮޓޯ: އަހުމަދު އަޝްހާދު އަބްދުއްﷲ\nމި ހަރަކާތުގެ ތެރެއިން މިދިޔަ އަހަރުގެ 18/30 ފުޓްސަލް ފިއެސްޓާގެ ޗެމްޕިއަން ޓީމް ފެނަކަ އަދި ކުލަބް މޯލްޑިވްސް މިދިޔަ އަހަރުގެ ޗެމްޕިއަން އެމްއާރްޑީސީ އަށް ވަނީ ޗެމްޕިއަން ބެޖް ހަވާލުކޮށްފައެވެ. އެ ދެޓީމާވެސް ޗެމްޕިއަން ބެޖް ހަވާލުކޮއްދެއްވީ ރޭގެ ރަސްމިއްޔާތުގެ ޝަރަފުވެރި މެހެމާން ދިރާގުގެ ސީނިއާ މެނޭޖަރ ބުރޭންޑް އެންޑް މާކެޓިންގ ކޮމިއުނިކޭޝަންސް މުޙައްމަދު މިރުސާން ހަސަން އެވެ.\nމިދިޔަ އަހަރު 18/30 ޗެމްޕއަން ޓީމަށް ޗެމްޕިއަން ބެޖް ހަވާލުކުރަނީ - ވަގުތު ފޮޓޯ: އަހުމަދު އަޝްހާދު އަބްދުﷲ\nމި މުބާރާތުގައި 18/30 އަންހެނުންގެ ފުޓްސަލް ފިއެސްޓާގެ ބައިން9ޓީމެއް ވާދަކުރާއިރު ކުލަބް މޯލްޑިވްސް ފުޓްސަލް ފިއެސްޓާގެ ފިރިހެން 32 ޓީމެއް ވަނީ ބައިވެރިވެފައެވެ. އެއީ ހުރިހާ ޓީމަކުން ޖުމްލަ 547 ކުޅުންތެރިންނެވެ.\nމި މުބާރާތް ހިންގާތާ މިހާރު 13 އަހަރު ވެފައިވާއިރު، މި މުބާރާތުގެ ސަބަބުން ރާއްޖޭގައި ކުޅަދާނަ އެތަށް ފުޓްސެލް ކުޅުންތެރިންނެއްވަނީ އުފެދިފައެވެ. އަދި މި މުބާރާތުން ވިދާލި ބައެއް ކުޅުންތެރިން މިހާރު ގައުމީ ޓީމްގައި ހަރަކާތްތެރިވާކަން ފާހަގަ ކުރެވެއެވެ. މި މުބާރާތަކީ އޮފީސްތަކާއި ކުންފުނިތަކުން އެންމެ އިސްކަމެއްދީގެން ކުޅިވަރުގެ ގޮތުގައި އެ އޮފީސްތަކާއި ކުންފުނިތަކުން ބައިވެރިވާ ހަރަކާތެވެ.\nޕަބްލިކް ވޯކްސް އަދި ކުލަބް އާސަންދަ ބައްދަލުކުރި މެޗްގެ ތެރެއިން - ވަގުތު ފޮޓޯ: އަހުމަދު އަޝްހާދު އަބްދުﷲ\nމުބާރާތް ހުޅުވުމުގެ ގޮތުން 18/30 އަންހެން ފުޓްސަލް ފިއަސްޓާގައި ރޭ ވާދަކޮށްފައިވަނީ ޓީމް ފެނަކަ އާއި އުރީދޫ އެވެ. މި މެޗް0–4އިން ކާމިޔާބު ކޮށްފައިވަނީ ފެނަކަ އެވެ. އަދި ކުލަބް މޯލްޑިވްސް ފުޓްސަލް ފިއެސްޓާގެ ފިރިހެން ޓީމް ތަކުން ރޭ ކުޅެފައިވަނީ ޕަބްލިކްވޯކްސް އާއި ކުލަބް އާސަންދައެވެ. ފޯރިގަދަ ކުޅުމެއް ފެނިގެން ދިޔަ މި މެޗް 1 –3ގެ ނަތީޖާއަކުން ކާމިޔާބް ކޮއްފައިވަނީ ޕަބްލިކް ވޯކްސް އެވެ.\nފެނަކަ އާއި އުރީދޫ ބައްދަލުކުރި މެޗްގެ ތެރެއިން - ވަގުތު ފޮޓޯ: އަހުމަދު އަޝްހާދު އަބްދުއްﷲ\nމި މުބާރާތުގައި މިއަދު ހަވީރު ދެ މެޗެއް ކުޅުމަށް ވަނީ ހަމަ ޖެހިފައެވެ. އެއީ ކުލަބް ޓީސީއެލް އާއި މީޑިޔާ ނެޓް ބައްދަލުކުރާ މެޗްގެ އިތުރުން އަންހެން ޕޮލިސް ކުލަބާއި ވެމްކޯއެވެ. މިރޭ ފިރިހެން4މެޗް ކުޅެން ހަމަޖެހިފައިވާއިރު އަންހެން މެޗެއް މިރޭ ނުކުޅޭނެއެވެ. މި މުބާރާތުގެ ހުރިހާ މެޗެއްވެސް ކުޅޭނީ މާފަންނު ކުޅިވަރު އެކުވެނީގައެވެ.\nޒުވާނުންގެ މެދުގައި މަގުބޫލް މި މުބާރާތް ބަލާލުމަށްޓަކައި ގިނަ އަދަދެއްގެ ޒުވާނުންނާއި އެތަށް މީހުނެއްވަނީ މާފަންނު ކުޅިވަރު އެކުވަނީގައި މުބާރާތް ކުރިއަށްގެންދާ ސަރަހައްދައް ޖަމާވެފައެވެ. މި މުބާރާތުގެ ޕްލެޓިނަމް ޕާޓުނަރުންނަކީ މައިލޯ، ދިރާގް، ސުޒުކީ މެރިން އަދި ތިލަފުށި ކޯޕަރޭޝަން އެވެ.\nމާޗް 19, 2018 13:22\nސާބަހޭ ތިޔޭ ކުރަން ވީކަމެކީ ފުޓްސަލް އިންއަވާރ ސޯލް


SunOnline: Paris Hilton november 11 gai kaiveni kuranee\nޕެރިސް ހިލްޓަން ނޮވެމްބަރު 11 ގައި ކައިވެނި ކުރަނީ\nމުޙައްމަދު ޝާނިފް 28 Oct 2021, 08:23\nޕެރިސް ހިލްޓަން އާއި ކާޓާ\nއެމެރިކާގެ މަޝްހޫރު ސެލެބްރިޓީ ޕެރިސް ހިލްޓަން އަންނަ ނޮވެމްބަރު މަހުގެ 11 ގައި ކައިވެނި ކުރަން ނިންމައިފިއެވެ.\nހިލްޓަން އާއި އޭނާގެ ލޯބިވެރިޔާ ކާޓާ ރިއަމް މިއަހަރުގެ ކުރީކޮޅު އެންގޭޖުވެ އެކަން އިއުލާނުކުރީ ފެބްރުއަރީ މަހުގެ 17 ގައެވެ. އަދި އެ ދުވަހަކީ ހިލްޓަން އަށް ހާއްސަ ދުވަހެކެވެ. ސަބަބަކީ އެއީ ހިލްޓަން އަށް 40 އަހަރު ފުރުނު ދުވަހަށް ވާތީއެވެ.\nހިލްޓަނާއި ކާޓާ އެންގޭޖްވީ 2019 އިން ފެށިގެން ޑޭޓްކުރުމަށް ފަހުއެވެ. އެކަމަކު އޭގެ ކުރިން ވެސް އެ ދެ މީހުން އެކަކު އަނެކަކު ދަންނަތާ 15 ވަރަކަށް އަހަރުވެފައިވާ ކަމަށް ބުނެފައިވެއެވެ.\nކައިވެނި އޮންނަ ދުވަހާ ގުޅިގެން އެންޓަޓެއިންމެންޓް ޓުނައިޓަށް ހިލްޓަން ބުނެފައިވަނީ މިހާރު ވެޑިން ޑްރެސް ވެސް ހުރީ ތައްޔާރަށް ކަމަށާއި ވަރަށް ކުޑަ ދުވަސްކޮޅެއްގެ ތެރޭގައި ކައިވެނީގެ ހަފްލާ ބާއްވާނެ ކަމަށެވެ.\n"ޕެރިސް އިން ލަވް ގެ ނަމުގައި ކައިވެނީގެ ހަފްލާ ފިލްމު ކުރާނަން. އަދި ބެލުންތެރިންނަށް ދައްކާނަން. ތިން ދުވަހަށް މިކައިވެނީގެ ހަފްލާ ދެމިގެންދާނެ،" ހިލްޓަން ކިޔައިދިނެވެ.\nމީގެ އިތުރުން މި ކައިވެނީގެ ތިން ދުވަސް ތެރޭގައި އޭނާ ޖުމުލަ ދިހަ ވަރަކަށް ތަފާތު ހެދުމެއް އެ ހަފްލާގައި ލާނެ ކަމަށް އޭނާ ބުނެފައިވެއެވެ.\nމި ކައިވެނީގެ އެންމެ ފަހުގެ ތައްޔާރީތައް ވަމުން އަންނަ އިރު މިދިޔަ ހޮނިހިރު ދުވަހު "ބްރައިޑަލް ޝަވާ" ހަފުލާއެއް ވެސް ބާއްވާފައިވެ އެވެ. އަދި އޭގެ ފޮޓޯ އާއި ވީޑިއޯ އިންސްޓަގްރާމްގައި ވެސް ޕޯސްޓް ކޮށްފައިވެ އެވެ.\nޕެރިސް ހިލްޓަންގެ ބްރައިޑަލް ޝަވާ\nހިލްޓަން ކާޓާ އާއި ބެހޭގޮތުން ބުނެފައިވަނީ ހިލްޓަންގެ ހަޔާތުގައި ވެސް އަދި އެކަހަލަ ފިރިހެނަކާ ދިމާވެފައި ނުވާ ކަމަށާއި އޭނާ އަކީ ތަފާތު، ރަނގަޅު އަދި އޯގާތެރި މީހެއް ކަމަށެވެ.\n"މިހާވަރަށް އަހަންނަށް ހިތްވަރުދީ ލޯބިވާ މީހަކު އަދި ހަޔާތުގައި ވެސް ދިމާނުވޭ. އެއީ އަހަރެންގެ އެންމެ ގާތް ރަހުމަތްތެރިއަކީ ވެސް. އަހަރެންގެ ރީތި ހުސްކުރި އަކީ ވެސް އެއީ. ދެވަނަ އެއް ނެތް މީހެއް އޭނާއަކީ،" ހިލްޓަން ކާޓާ ސިފަކޮށްދެމުން ކިޔައިދީފައިވެއެވެ.\nގިނަ ބަޔަކާ ލޯބީގެ ގިނަ ގުޅުންތަކެއް ބޭއްވި ހިލްޓަން، ކާޓާއާ އެންގޭޖްވުމުގެ ކުރިން 2018 ގައި އެކްޓަރު/މޮޑެލް ކްރިސް ޒިލްކާއާ ވެސް އެންގޭޖްވި އެވެ. އެކަމަކު އެ އަހަރުގެ ކުރީކޮޅުގެ އެ އެންގޭޖްމަންޓް ފަހުން ރޫޅައިލީ އެވެ.\nޕެރިސް މެޓްރޯގައި މާސްކު ނާޅާނަމަ ޖޫރިމަނާ ކުރާނެ\nޕެރިސްގެ ރިޓްޒް ހޮޓެލުން ވަގަށް ނެގި 5.4 މިލިއަން ޑޮލަރުގެ ގަހަނާ ހޯދައިފި


Mi haalathugai nizam badhaleh nukureveyne: Shareef\n"މި ހާލަތުގައި ނިޒާމް ބަދަލެއް ނުކުރެވޭނެ"\nމަރަދޫ ދާއިރާގެ މެންބަރު އިބްރާހިމް ޝަރީފު: ކޮވިޑްގެ މި ހާލަތުގައި ނިޒާމް ބަދަލެއް ނުކުރެވޭނެ ކަމަށް ވިދާޅުވި -- ފޮޓޯ: މަޖިލީސް\nސިޔާސީ ބައެއްގެ އެދުމަށް ކޮވިޑްގެ މި ހާލަތުގައި ރާއްޖޭގެ ވެރިކަމުގެ ނިޒާމް ބަދަލެއް ނުކުރެވޭނެ ކަމަށް އެމްޑީޕީގެ މަރަދޫ ދާއިރާގެ މެމްބަރު އިބްރާހިމް ޝަރީފް (މަވޯޓާ) ވިދާޅުވެއްޖެ އެވެ.\nމަވޯޓާ މިހެން ވިދާޅުވީ އެމްޑީޕީގެ ބައެއް މެމްބަރުންނަށް އަމާޒުކޮށް ބަހުގެ ހަމަލާތަކެއް ދެއްވައި ކުރެއްވި ޓުވީޓުތަކެއް ގަ އެވެ.\nމަވޯޓާ ވިދާޅުވީ އެންމެ ފަހުން ބޭއްވި ރިޔާސީ އަދި މަޖިލިސް އިންތިހާބުގައި އެމްޑީޕީއަށް ބޮޑު ކާމިޔާބީއެއް ލިބުނަސް ޕާޓީގެ ބައެއް ލީޑަރުން އިސްވެތިބެ ހިނގާ އެތެރޭގެ ކޯޅުންގަނޑުތަކާ ހެދި އެމްޑީޕީއަށް ލިބުނު ކާމިޔާބީތައް ބީވެ އަދި ޕާޓީ ބައިބައި ވެދާނެ ކަމަށެވެ.\nހަމަ އެހެންމެ އެމްޑީޕީއަށް ލިބުނު ކާމިޔާބީން ފުއްދާލައިގެން ތިބެ ބޮޑާ ވެގެން ނުވާނެ ކަމަށާއި އަދި އެންމެ ބޮޑަށް އިސްކަންދޭން ޖެހޭނީ ގައުމާއި ރައްޔިތުންގެ މަންފާއާއި ލާބައަށް ކަމަށެވެ.\nމިދިޔަ ހަފްތާގައި މަޖިލީހުން ފާސްކުރި 37 ބިލިއަން ރުފިޔާގެ ބޮޑު ބަޖެޓު އިއްޔެ ވެސް މަވޯޓާ ދިފާއު ކުރެއްވި އެވެ. ވިދާޅުވީ ކޮވިޑުގެ މި ހާލަތުގައި އިގްތިސާދު ހަމައަކަށް އަޅުވައި އާންމު ހާލަތަށް އަންނަންދެން ސަރުކާރުގެ ހަަރަދުތައް އިތުރުކުރަން ޖެހޭ ކަމަށެވެ.\n"އަޅުގަނޑުމެން އެންމެންވެސް ގަބޫލުކުރަން ހަރަދުތައް ވީހާވެސް ކުޑަކުރެވޭ ވަރަށް ކުޑަކުރުމުގެ މުހިންމުކަން. ނަމަވެސް ހޮސްޕިޓަލަށާއި ސްކޫލުތައް އަދި މޫސުމަށް އަންނަ ބަދަލުތައް ކުރާ ހަރަދު ކުޑައެއް ނުކުރެވޭނެ" މަވޯޓާގެ ޓުވީޓުގައި ވެއެވެ.\nމަވޯޓާ އިތުރަށް ވިދާޅުވީ ކޮވިޑުގެ މި ހާލަތުގައި ވެރިކަމުގެ ނިޒާމް ފޮރޮޅާލައި ބަރުލަމާނީ ނިޒާމަށް ބަދަލުކުރުމުން ހަމައެކަނި ހަލަބޮލިވާނީކީ ނޫން ކަމަށާއި އޭގެ ސަބަބުން އިގްތިސާދޫ ގޮތުން ގެއްލުންވެ ދަރަނި ވެސް އިންތިހާއަށް އިތުރުވެ ކުރާ ހޭދަތައް ބޮޑު އިސްރާފަަކަށް ވެގެން ދާނެ ކަމަށެވެ.\n"ސިޔާސީ މީހުންގެ އަމިއްލަ އެދުމަށް ފައިސާތަކެއް އިސްރާފެއް ނުކުރެވާނެ" މަވޯޓާ ވިދާޅުވި އެވެ.\nއޭނާ އިތުރަށް ވިދާޅުވީ ކޮވިޑްގެ ވަބާ ނިމެން ކައިރިވެ ގައުމު ހަމައަކަށް އެޅެމުންދާތީ ގައުމު ބަނގުރާޓޫވާ ވާހަކައާއި ދަރަނީގެ ވާހަކަ އެމްޑީޕީގެ ބައެއް ބޭފުޅުންނާއި އިދިކޮޅުގެ އިސް ބޭފުޅުން އަލުން ފައްޓަވައިފައިވާ ކަމަށެވެ.\nނިޒާމް ބަދަލުކުރަން އުޅޭތީ މަވޯޓާ ހޫނު ރައްދެއް ދެއްވި އިރު މަޖިލީހުގެ ރައީސް މުހައްމަދު ނަޝީދު އިސްވެހުންނަވައި ދަނީ ވެރިކަމުގެ ނިޒާމް ބަރުލަމާނީ ނިޒާމަކަށް ބަދަލުކުރުމަށް ތައްޔާރުކޮށްފަ އެވެ. އަދި އެ ޕެޓިޝަނުގައި ލައްކައަކަށް ވުރެ ގިނަ މީހުން މިހާރު ވަނީ ސޮއި ވެސް ކޮށްފަ އެވެ.\nއިބްރާހިމް ޝަރީފު ބަރުލަމާނީ ނިޒާމް ކޮވިޑް-19 + ކޮވިޑް-19 އިގެ ބަލާއާފާތް


Thailand CHOD conference gai Chief of defence fore baiverive vadai genfi\nޗޮޑް ކޮންފަރެންސްގައި، ޗީފް އޮފް ޑިފެންސް ބައިވެރިވެވަޑައިގެންފި\nޗީފް އޮން ޑިފެންސް ފޯސް މޭޖާ ޖެނެރަލް އަބްދުﷲ ޝަމާލް ޗޮޑް ކޮންފަރެންސްގައި ތައިލެންޑުގެ ޗީފް އޮފް ޑިފެންސާ ބައްދަލުކުރައްވަނީ -- ފޮޓޯ އެމްއެންޑީއެފް\nތައިލެންޑުގެ ވެރިރަށް ބެންކޮކުގައި މިއަދުގެ ނިޔަލަށް ކުރިއަށް ގެންދާ އިންޑޯ ޕެސިފިކް އޮފް ޑިފެންސް (ޗޮޑް) ކޮންފަރެންސްގައި ޗީފް އޮފް ޑިފެންސް ފޯސް މޭޖާ ޖެނެރަލް އަބްދުﷲ ޝަމާލު ބައިވެރިވެ ވަޑައިގެންފި އެވެ.\nޗޮޑް ކޮންފަރެންސް ފަށާފައިވަނީ މިމަހު 26 ވަނަ ދުވަހު އެވެ. މި ކޮންފަރެންސްގައި 33 ގައުމެއްގެ ޗީފް އޮފް ޑިފެންސުން ވަނީ ބައިވެރިވެފައި ވެއެވެ. މި ކޮންފަރެންސްގެ ތެރެއިން ޝަމާލް ވަނީ އޮސްޓްރޭލިއާގެ ޑިފެންސް ފޯސްގެ ޗީފް ޖެނެރަލް އެންގަސް ކޭމްޕްބެލްއާ ބައްދަލު ކުރައްވައި ދެ ގައުމުގެ މެދުގައި އޮތް އަސްކަރީ ގުޅުން އިތުރަށް ބަދަހި ކުރެވޭނެ ގޮތްތަކާއި ބެހޭގޮތުން މަޝްވަރާ ކުރައްވާފަ އެވެ.\nބެންކޮކުގައި ކުރިއަށްދާ ޗޮޑް ކޮންފަރެންސް ނިންމާލުމަށް ފަހު ދެން ޝަމާލް ވަޑައިގަންނަވާނީ ސްރިލަންކާއަށެވެ. ސްރިލަންކާއަށް ޝަމާލް ވަޑައިގަންނަވަނީ މާދަމާ ސްރިލަންކާގެ ވެރިރަށް ކޮލަމްބޯގައި ފެށުމަށް ހަމަޖެހިފައިވާ ދަ ކޮލަމްބޯ ޑިފެންސް ސެމިނާގައި ބައިވެރިވެ ވަޑައިގަތުމަށެވެ.\nއެމްއެންޑީއެފް ތައިލެންޑް އަބްދުﷲ ޝަމާލް


🌟🌟Fathisthari Vaahaka🌟🌟: ފޯންކޯލް - 51 ވަނަ ބައި\nދެމީހުން އެތަކެއް މަސްދުވަސްވަންދެން އެދެމުން އައި ލޯބި ލިބުނުކަމުގެ ޔަގީންކަންލިބުމުންނާއި، އެކަކު އަނެކެއްގެ އަތުތެރޭގައި އިހްސާސްކުރަމުން ދިޔަ ފޮނިމީރުކަމުގެ ސަބަބުން ދެމީހުންނަށްވެސް ތިބެވުނީ ހިނދުކޮޅަކަށްވިޔަސް، ބުނެދޭން ނޭނގޭކަހަލަ މަސްތެއްގައެވެ. އާއްމުގޮތެއްގައި ލޯބިވެރިން މިސާލުޖަހާ ހަނދުވަރު މިރޭ ދުނިޔެމަތިން ފެންނަން ނެތްނަމަވެސް، އެދެމީހުންގެ އެ ގާތްކަމަށް އެންމެ ބޮޑު ބާރެއް އަޅައިދިން މޫސުންވެސް ދިޔައީ އެދެމީހުންނާއެކު އުފާ ކުރަމުންނެވެ.\nފިނިރޯޅިތައް ދިޔައީ ގޯތިތެރޭގެ ގަސްތަކުގައި އެ އަޅުވާލާ ވަޔާއެކު ފޮނި ރާގެއް ކުޅެމުންނެވެ. އެވަޔާ ބައިވެރިވެ އިރުއިރުކޮޅާ ބައިބަޔަށް އެ އަންނަ ވާރޭގެ ތިކިތައް ދިޔައީ އުފަލާއެކު ނަށަމުންނެވެ. އެއްވެސް މީހަކު ނުކިޔާއިރުވެސް، އާ ލަވައެއް، މުޅިން އާ ރާގަކަށް ޖައްވުތެރޭގައި އަޑު ހިއްޕާލާފައި ވެއެވެ.\nލިބުނު ކުއްލި އުފަލުގައި ވަށައިގެންވާ މާހައުލުމަތިން ހަނދާންނެތިފައި ތިބެވުނީ އިރުކޮޅަކަށެވެ. ނަވީންގެ އަތުތެރެއަށް އާދެވުނީއްސުރެ މެރިފައި ހުރި އިނާގެ ދެލޯ ހުޅުވުނުއިރުވެސް އިނާއަށް ހުރެވުނީ މީރު އިހްސާސަކުން ގެނެސްދިން ހިނިތުންވުމެއްގައެވެ. މި ތިބެވުނު ތަނާއި ތިބެވުނުގޮތް އިނާގެ ހަނދާނަށް އައީ އޭގެ އަދި އިރުކޮޅެއްފަހުންނެވެ. ނަވީންގެ ކޮނޑުމަތިން ގޭގެ ސިޓީންރޫމް ދޮރު ފެނުމުންނެވެ.\nއަވަހަށް ނަވީންއާއި ދުރަށް ޖެހިލަން އިނާ އުޅުނެވެ. އެކަމަކު ގަދަ މަޖްބޫރަކުން ނޫނެވެ. މަޑުމަޑުން ލޯބިންނެވެ. ނަވީންވެސް އިނާއަށް މަޑުމަޑުން ދޫ ދިނެވެ.\nލޯބިވާ މީހާގެ އަތުތެރޭގައި ، އަދި އެމީހާގެ ނޭވާގެ ހޫނުކަން ފޯރާހިސާބު ކައިރީގައި ހުރެވޭ ފުރަތަމަ ފަހަރށްފަހު، ދުރަށްޖެހި، އެމީހާއާއި ހަތަރުކަޅި ހަމަކުރުމަކީ ލަދުވެތިކަން ހުރި އެއްވެސް އަންހެންކުއްޖަކަށް އެހާ ފަސޭހައިން ކުރެވޭނެ ކަމެއް ނޫންކަމުން ، ނަވީނަށް ފެނުނީ އޭނަގެ މޫނަށް ބަލަންވެސް، އަދި އޭނައަށް އިނާގެ މޫނު ދައްކަން ވެސް ނުކެރިގެން އިނާ އުޅުނުތަނެވެ. އެހާ ގައިގޯޅިކޮށް އުޅެވުމުން އިނާ ހުރީ ވަރަށް ބޮޑަށް ލަދުގަނެފައިކަން ނަވީނަށް ފާހަގަ ކުރެވުނެވެ.\n"ބައްޕަމެން ނުކުމެދާނެ........" އިޝާރާތުން ސިޓިންރޫމް ދޮރު ދައްކަމުން އިނާ ބުނެލިއެވެ. ޔުނިފޯމް ރަނގަޅުކޮށްލުމުގެ ގޮތުން އުނަގަނޑާދިމާލުން ދެއަރިމަތިން ހިފައި ތިރިއަށް ދަމާލަމުންނެވެ.\n"މިރެއަކު ނުނުކުންނާނެ....." އަދިވެސް އިނާގެ އަތްތިލައިގައި ހިފައިގެން ހުރެ ގެއާއި ދިމާލަށް ބަލާލަމުން ޔަގީންކަމާއެކު ނަވީން ބުނެލިއެވެ.\n"ނަވީންއަށް ހާދަ ޔަގީންވެޔޭ ދޯ ހުރިހާކަމެއް........" މިރޭ ނަވީން ބުނާ ކޮންމެ އެއްޗެއް އެހާ ޔަގީންކަމާއެކު ބުނާތީ، އިނާއަށް އުނދަގޫ ވިއެވެ.\n"ހޫމް....ފުދޭ ވަރަކަށް ޕޮޒިޓީވް ވާނެ.....އެހެން ނޫނަސް އިނާހެން އެއްވެސް ކަމެއްގަ އުއްމީދުކަނޑާލާ މީހެއް ނޫން އަހަންނަކީ. މިރޭ މިގޮތަށް އަންނާނެތަ އެހެންނަމަ....؟" އިނާގެ އަތްތިލައަށް ނަވީން ފިތާލިއެވެ.\nއިނާ ހަމަ އެކަނި ހިނިތުންވެލައިގެން ބަލަހައްޓައިގެން ހުރީއެވެ. އެއްޗެއް ނުބުނެއެވެ. ބުނާނީވެސް ވަކި ކީކޭހެއްޔެވެ. ބޮޑު އަތޮޅެއްގައި ފޯނާއި އިންޓަނެޓްގެ ޚިދުމަތް ދޭ ހަމަ އެކަނި ތަނުގެ ވެރިޔަކަށް ފޮނުވާފައި ހުންނާނީވެސް ޕޮޒިޓިވް ވާން ނަވީނަށް އެނގޭތީކަމާމެދު އިނާ ޝައްކެއް ނުކުރެއެވެ.\n"ނަވީން ހަމަ އަސްލުވެސް ފުރަންތަ ފަތިހުން....؟؟" ނަވީންގެ އަތުތެރެއިން މަޑުމަޑުން އަތް ދަމައިގަންނަމުން އިނާ ކޮށްލީ އޭނައަށް މިވަގުތަށް އެންމެ މުހިއްމު ސުވާލެވެ. ޖަވާބުގައި ނަވީން ބޯ ޖަހާލިއެވެ.\nދެންވާނީ ކިހިނެއްބާއޭ އަހަން އިނާ ބޭނުންވިޔަސް، އިނާ ނާހައެވެ. ވިސްނާލަން ހުރެވުނީއެވެ.\n"އެކަމަކު ފުރުމުގެ ކުރިން އިނާއާއި ދައްކަން ބޭނުން ބައިވަރު ވާހަކަ އެބަހުރި.....އިރުކޮޅަކު ހުރެލަދޭނަން ދޯ؟" ނަވީން އެދުނެވެ.\n"އެކަމަކު ނަވީންވެސް ތިހިރީ އެކަށް ތެމިފައެއްނު..." އިނާއަށް ކަންބޮޑުވީ އެތާ ފެންޑާމަތީގައި ބަހައްޓައިގެން އިނާ އާއި ވާހަކަ ދައްކަން ޖެހޭތީއެވެ. އެކަމަކު ގޭތެރެއަށް ވެއްދޭނީވެސް ނުތެމި ހުރިނަމަތާއެވެ.\n"އެއީ މައްސަލައެއްނޫން. ކުޑަކޮށް ފެންހިއްކާލާނެ އެއްޗެއް ލިބެނިކޮށް މިތަނުން ގޮނޑިއެއްގަ ޖައްސާލެވިދާނެނު....އެންމެ ރަނގަޅުތަ އެގޮތް؟" ފެންޑާގެ އެއްކޮޅުގައި، ހުރި ގޮނޑިތަކަށް ނަވީން އިޝާރާތްކޮށްލީ އެއީ ލަކުޑި ގޮނޑިތަކަކށް ވެފައި ތެމުނަކަސް އެއީ މާ ބޮޑު ކަމަކަށް ނުވާނެތީއެވެ.\n"އަނެއްކާ ގެއަށް ދާނީވެސް ކިހިނެއް....." ނަވީން މިހެން ބުނީ ކުރިން ވެހުނު ވަރަށް ބޯކޮށް ނުވެހުނު ނަމަވެސް އަދިވެސް ތުނިކޮށް ވެހެމުން ދާ ވާރެއަށް އިޝާރާތް ކޮށްފައެވެ.\nއިނާއަށްވެސް ނަވީންގެ އެ ވާހަކަ ގަބޫލު ކުރެވުނެވެ.\n"އަންނާނަން......" ސިޓިންރޫމްގެ ދޮރު ހުޅުވާލާފައި އިނާ އެތެރެއަށް ވަނީ ނަވީން ފެންޑާމަތީގައި ބަހައްޓާފައެވެ.\n"ފެން ހިއްކާލަންވީނު...." މާލަސްތަކެއްނުވެ އައިސް ބޮޑު ހުދު ތުވާއްޔެއް ނަވީންއަތަށް އިނާ ދިއްކުރިއެވެ.\n"އަދި އަންނާނަން..........މަޑުކޮށްލަދޭނަން ދޯ؟" ދެވަނަ ފަހަރަށްވެސް އަންނާނަމޭ ބުނެފައި އިނާ ހިނގައިގަތީ ރީތި ހިނިތުންވުމަކުން ނަވީން ހިތްހަމަޖައްސައި ދީފައެވެ. އެކަމަކު އިނާގެ ހިތް އޮތީ ހަމަޖެހިފައެއް ނޫނެވެ. ނަވީން މާދަން ފުރާކަން ޔަގީންވާތީއެވެ.\nއޭނަވެސް ނަވީން އާއި ދައްކަން ބޭނުންވާ ބައިވަރު ވާހަކަ އެބަހުއްޓެވެ. އެކަމަކު ހާދަ ވަގުތު ކުޑަތަންވެއްޖެއެވެ. މާދަން ނަވީން ފުރާކަމަށްވަންޏާ އެދެމީހުންގެ ދެމެދުގައި މި ފެށުނު ގުޅުމާއި ދޭތެރޭގައިވެސް މިރޭ އެމީހުން ވާހަކަ ދައްކަން ޖެހޭނެއެވެ. ނަވީންގެ ގަސްދަކީ އެކުގައި އުމުރަށް އުޅުންކަން ކިތަންމެހާވެސް ޔަގީންކަމާއެކު އޭނައަށް އެނގެއެވެ. އޭގެ ނުސީދާ މާނަވެސް އޭނައަށް އެނގެއެވެ. އެކަމަކު އެއީ ކޮން ދުވަހަކުހެއްޔެވެ؟ ކޮން އިރަކު ކޮންތާކު ކިހިނެއް ހެއްޔެވެ؟ ނަވީންގެ މީހަކަށް އޭނަ ހަދަން ނަވީން އެނބުރި އަންނާނީ ކިތައް ދުވަހުން ނުވަތަ ކިތައް މަހުން ހެއްޔެވެ؟\nމަންމަމެނަށް މިކަން އެނގުމުން ވާނީ ކިހިނެއް ހެއްޔެވެ؟ މަންމަމެނަށް މި ހަގީގަތް ކިޔައިދޭން އޭނައަށް ކެރޭނެހެއްޔެވެ؟ އަނެއްކާ މިރޭ އޭނައާއި ނަވީން ތެމިގެން އެތާގައި ތިއްބާ ފެނިއްޖެއްޔާ މަންމަ އާއި ބައްޕައަށް ވިސްނޭނީވެސް ކޮން ގޮތަކަށްހެއްޔެވެ؟ އޭނައާއި ނަވީންއާ ދެމެދުގައި "އެކަހަލަ" އެއްވެސް ގުޅުމެއް އިރެއްގައިވެސް އުފެދެން އުޅުނުކަންވެސް މަންމަމެނަކަށް ނޭނގޭނެއެވެ. ވީއިރު، ޒިޔާދު އާއި އޭނަގެ ކައިވެނި ނުކުރެވޭގޮތަށް ހަމަޖެހުނުތާ އަދި މާ ގިނަ ދުވަސް ނުވަނީސް އެހެން މީހަކު ޚިޔާރު ކުރިކަން އެނގުމުން މަންމަމެން ދެކޭނީވެސް ކިހިނެއ ހެއްޔެވެ. އަދި އެގޮތަށް ޚިޔާރު ކުރީ މިހުރިހާ ދުވަހު އާއިލާގެ ރައްޓެއްސެއްގެ ހައިސިއްޔަތުން ގެއަށް އައިސްއައިސްހުރި ނަވީންކަން ބައްޕައަށް އެނގުމުން އެކަމާ ބައްޕަމެން ގަބޫލު ވާނެހެއްޔެވެ؟ ހިތް ނުރުހި ނުދާނެހެއްޔެވެ؟\nމިރޭ މަންމަ އާއި ބައްޕަ އެ ނިދީ ހާދަ އަވަހަކަށެވެ. އާއްމުގޮތެއްގައި އޭނަ އަންނަންދެން މަންމަވެސް ހޭލާ އުޅޭނެއެވެ. އެކަމަކު މިރޭ ގޭގައި އެކަކުގެވެސް ހިލަމެއް ނެތެވެ. ޒާހިރުވެސް ކޮބައި ހެއްޔެވެ؟ އޭނަ ބަލާ ކާރު ނުދިޔައީވެސް ކީއްވެހެއްޔެވެ؟\nހައްތާވެސް ސުވާލުތަކެވެ. އެކަމަކު އެ ހުރިހާ ސުވާލަކަށް ޖަވާބު ހޯދާކަށް ވަގުތެއް ނެތެވެ.\nހިތުގައި އެތަކެއް ސުވާލު އުފެދެމުން ދިޔައިރު އިނާ ދިޔައީ ވަރަށް އަތްމަތި އަވަސްކޮށްލާފައި އޭނަގެ ތެތް ހެދުން ބަދަލު ކުރަމުންނެވެ. ނަވީން ބޭރުގައި އިންނާނެއެވެ. މާދަން ފުރާނެއެވެ. ލިބެން އޮތް އެންމެ މިނެޓެއްވެސް ނަވީން އާއި ވަކިން ދުރުގަ ހުންނަން އިނާ ބޭނުމެއް ނޫނެވެ. އެހެންކަމުން ފުނާވެސް އެޅުމުގެ ބަދަލުގައި ފަން އިސްތަށިގަނޑު ތުވާލިން ހިއްކާލި ގޮތަށް ބަހައްޓާފައި، ފުރަގަހުން ނަގާ ބޮޑު ދައްޗަކުން އިސްތަށިގަނޑު ހިފަހައްޓާލީއެވެ. ތެމިފައި ހުރުމުން ހިކެންދެން އިސްތަށިގަނޑު ދޫކޮށްގެން އިންނަން ބޭނުންވިޔަސް، އެގޮތަށް ނަވީންގެ ކުރިމައްޗަށް ދާކަށް އިނާއަކަށް ނުކެރުނެވެ.\nމަޑުފިޔަވަޅުތަކެއްގައި ސިޓިންރޫމް ހުރަސްކޮށް ގޮސް އިނާ ނުކުތްއިރު، އެތާހުރި ލަކުޑި ގޮނޑިތަކުގެ ތެރެއިން އެންމެ ދިގު ގޮނޑީގައި ނަވީން އިނެވެ. ކުރިމައްޗަށް ކުޑަކޮށް ގުދުވެލައިގެން އިނދެ އެއް އަތުން އަދިވެސް ބޮލުގެ އިސްތަށިގަނޑު ހިއްކަނީއެވެ. އެ އަތުގައި އޮތް ބޮޑު ތުވާލީގެ ސަބަބުން އިނާ އެތަނަށް އައިތަންވެސް ނަވީނަށް ނުފެނުނެވެ. އެނގުނީ އޭނަ ކައިރީގައި އިނާ އިށީނުމުންނެވެ.\nނަވީން ބަލާލިއިރު ކަޅުރަތްކުލައިގެ އަތްދިގު ރީތި މައްޗަކާ ކަޅު ޖިންސެއް ލައިގެން އިނާ އިންދާ ފެނުމުން ނަވީންއަށް އެހެން ދިމާލެއް ނުވެސް ބެލުނެވެ. މޫސުން ކިތަންމެ ފިނިވިޔަސް، އިނާ ފެންނަ މީހެއްގެ ހަށިގަނޑަށް މީރު ހޫނުކަމެއް އިހްސާސްވާނެއޭ ނަވީންގެ ހިތަށް އެރިއެވެ. ކަޅުރަތްކުލައިގެ އެ ހެދުން އިނާއާއި ވަރަށް ގުޅެއެވެ. އަދި ޚާއްޞަކޮށް ނަވީން އަޅައިގަތީ އިސްތަށިގަނޑަށް ހަދާފައި އޮތް ގޮތަކުންނެވެ. އެނޫނިއްޔާ ދުވަހަކުވެސް އިނާގެ ބޮލުގައި ފުނާ ނާޅައި ހުއްޓާ އޭނައަށް ފެނިފައި ނެތެވެ. އެކަމަކުވެސް އެހެން ހުންނައިރުވެސް ހާދަ ފުރިހަމައޭ ހިތަށް ނައަރުވައެއް ނަވީންއަށް ނުހުރެވުނެވެ.\n"ނަވީން ގެއަށް ދާން ބޭނުންތަ ހިކެން...؟ ކާރު ނެރެދެންތަ؟ " އިނާ ގަސްދުކުރީ ނަވީން އާނއެކޭ ބުނެފިނަމަ ނަވީން އަށް ކާރުގެ ތަޅުދަނޑި ހަވާލުކުރުމަށެވެ.\n"އަހަރެންގެ ކާރުވެސް އެބައޮތޭ ބޭރުގަ. ނުދެކެންތަ އިނާ؟" ފެން ހިއްކަން ގެންގުޅުނު ތުވާލި ގޮނޑީގެ އަތްގަނޑުމަތީގައި ބާއްވާފައި އިނާއާއި ދިމާލަށް ނަވީން އެނބުރުނެވެ. އޭރު އިނާ އިނީ ނަވީންގެ ފަރާތުން މިރޭ މިފެންނަ ނޭނގޭ ސިއްރުތައް އަދިވެސް އިތުރަށް ހުންނާނެބާއޭ ހިތަށް އަރާ ދެބުމަ އަރުވައިގެންނެވެ.\n"ނަވީންގެ ކާރު މިގޭ ކައިރީ ބާއްވާފަ ހޮސްޕިޓަލަށް ދިޔައީ ކިހިނެއް؟" ނަވީން އެބުނީ އެއީ ތެދެއްކަމަށް ގަބޫލު ނުކުރާތީ އިނާ މިހެން އަހާލީ ސަމާލުކަން ކުޑަ ގޮތަކަށެވެ.\nއިނާގެ މި ސުވާލަށް ޖަވާބު ދިނުމުގެ ބަދަލުގައި ނަވީން އިރުކޮޅަކަށް ވިސްނާލިއެވެ.\n"އިނާ ހޯދަން އަހަރެން ފުރަތަމަ އައީ މިގެއަށް. އޭރު އިނާ ބަލާ ދާން ޒާހިރު އުޅެނީ.....ޒާހިރުއާއެކު އިނާ ބަލާ އަހަރެންވެސް ދިޔައީ....ދިޔައީ އެކާރުގަ އިނާ ގޮވައިގެން އަންނަން.....އެކަމަކު އެހިސާބުން ޕްލޭން ބަދަލުވީ. ހޮސްޕިޓަލަށް ގޮސްފައި ޒާހިރު ކައިރީ ގެއަށް ދާށޭ ބުނީ އަހަރެން. އަހަރެން މަޑުކުރީ....." ހުއްޓަ ހުއްޓާފައި ލަސްލަހުން ނަވީން ކިޔައިދިނެވެ. ވީގޮތް ހަގީގަތަށެވެ.\nނަވީންއަށް ބަލަހައްޓައިގެން އިނާ އިނީއެވެ. ސުވާލުތަކަކާއެކުގައެވެ.\n"ގެއަށް ގޮއްސަ އަންނަންވީތަ....؟" އިނާ ކުރެން ނަވީން އެހިއެވެ.\n"އޭރު މަންމަމެން ނޫޅެނީ ދޯ؟" ޔަގީނާއި ގާތަށް އިނާއަށް ހީވީ އެހެންނެވެ.\n"ނޫން....މަންމަވެސް ބައްޕަވެސް....ހަމްދުވެސް އުޅޭ.........." އިނާގެ ވާހަކަ އެދަނީ ކޮން މިސްރާބަކަށްކަން ނަވީންއަށް އެނގެއެވެ.\n"އިނާގެ ބައްޕަގެ އެއްވެސް މައްސަލައެއް ނެތް އިނާއާއި އަހަރެން މެރީ ކުރުމުގަ. އިނާގެ އެބައޮތްތަ؟" އެއީ ނަވީންގެ ގޮތެވެ. ވީގޮތް ސީދާ ނުބުންޏަސް ހަގީގަތް އަންގައިދޭނެއެވެ. އާދަޔާ ޚިލާފު ގޮތްގޮތަށެވެ.\n"ބައްޕަ ..........؟" އިނާއަށް ކުއްލި ސިހުމެއް އައެވެ.\n"ހޫމް........އަހަރެން އިނާއާއި ކައިވެނި ކުރަން ބޭނުންވާ ވާހަކަ އެންމެ ފުރަތަމަ ބުނީ އިނާގެ ބައްޕަ ކައިރީ. މިރޭ އެވާހަކަ ދައްކާފަ، އެކަމަށް އާނއެކޭ ބުނީމަ ހުއްދަ ލިބިގެން އިނާ ބަލާ ދިޔައީ." ކަން ހިނގާ ދިޔަގޮތަށް ނަވީން ބުންޏެވެ. އެހެންނަމަވެސް އެ ކައިވެންޏަށް އެދުނީ ޚާލިދުކަމަށް ބުނަން އަދިވެސް އޭނައަށް އަވަހެވެ.\nއިނާއަށް ހަމަ އަންތަރީސްކަމާއި ކަންބޮޑުވުމެވެ.\n"އެހެންވެ ޚާލިދުމެން ހޭލާ ނެތީ.....ޒާހިރުވެސް ނުހުންނާނެތާ ދޯ؟ މިރޭ މިގެ މިއޮތީ އަހަރެމެންނަށް ހިތަކަށް. ނައަންނާނެ އެއްވެސް މީހަކު." އަނެއްކާވެސް މާ ބޮޑު ޔަގީންކަމަކާއެކު ނަވީން ބުންޏެވެ.\n"ކީއްވެ ކުއްލިއަކަށް ބައްޕައާއި ވާހަކަ ދައްކަން އަންނަން ޖެހުނީ....ފުރާތީތަ؟" އިނާއަށް ނުތަނަވަސްކަން ލިބެން ފެށީ ބައްޕައަށް އެނގެއޭ ބުނި ހިސާބުންނެވެ.\n"އެވާހަކަ އިހަށް ބަހައްޓަބަލަ....ބުނެބަލަ....އެބައޮތްތަ މައްސަލައެއް...ޝަކުވާއެއް ދަޢުވާއެއް އޮތިއްޔާވެސް މިރޭ ބުނަންވާނެ އިނގޭ. ވަގުތު ވަރަށް ކުޑަ" އެއްފައިމައްޗަށް އަނެއްފައިލައިގެން ހަށަން ބަނދެލައިގެން ގޮނޑިއަށް ލެނގި އިން އިނާއެކޭ އެއްގޮތަށް ނަވީންވެސް ގޮނޑިއަށް ލެނގިލާފައި އިނާގެ ކަކޫމަތީގައި އަތް ބޭއްވިއެވެ.\n"އުނހުނ......." ނަވީންއާއި ކައިވެނި ކުރަން އެއްވެސް މައްސަލައެއް ނެތްކަމަށް ރަކި ހިނިތުންވުމަކާއެކު އިނާ އެއްބަސްވިއެވެ.\n"އަހަންނާއި މެރީ ކުރާނަން ދޯ؟" އިނާގެ ދާދި ގާތުގައި ޖެހިގެން އިނދެ އިނާގެ އަތްތިލައިގައި ހިފަމުން ނަވީން އެހިއެވެ.\nއިނާއަށް ލިބުނު އުފަލުންނާއި ގަތް ލަދެއްގެ ސަބަބުން ނަވީންގެ ނަޒަރުން ސަލާމަތްވާން ނަވީންގެ ކޮނޑުގައި ބޯއެޅުނެވެ. އޭނަގެ ކޮނޑުގައި އިނާ ބޯ އެޅުމުން އޭނައަށް އިނާގެ މޫނު ރަނގަޅަކަށް ނުފެނެއެވެ. ފެންނަނީ ހިނިތުންވެފައިވާ ތުންފަތާއި ނޭފަތުން ބަޔެކެވެ. ދެން ތިރިކޮށްފައިވާ އެސްފިޔަތަކެވެ.\n"އަހަރެން ބޭނުންވަނީ އިނާގެ ދުލުން ބުނާ އަޑުއަހަން...." ކަނައަތުން އިނާގެ ވައަތަށް ބާރުކުރަމުން އިނާގެ ކޮލުގައި ފިރުމާލީ އޭނަގެ ވައަތުންނެވެ.\n"ހޫމް.........." އިނާ ބުނީ މިވަރަށެވެ.\n"ކޮން ކަމަކަށް ހޫމް ތިބުނީ...؟" ނޭނގޭ ކަމަށް ނަވީން ހެދިއެވެ.\n"ނަވީންއާއި މެރީ ކުރަން ބޭނުން." ނަވީންގެ ކޮނޑުން ބޯ ނުނަގާ އެއިންގޮތަށް އިނދެ އިނާ ޖަވާބު ދިނެވެ. އެ އަޑުއިވުމުން އުފާވީ ނަވީން އެކަންޏެއް ނޫނެވެ. ޚުދު އިނާއަށްވެސް އޭނަގެ ދުލުން އެބަސް ބުނެވުމުން އުފަލެއް އިހްސާސް ވިއެވެ.\n"ޝުކުރިއްޔާ.......ތިއަށްވުރެ ބޮޑު އުފަލެއް އެއްވެސް މީހަކަށް އަދި އަހަންނަކަށް ނުދެވޭ.......ތެންކްސް.....ފޯރ އެކްސެޕްޓިންގ މައި ލަވް." މިހެން ބުނެފައި އެނބުރިލާފައި އިނާގެ ނިތްކުރީގައި ނަވީން ބޮސްދިނެވެ. ޝުކުރުވެރިވުމާއި ލޯތްބާއެކުގައެވެ.\nއިނާ އިނީ ނަވީންގެ ދާދި ގާތުގައި ޖެހިގެންކަމުން، ގަތް ލަދު ފޮރުވުމަށްޓަކައި އިނާއަށް ނަވީންގެ އަތުގައި އޮޅުލައިގަނެވުނެވެ. ނަވީންގެ ޓީޝާޓްގައި ހުރި ކުޑަ ތެތްކަންވެސް އިނާއަށް ވީ އަރާމު ފިންޏަކަށެވެ.\nރޭގަނޑުން އެތައް ގަޑިއެއް ވޭތުވަމުން ދިޔައެވެ. ފިނިރޭގައި ވެހެމުން ދިޔަ ވާރޭވެސް އެކަށް ހުއްޓާލައިފިއެވެ. ދޭތެރެ ދޭތެރެއިން ޖެހިލާ ފިނި ރޯޅިއެއް ފިޔަވައި ވިއްސާރައިގެ މާ ބޮޑު އަސަރެއް މިހާރު ފާޅު ނުވެއެވެ. އެ ދެލޯބިވެރިންނަށް ޚާއްޞަވެގެން ބޭއްވުނު ލޯބީގެ ރާގުތަކުގެ އޮކެސްޓްރާއެއް ފަދައިން ރާގުތައް ކުޅެދިނުމަށްފަހު، މޫސުންވެސް ހިމޭންވެލައިފިއެވެ. ދެމީހުންވެސް ހިމޭންވެ މަޑުމަޑުން އިށީނދެލައިގެން އެކަކު އަނެކެއްގެ ގާތްކަމުން އުފާލިބިގަންނަމުން ދާތީ، އެ ވަގުތުކޮޅަށް ފުރުޞަތު ދީ، އިހްތިރާމް ކުރާ ފަދައެވެ.\nއެ ގޮނޑީގައި މަޑުމަޑުން ތިބެގެން އެދެމީހުން ދައްކަން ހުރި ހުރިހާ ވާހަކައެއް އެކަކު އަނެކަކަށް ކިޔައިދެމުން ދިޔައެވެ. ރޭގަނޑުގެ ހިމޭންކަމުގެ ތެރޭގައި، ހިތުގެ އަސަރުން ފުރިފައިވާ އަޑު އަނެއްމީހާ އަހަމުން ދިޔައީ އަބަދުވެސް އެގޮތަށް އަޑުއަހަން ތިބެވޭނެނަމައޭ ހިތަށް އަރަމުންނެވެ.\nއެންމެ އިސްކަމެއް ނަވީން ދިނީ ޚާލިދުގެ ވާހަކަ ކިޔައިދިނުމަށެވެ. ޚާލިދު އޭނަގެ ކައިރިއަށް ދިޔަ ވާހަކަ އާއި އިނާގެ ޙަގީގަތް ޚާލިދު ކިޔައިދިން ވާހަކައެވެ. ނަމަވެސް އެކަމާއި ބެހޭ ގޮތުން އިނާއާއި އެއްވެސް ސުވާލެއް ނުކުރެއެވެ. އޭނަގެ ލޯތްބާއި ދޭތެރޭ ޝައްކު ނުކުރުމަށް އެދެމުން، ޚާލިދު އޭނަގެ ކިބައިން އިނާއާއި ކައިވެނި ކުރުމަށް އެދުނު ވާހަކަވެސް ކިޔައިދިނެވެ. އޭގެ ފަހުން ފާއިތުވި ތިންދުވަހުވެސް އެތަކެއް ފަހަރު އެގެއަށް އަންނަން މަސައްކަތް ކުރި ކަމަށާއި އެކަމަކު ޚާލިދު އޭނައާއި ބައްދަލުކުރި ދުވަހުގެރޭނޫން އަނެއްދުވަހު ފުވައްމުލަކަށް ދާން ޖެހުމުން ނާދެވުނީ ކަމަށާއި، އޭގެ ފަހުން އައިސްފައި، ފުރުމުގެ ކުރިން ނިންމަން ޖެހޭ އެތަކެއް މަސައްކަތްތައް ހުރުމުން އެކަންތައްތައް ނިންމަން ހަދައިގެން ނާދެވުނީ ކަމަށް ބުނެދިނީ ލޯބިން ފިރުމަމުން އުޒުރުވެރިވެފައެވެ.\n"ގުޅާލިނަމަ...." އެ ފުރުޞަތުވެސް އޭނައަށް ގެއްލުނީތީ އިނާ ދެރަވިއެވެ.\n"ނުގުޅީ ވާހަކަ ފަށާތަނުން ކަނޑަންޖެހިދާނެހެން ހަމަ ހީވާތީ....ނުފެނި ހުރެ މިހުރިހާ ވާހަކައެއް ދައްކަން ފޯނުގަ ހުރުމަކީ އަހަންނަށް ހަމަ އަނިޔާއެއްނު." ނަވީން އެބުނިވެސް ތެދެކެވެ.\nއެއީ ތެދެކެވެ. އޭނަވެސް ނަވީން އާއި ދުރުގައި ހުރެގެން މިހުރިހާ ވާހަކައެއް ދައްކާކަށް ބޭނުމެއް ނޫނެވެ. މިކަން މިވީ އޭނަ އެންމެ ހިތް އެދޭ ގޮތަށެވެ.\nއިނާ އުފާކުރިއެވެ. ބައްޕަ އާއި މަންމައާއި އެ ވާހަކަ ދައްކަން އޭނައަށް ނުޖެހުނީތީއެވެ. ނަވީން އަމިއްލައަށް އެބައި އެއްކޮށް ނިންމައިގެން އައިސް އިނުމުން، ވަރަށްވެސް ބޮޑު ހިތްހަމަޖެހުމެއް އިނާއަށް ލިބުނުމެއެވެ.\nއެދެމީހުން މިހުރިހާ ދުވަހު ކުރަމުން އައި އިންތިޒާރަށް ނިމުން އައިއިރު، އެކުގައި ހޭދަކޮށްލަން، ވާހަކަ ދައްކާލަން، ގާތްކަން ލިބިގަންނަން، އޮތް ވަގުތުއޮތީ ވަރަށް ކުޑަތަންވެފައެވެ. ދުނިޔެމައްޗަށް ދެން އެންމެ އަވަހަށް ފެންނަ އިރުގެ ފުރަތަމަ ދޯދިއާއެކު، ރަށް ދޫކޮށް ނަވީން ފުރާނެއެވެ.\nއެހެންކަމުން ލޯބިވެރިޔާ އާއި ދައްކާނެހާ ވާހަކައެއް އިނާ އާއި ނަވީން ދައްކަމުން ދިޔައެވެ. ފުރަތަމަ ފެނުނީއްސުރެން މިރެއާއި ހަމައަށް އާދެވުނުއިރު، އެމީހުންގެ ހިތުގައި އުފެދިފައި ހުރި ޝައްކު ތަކާއި ޝަކުވާތަކަށް ޖަވާބު ލިބިގަންނަމުން ދިޔައީ، އުފެދުނު ހިތްހަމަނުޖެހުންތަކާއި ވަސްވާސްތަކުން ސަލާމަތްވުމުގެ ގޮތުންނެވެ. އެދެމީހުންގެ ހަނދާނުގައިވެސް ދެގޮތެއްނުވެ ހަރުލާފައި ހުންނަ އެކި ހަނދާންތަކުގެ ވާހަކަ އާއި ދިމާވެފައި ހުންނަ އެކިއެކި ކަންތަކުގެ ވާހަކަ ހިއްސާކުރަމުން ދިޔައީ، މިރޭ އަދި މިއަށްވުރެވެސް ދިގުވެގެން ދިއުމަށް އެދިއެދި ތިބެއެވެ.\nއިނާގެ ރީތި ހަށިގަނޑުގައި ހުރި ހަމަ އެކަނި ލަކުނު ދެވުނު މީހަކީ ނަވީން ކަމަށްވީތީ އެކަމާ ދޭތެރޭ ނަވީން ވާ ދެރަ ނަވީން ބަޔާން ކޮށްދިނެވެ. އެއީ އިނާ ފެންނަ ކޮންމެ ފަހަރަކުވެސް ނަވީންގެ ހިތަށް ތަދުތަކެއް ގެނެސްދޭ ހަނދާންތަކެއްކަން އަންގައިދިނެވެ. އެތަކެއްފަހަރު މައާފް އެދެމުންނެވެ. ފިރުމަމުންނެވެ.\nދަންވަރުން ތިންގަޑި ބައިވެގެން މުނާޖާ ގޮވަން ފެށިއަޑަށް ދެމީހުންވެސް ބުރަކަށި ދަމާލާ ސީދާ ވެލިއެވެ. މިއިން ރެއަކުވެސް ނުނިދާ އެހާލަސްވަންދެން އިނާ އިނދެފައި ނެތެވެ. އެހެންކަމުން ނަވީން ކައިރީގައި ކިތަންމެ އިންނަހިތުން އިންނަމަވެސް އިނާގެ ލޮލަށް އައިސްފައިވާ ނިދީގެ އަސަރު ސިއްރެއް ނުވެއެވެ.\n"ވަރަށް ނިދިއައިސްފި ދޯ...." ކުރީއްސުރެންވެސް އޭނަގެ އަތުތެރޭގައި އޮތް އިނާގެ އަތްތިލައިގައި ހިފާލަމުން ނަވީން އެހިއެވެ. ޚުދު އޭނައަށްވެސް ވަރަށް ބޮޑު ވަރުބަލިކަމެއް އިހްސާސް ކުރެވުނެވެ. ތެމިފައިހުރެގެން އެހާ ގިނައިރު އިނުމުގެ ސަބަބުންކަމަށްވެސް ވެދާނެއެވެ.\n"ހިނގަ ދަމާ ދޯ.....ފަތިސްވުމުގެ ކުރިން ކުޑަކޮށް ނިދާލަންވެސް ބޭނުން....މިދިޔަ ދުވަސްތަކުގައި އުޅެން ޖެހުނީ ވަރަށް ބުރަކޮށް. އިނާވެސް ނިދާލަންވާނެނު" ފުރަތަމަ ނަވީން ތެދުވެފައި އިނާގެ އަތުގައި މަޑުމަޑުން ހިފައި އިނާވެސް ގޮނޑިން ކޮޅަށް ނެގިއެވެ.\n"އަހަރެން އަންނާނަން އިރާދަކުރެއްވިއްޔާ މީގެ ދެ ހަފްތާފަހުން. އައިއްސަ ކައިވެނި ކުރާނެ ދުވަހެއް ކަނޑައަޅާނީ....އިނާ ވިސްނާލާފަ ބުނާތި. އިނާ ބޭނުންވާ ގޮތަކަށް ހުރިހާ ކަމެއްވެސް ދާނީ...." ކައިވެނި ކުރުމާއިބެހޭ ގޮތުން ވާހަކަ ދެއްކިއިރު ބުނެ އަންގަދީފައި އޮތް ވާހަކައެއް، އަނެއްކާވެސް ނަވީން ތަކުރާރުކޮށްލިއެވެ. ގޭގެ ދޮރާއްޓާއި ހަމައަށް ގޮސްފައެވެ.\n"ނަވީން އަންނަންދެން ބައްޕަމެން ކައިރީ ނުބުނެ ބަހައްޓާނީ ދޯ؟" ކުރިންވެސް އިނާ އެކަމަށް އުރުޒުވެރިވިއެވެ. ނަވީނަށް އެކަން އެނގެއެވެ.\n"އެކޮޅަށް ގޮއްސަ ހަމަޖެހިލައިގެން ޚާލިދުއަށް އަހަރެން ގުޅާނަން. އިނާ އެކަމަކާ ވިސްނާނެ ކަމެއް ނެތް." އިނާއަށް ފަސޭހަކޮށްދޭން ނަވީން މިހެން ބުނުމާއެކު އިނާ ހީލިއެވެ. ވަރަށް ބޮޑު ބުރައެއް ބޮލުން ނަގައިދިނީތީ އުފާކުރަމޭ ބުނާ ކަހަލަ ގޮތަކަށެވެ.\n"ދެން ދަނީ އިނގޭ......ފުރަން ދިއުމުގެ ކުރިން ގުޅާނަން...." ދަނީއޭ ބުނެ ބޭރު ދޮރު ހުޅުވާލިއިރުވެސް ނަވީން ހުރީ އަދިވެސް އިނާގެ އަތްތިލައިގައި ބާރަށް ހިފައިގެންނެވެ.\nދޫކޮށްލީ ކާރުގެ ތަޅުދަނޑި ނެގުމަށްޓަކައެވެ. މަގުގެ ދެކޮޅު ބަލާލާފައި ކާރާއި ދިމާލަށް ހިނގައިގަތުމުގެ ކުރިން، އެންމެ ފަހު ފަހަރަށް އިނާ އާއި ދިމާލަށް ނަވީން އެނބުރިލިއެވެ. އޭރު އިނާވެސް ހުރީ ނަވީންގެ މޫނަށް ބަލަހައްޓައިގެންނެވެ. އިސްކޮޅުން ދިގު އެ ރީތި ޒުވާނާގެ މީހަކަށް އޭނަ އެންމެފަހުން ވީއެވެ. ޝުކުރު ހުއްޓެވެ. ވާރެޔާ ތެމިފައި ހުއްޓާ ތުވާލިން ހިއްކާލުމުން ހިކިފައިވާ ނަވީންގެ ރީތި އިސްތަށިގަނޑު ހޭވިފައި ހުރިގޮތް އިނާއަށް ވަރަށް ހިތްގައިމު ވިއެވެ. ވަރަށް ކަމުދިޔައެވެ. އަދިވެސް އިތުރަށް ހާވާލާހިތްވިއެވެ. އެ ފުރުޞަތު އޭނައަށް ލިބޭނެކަން ޔަގީންވުމުން ، އެ ޚިޔާލާއެކު އިނާ އަމިއްލައަށްވެސް ލަދުގަތެވެ.\n"އަހަންނަށް އިންތިޒާރު ކުރާނަން ދޯ.؟" ރޭގަނޑުގެ އެހާ ލަސްގަޑިއަކަށްވުމާއި ކޮށްފައިވާ އަސަރުން ނަވީންގެ އަޑު އިތުރަށް ބަރުވެފައި ވެއެވެ.\nއިނާ ބޯޖަހާލީ އާނއެކޭ ބުނުމުގެ ގޮތުންނެވެ.\n"ދެ ހަފްތާއަށްވުރެ ލަސްވެއްޖިއްޔާ ހުރެވޭނެތަ؟" އިނާ ޓެސްޓްކުރަން ނަވީން ފެށިއެވެ. އެއްޗެއް ބުނުމުގެ ބަދަލުގައި އިނާވެސް ބަލާލީ ނަވީންގެ ރީތި ދެލޮލަށެވެ. ނަވީންއަށްވެސް އިނާގެ ދިގު އެސްފިޔަތަކުގެ ޖާދޫގައި ޖެހެވުނެވެ.\n"އުމުރަށްވެސް....އިންތިޒާރު ކުރާނަން...." ދެބަސް ދޭތެރެއަށް ހުއްޓުމެއް ގެނެސްފައި ޔަގީންކަމާއެކު އިނާ ބުންޏެވެ. އެކަހަލަ އެއްޗެއް އިނާ ބުނަނީ ވަރަށް މަދުންކަމަށްވާތީ، އެބަސް އިނާ މާނަ އެކުރީ ވަރަށް ފުންކޮށްކަން ނަވީންއަށް ވިސްނުނެވެ. އެއީ އިނާގެ ހިތުގެ އެންމެ އަޑިން އިވުނު އަޑެއްކަން ނަވީންއަށް ސާބިތުކޮށްދިނީ އިނާގެ ރީތި ދެލޮލާއި މޫނުގެ ކުލަވަރެވެ.\nއޭރު ހުރީ ކާރުގެ ތަޅުދަނޑި ނަގައިގެން ދާން ތައްޔާރުވެގެންކަމަށްވިޔަސް ނަވީނަކަށް ނުދެވުނެވެ. އެންމެ ފަހު ފަހަރަށް އިނާގެ ދެއަތްތިލައިގައި އޭނަގެ ދެއަތުން ހިފައި ބާރުކޮށްލިއެވެ.\n"އަންނާނަން....އިރާދަކުރެއްވިއްޔާ ދެހަފްތާވާންވާއިރަށް އަންނާނަން." އިނާގެ ދެއަތްތިލަ ކައިރިކޮށް ދެއަތްތިލައިގެ ނުފުށުގައި ބޮސްދިނީ ވީ ވަޢުދަށް ދިން ބާރެއްގެ ގޮތުންނެވެ. ޔަގީންކަމާ އިތުބާރު ދިނުމުގެ ގޮތުންނެވެ.\nހިތާއި ނަފްސުން، ޖާނާއި ފުރާނައިން ރުހިގެން އާނއެކޭ ބުނުމުގެ ގޮތުން އިނާ މަޑުމަޑުން ބޯ ޖަހާލިއެވެ. އެހާ އަވަހަށް ވަކިވާންޖެހޭތީ ދެރަވެފައި ހުރި ނަމަވެސް، އެ ހިނިތުންވުމުގައި އެތަކެއް މާނަ ފޮރުވިފައިވާ ފުން ހިނިތުންވުމަކާއެކު ވަކިވުމުގެ ސަލާމްކުރިއެވެ.\nPosted on 2011-09-15 10:05:36 | Report this Comment\nPosted on 2011-09-15 10:19:07 | Report this Comment\nއަޅޭ....ނަވީން ދަނީތަ :(....... އިންތިޒާރު ކުރުމަކީ ހާދަ އުނދަގޫ ކަމެކޭ ނަވީން ގަނޑާ....... މިއޮއްހާ ދުވަހުވެސް އިންތިޒާރު ކުރީ އެއްނު.....އަނެއްކާވެސް.................. ސޮފް އަޅޭ......... ހާދަ ސަޅިއޭ..... އަދި ކިރިޔާދޯ މި ވާހަކަ މި ފެނުނީ :)))) ވަރށްވެސް ސަޅި އިނގޭ....... މިހާރު މި ދަނީ ހިތް އެދޭ ގޮތަށް.... އެންމެ ބޭނުންވެސް ވާ ގޮތަށް.......................... ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވެސް ރީތި.......... ސޮޕް ތިކުރާ މަސަތްކަތުގައި މާތްﷲ ބަރަކާތް ލައްވާށި!!!!! އާމީން!!!!!!!! ގޯޑް ބްލެސް ޔޫ މައި ސްވީޓެސްޓް ފްރެންޑް......................ލޮޓްސް އޮފް ލަވްސް އެންޑް ހަގްސް.....................\nފަތިސްތަރި: އަޅޭޭޭޭޭޭޭޭޭޭޭޭޭޭޭޭޭޭ.........ހާދަ ވަރަކަށް "ވަރަށް" ތި ދިނީ...........ޝުކުރިއްޔާ ހަމަ އެހާ ވަރަށް އިނގެ. ޝަޒްގެ ހެޔޮ ދުޢާތަކާއެކު ކުރިއަށް ދެވޭނެކަން ގައިމު. ޝުކުރިއްޔާ....\nPosted on 2011-09-15 10:50:27 | Report this Comment\nވަރަށް ރީތި.. ހަމަ ހިތަށް އަރަނީ ދެން ވާނީ ކިހިނެއްބާއޭ.. ސޮފް ގެ ވާހަކަ ތަކުގަ ނޭގޭނެ ގެސްކުރަން ދެންވާނީ ކިހިނެއް ކަމެއް.. އެންމެ ހީނުކުރާގޮތައް ވާނީ... އެއީ ރިއު އަށް އެންމެ ސަޅި ތަންކޮޅަކީ... ހިންދީ ސީރީޒް ތަކުގެ ހުއްނަ ކަހަލަ ފޭކް އަސަރެއް ނުހުއްނާނެ.. ރިއު އެދެނީ އަބަދުވެސް ސޮފް އަށް މިދާއިރާއިން ކުރިއެރުން..\nފަތިސްތަރި: އަސްލުވެސްތަ؟ ތިބުނި ފޭކް ގޮތް ނުހުންނަކަމަށްވަންޏާ ސޮފާ ވަރަށް އުފާވެްއޖެ. ސޮފާގެ އުއްމީދު ކާމިޔާބުވުމަށް ތިފަދަ ހެޔޮ ދުޢާ ވަރަށް ބޭނުން. ޝުކުރިއްޔާ . އަބަދުވެސް......އުފާކުރަން ރިއުގެ ރައްޓެހިކަމަށް.\nPosted on 2011-09-15 10:59:18 | Report this Comment\nސޮފާ.............. ތެންކްޔޫ ތެންކްޔޫ ތެންކްޔޫ ތެންކްޔޫ ތެންކްޔޫ ތެންކްޔޫ ތެންކްޔޫ ތެންކްޔޫތެންކްޔޫ ތެންކްޔޫ ތެންކްޔޫ ތެންކްޔޫ ތެންކްޔޫ ތެންކްޔޫ ތެންކްޔޫ ތެންކްޔޫ.. މިހާ އަވަހަށް ވާހަކަ ގެނެސްދޭތީ.............. :) :) :) މިއީ މުޅި ވާހަކައިގެވެސް އެންމެ ރީތި ޕާރްޓް....... ހަމަ ޕާރފެކްޓް... ވ ވ ވ ވ ވވ ވ ވ ވ ވ ވ ވ ވ ރީތީ... >3 >3 >3 >3\nފަތިސްތަރި: އޯވހ..........އޭމް އޮނަރޑް ވިތު ޔޫ ތެންކިއުސް. ޝުކުރިއްޔާ.\nPosted on 2011-09-15 11:14:59 | Report this Comment\nhendhunu heylevumaa ehkoh belenii mi vaahaka eh upload vefa inthoo... alhe haadha ufaa vejjey kiyaalan libuneethy.. varah varah happy vaahakaiiga vaa gothaa medhun... love is soo beautiful... varah varah reethi mi baii vess\nފަތިސްތަރި: އަލީސާ........ވަރަށް އުފާވެއްޖެ އަނެއްކާވެސް ދިމާވީމަ. މަސައްކަތް ކުރާނަން ފޫހިކަމެއް ނެތި ކިޔާލެވޭ ވާހަކައަކަށް މި ވާހަކަ ވޭތޯ. ޝުކުރިއްޔާ އިނގޭ ވަރަށް ބޮޑަށް.\nPosted on 2011-09-15 11:16:44 | Report this Comment\nހާދަ ރަގަޅޭ. ތިޔަ ކުރައްވާ ހިއްވަރަށް ސާބަހާ ޝުކުރު ދަންނަވަން. ފަތިސްތަރީގެ އުޖާލާކަން ފަނޑުކޮށްލެވޭނެ ދެވަނަ ތަރިއެއް ނެތް. ތި ގޮތުގައި ކުރިޔަށް ވަޑައިގަންނަވާ!\nޝަޒް: ޓޯޓަލީ އެގްރީ ވިތް ދެޓް އެރޮން :)))))\nފަތިސްތަރި: އެރޮންގެ ފަރާތުން ހިތްވަރު ނުލިބޭނަމަ މި ގޮތަށް މި ކަމުގައި ކުރިއަށް ނުދެވޭނެކަން ޔަގީން. ވަގުތަކީ މީހަކަށް ހޯދައިނުދެވޭނެ އެއްޗެއް އިރުވެސް، އެރޮންއަށް ނޭނގި އެރޮން އައީ ސޮފާއަށް ވަގުތު "ގެނެސްދެމުން". އެއްވާހަކަ ނިންމާލާފައި އަނެއްވާހަކަ ލިޔަން ފެށުނީވެސް ހަމަ އެރޮން ދިން ހިތްވަރުން. އުއްމީދުކުރަނީ އެރޮންގެ ހިތްވަރާއި ހެޔޮ ދުޢާއާއެކު ސޮފާ ލިޔާ ވާހަކައިގެ އަދަދު ގުނަވަމުން ދިއުން. އެއްވެސް މީހަކު އެކަންޏަކު ކުރިޔަކަށް ނުދެވޭނެކަން އެރޮންވެސް ގަބޫލުކުރާނެކަން ޔަގީން. ވަރަށް ބޮޑަށް ޝުކުރިއްޔާ...\nޗުޕް: ސޮފާ އެރޮންއާ ހެދި ހާދަވަރެކޭ ތިވަނީ. އެރޮންއަކީ ސޮފާ ދަންނަ މާގާތް މީހަކީތަ. ހީވަނީ ވަރަށް ގާތް ދަންނަ ވަރަށް ހާއްސަ ފަރާތެއްހެން. ތީ އެއްވެސް ގޮތެއްނޫން ސޮފާ އިގޭ. އަހަރެމެން އެންމެން ސޮފާއަށް ތާއީދުކޮށްފަ ކޮމެންޓް ފޮނުވާއިރު ވަކިން ހާއްސަކޮށް އެރޮންގެ ކޮމެންޓުގެ ސަބަބުން ސޮފާއަށް ހިތްވަރު ލިބޭކަން ފާހަގަ ކޮށްފަ އޮތިމަ. އަހަންނަކަށް ވަކި ހާއްސަ ކަމެއް ފާހަގައެއް ނުކުރެވޭ އެރޮންގެ ކޮމެންޓަކުން. އަސްލު ވަރަށް ހިތުގަޖެހި ވަރަށް ދެރަވެއްޖެ ވަކި ކިޔުންތެރިއް އެހާބޮޑަށް ފާހަގަ ކޮށްފަ އޮތީމަ. އެރޮން ރުޅި ނާރައްޗޭ އިގޭ.\nފަތިސްތަރި: ތިހީވީ ރަނގަޅަށް.....އެރޮން އަކީ ސޮފާއަށް ވަރަށް ޚާއްޞަ މީހެއް. އެންމެ ރަނގަޅުވާނީ އެއީ ސޮފާގެ އާއިލާގެ މެމްބަރެއް ކަމުގައި ބެލިއްޔާ....އާއިލާމީހަކު ކޮންމެމީހަކަށްވެސް ޚާއްޞަ ވާނެކަން "ޗުޕް" އަށްވެސް އެނގެއެއްނު ދޯ. އެކަމަކު އޭގެ މާނައަކީ އެހެން ރަހްމަތްތެރިންނާއި ހެޔޮއެދޭ މީހުންނާއި ސޮފާދެކެ ލޯބިވާ މީހުން ބޭނުން ނެތެކޭނޫން. އާއިލާއެކޭ އެއްވަރަށް އެމީހުންވެސް ބޭނުން. ތިބުނިހެން އެރޮންގެ ކޮމެންޓުން ވަކި ޚާއްޞަ ކަމެއް ނެތް ތި ކުދިންނަކަށް. އެކަމަކު ސޮފާއާއި ކޮންމެ ދުވަހަކު ދެއްކޭ ވާހަކަތައް ސޮފާއަށް އެނގެންޏާ އެ ކޮމެންޓްތަކާ އެ ވާހަކައާއި ހުރި ގުޅުންވެސް އެނގޭނީ ސޮފާއަށް އެކަންޏެއްނު ދޯ. އެހެންވެ ސޮފާއަށް އެރޮންގެ ކޮމެންޓްތަކަށް އެގޮތަށް ޖަވާބު ދެވިފަ އޮތީ. ދެރަނުވާތި ޗުއްޕުވެސް އަދި އެހެން ކުއްޖަކުވެސް. އެރޮން ގެ ހެޔޮ ދުޢާތަކާއި ތާއީދާއި ރުހުމެކޭ އެއްގޮތަށް ތި ކުދިންގެވެސް ވަރަށް ބޭނުން. އުއްމީދުކުރަން އަބަދުވެސް ސޮފާއާއެކު ތި ހުރިހާ ކިއުންތެރިންވެސް ވާނެކަމަށް. ތިއިން އެއްވެސް ކުއްޖަކު ހިތުގަ ޖެއްސުމުގެ މަގްޞަދެއް ނެތް ސޮފާގެ. މައާފް ކުރާތި ހިތުގަ ޖެހުނިއްޔާ އިނގޭ. އެންމެ ރަނގަޅުދޯ؟ ހެޕީތަ މިހާރު؟\nއެރޮން: ޝައްކެއްވެސް ނެތް. ރުޅި އެއް ނާދެ. އަންނާކަށް ނުވެސް ޖެހޭ. އެ ފުރުސަތެއް ނުވެސް ނެތް. ޙައްލަކީ އަނެކާއަށް ލިބެނީ ކޮންއެއްޗެއްތޯ ނުބަލައި، ތިމާ ޙާޞިލުކުރަން ބޭނުންވަނީ ކޮންއެއްޗެއްކަން އެނގި ހުރެ، އެކަމަށް ގަދައަޅައި މަސައްކަތް ކުރާނަމަ ކާމިޔާބު ލިބޭނެ. "އެދޭ މިގޮތާ ދިމާ ނުވެދާ ނަތީޖާއެއް ލޮލަށް ފެނުނަސް" ހިނިތުންވާން އެނގޭތޯ މަސައްކަތް ކުރީމާ ހިނިތުންވެވޭނެ ދޯ.\nއެރޮން: ޝައްކެއްވެސް ނެތް. ރުޅި އެއް ނާދެ. އަންނާކަށް ނުވެސް ޖެހޭ. އެ ފުރުސަތެއް ނުވެސް ނެތް. އަނެކާއަށް ލިބެނީ ކޮންއެއްޗެއްތޯ ނުބަލައި، ތިމާ ޙާޞިލުކުރަން ބޭނުންވަނީ ކޮންއެއްޗެއްކަން އެނގި ހުރެ، އެކަމަށް ގަދައަޅައި މަސައްކަތް ކުރާނަމަ ކާމިޔާބު ލިބޭނެ. "އެދޭ މިގޮތާ ދިމާ ނުވެދާ ނަތީޖާއެއް ލޮލަށް ފެނުނަސް" ހިނިތުންވާން އެނގޭތޯ މަސައްކަތް ކުރީމާ ހިނިތުންވެވޭނެ ދޯ.\nPosted on 2011-09-15 11:50:28 | Report this Comment\nމުޙައްމްދު ހުސައިން :\nފަތިސްތަރީގެ އުޖާލާކަން ފަނޑުކޮށްލެވޭނެ ދެވަނަ ތަރިއެއް ނެތް އެއީ އެރޮން ބުންޏަސް އެއީ ވަރަށް ބޮޑުތެދެއް މަ ތާއީދު\nފަތިސްތަރި: މުސެއިން ދޯ މިއީ..............އުފާކޮށްފިން އަހަރަކު (އެންމެ) ފަހަރަކު އެންމެ ކޮމެންޓްގަނޑެއް ކޮށްލި ކަމަށްޓަކައިވެސް. ޝުކުރިއްޔާ.\nPosted on 2011-09-15 13:08:41 | Report this Comment\nނަވީން ގެއަށް ދާން ބޭނުންތަ ހިކެން...؟ ... އަދި ވާހަކަ އެއްކޮށް ކިޔާ ނުނިމޭ.... ވާހަކަ ވަރަށް ރީތި.... އެކަމަކު ކިޔުނު ހިސާބުން މަތީގައި އެވާ ޖުމުލަ ފާހަނަގަ ކޮށްލެވުނީމަ އެއްޗެއް ބުނެލާހިތްވީ...އޭގެ ބަދަލުގައި ... ނަވީން ގެއަށް ދާން ހިކެންބޭނުންތަ ...؟ ..... މިގޮތަށް ލިޔުނު ނަމަ ހިތާއި އެއްވަރަށް ސިކުނޑިއަށްވެސް ފަސޭހަވާނެހެން ހީވާތީ ހަމަ ބުނެލެވުނީ\nތިއޮތީ މާ ބޮޑަށްއެނގިފަ: ހެހެހެހެ. ތިއޮތީ މާ ބޮޑަށްއެނގިފަދޯ..... ތިޖުމްލައިގެ ރަނގަޅު ގޮތަކީ " ނަވީން ހިކެން ގެއަށްދާން ބޭނުންތަ؟..." މިހާރު ރަނގަޅު ގޮތް އެނގިއްޖެދޯ....ކާކަށްބާ އެނގޭނީ ލިޔެފަ ވާ ޖުމްލައިން މާނަ ނެގެނީ ނަވީން ގެއަށް ދިއުމުގެ ކުރިން ހިކެން ބޭނުންހޭ. މިގޮތަށް. ޖުމްލަ މާ ބޮޑަށް އޮޅުންއަރާ. ކާކަށްބާ އެނގޭނީ އަށްވުރެ ސޮފާ ލިޔެފަ އިންގޮތް ރަނގަޅީ.\nފަތިސްތަރި: ސޮފާ މާނަ ކޮށްފަ އެ އޮތީ....ނަވީން ތެމިފަ ހުރީމަ ހެދުން ބަދަލުކުރަން (ހިކެން) ގެއަށް ދާން ބޭނުންހޭ....ނޫނީ ނުގޮސް އިންނާނީހޭ....މި މާނައިގަ. އެއްގޮތަކަށްވެސް ގެއަށް ދިއުމުގެ ކުރިން ނަވީން ހިކެންބޭނުންތޯއެއް ނޫން އަހާފަ އިނީ.....ލިޔެފައި އޮތް ވާހަކައަކަށްވުރެ ބޮޑަށް ސޮފާ ބަލާފަ އެހެރީ އާއްމު އުޞޫލުން ވާހަކަ ދައްކާ ގޮތަށް. އެކަމަކު ބަސްމަގު ގެނެސްދެވިފައި ހުރި ގޮތުން މާނަ އަރާރުންވުމަކި އެކަށީގެންވާ ކަމެއް. އެކަމަކު މިބުނީ ސޮފާ މާނަ ކުރިގޮތް. އެއީ މައްސަލައެއް ނޫން. ކުށެއް ލިޔެވިއްޖެއްޔާ ސޮފާއަށް އަންގާލަންވާނެ. ކުށްބަސް ލިޔެލިޔެ ކުށްބަހަށް ހޭނޭކަށް ސޮފާ ބޭނުމެއް ނޫން. ލިއުންތައް އިތުރަށް ރަނގަޅުކުރެވޭނީ ފާޑުކިޔާނެ ބަޔަކުވެސް ތިބެގެން ކަމަށް ސޮފާ ގަބޫލުކުރަނީ. ޝުކުރިއްޔާ ތި ދެ ކިއުންތެރިންނަށްވެސް.\nދިވެހި: ރަގަޅަށް ތި ބުނުއްވީ. ޖުމްލައިގަ ލިޔުންތެރިޔާ ގެނެސްފައި އޮތްގޮތް ރަނގަޅީ. "ގެއަށްދާން ހިކެން" އޮތީމަ ބޮލަށް އުނދަގޫ ގޮތެއް ހުންނަނީ.\nއައިންތު: ކާކަށްބާ އަށް ތިއޮތީ ހަމަ ރަގަޅަށްވެސް އޮޅިފަ. ސޮފް ލިޔެފައޮތްގޮތް ރަގަޅީ. ތިގޮތަށްވުރެ މިގޮތްވެސް ރަގަޅު. ނަވީން ހިކެން ގެއަށްދާން ބޭނުންތަ.\nPosted on 2011-09-15 13:39:12 | Report this Comment\nމިއީ އަޅުގަނޑަށް ކިޔުނު އެންމެ ރީތީ ވާހަކަ.ވަރަށް ފުރިހަމަ...އަބަދުވެސް އިންތިޒާރު މިކުރެވެނީ މިވާހަކައަށް ..ތިޔަ ގޮތުގައި ކުރިއަށް ދިއުން އަބދުވެސް އެދެން... އޯސަމް ސްޓޯރީ\nފަތިސްތަރި: ވަރަށް އުފަވެއްޖެ.ޝުކުރިއްޔާ ލައިލެކް.\nPosted on 2011-09-15 14:06:38 | Report this Comment\nމެރީ ކުރަންއުޅޭ ވާހަކަ ބުނީމަ ފްރެންޑާވެސް ނާވަސް ވެއްޖެ މިހާރު.\nފަތިސްތަރި: އެޔޯ..................ގޯހެއް ހީވަނީ ދޯ؟ ހެހެހެހެ.........ފްރެންޑާ އަކީ ބުނަން މީހެއް. އޭއި. ސަބްމެރިން ގެނެސްގެން މިއުޅެނީ. ފޮނުވާނަން ފާތުން އަތަށް ދީފަ އިނގޭ.\nPosted on 2011-09-15 14:18:39 | Report this Comment\nމެރީ ކުރަންއުޅޭ ވާހަކަ ބުނީމަ ފްރެންޑާވެސް ހިތް އަވަސް ވެފަ މި ހުންނަނީ\nފަތިސްތަރި: އުނހޫޫޫޫޫޫޫޫޫޫޫޫޫުު...........ރީތިކޮށް އިނދެބަލަ ހާސްނުވެ.\nPosted on 2011-09-15 14:20:12 | Report this Comment\nސޮފާ ވވވވވވވވވވވވވވވވވވވވވވވވވވވ ނައިސް އިނގޭ..ވވވވވވވވވވ މޮޅު ވާހަކަ ލިޔަން...\nފަތިސްތަރި: ޝުކުރިއްޔާ.......މޮޅު މީހަކަށް ވެވޭތޯ އަދިވެސް މި ދަނީ މަސައްކަތް ކުރަމުން.\nPosted on 2011-09-15 14:47:28 | Report this Comment\nސޮފް އަޅެ ހާދަ ހާދަ ހާދަ ރީއްޗޭ. ހާދަ ފުރިހަމައޭ. ހިތަށް ބުނެދޭންވެސް ނޭނގޭ ކަހަލަ ފޮނި ފޮނި އިޙްސާސެއް ކުރުވަނީ . ހީވަނީ އިނާގެ ބަދަލު އައިންތުއަށް ނަވީން ކައިރީ އިދެވޭހެން. އައިންތުގެ ހިތަށްއެރި ބޮޑާނަފްސް ވާހަކަހެން ނިމޭތަނުންނޭމީހުން ގުޅުވާނީ. އެކަމަކު.......... އަދި ކޮންމެ ދުވަހަކު އާ ޕާޓެއް ގެނެސްދޭތީ ވަރަށް ވަރަށް ވަރަށް ބޮޑަށް ތޭންކްސް. ތިގޮތުގައި ކުރިއަށް ވަޑައިގަންނަވާ. ސޮފާކުރާ ބުރަމަސައްކަތުގައި މާތްﷲ ބަރަކާތް ލައްވާށި.\nފަތިސްތަރި: އުފާކުރަން އައިންތުއަށްވެސް ކަމުދާ ގޮތަކަށް ވާހަކަ ގެނެސްދެވޭތީ. ޝުކުރިއްޔާ.....އުއްމީދުކުރަނީ "ބޮޑާ ނަފްސު" އާއި އެހާ އެއްގޮތް ނުވާނެ ކަމަށް. ކޮންމެ ދުވަހަކު އާ ޕާޓެއް ގެނެސް ދެވޭތޯ މަސައްކަތްވެސް ކުރާނަން. ތިކޮށްދޭ ހެޔޮ ދުޢާއަށް ޝުކުރިއްޔާ. ވަރަށް އުފާކޮށްފިން.\nޓޮމްކްރޫޒް: ސާބަހޭ އާންތޫ. ވަރެއްވެފަދޯ ތިހުރީ. ޕްލީސް އަނެއްކާ އިނާއާއި ނަވީންއާއި ދެމީހުން އެއްކޮށް ނުވާތި.\nPosted on 2011-09-15 15:08:50 | Report this Comment\nޔަގީނެއްނު މެރީ ކުރަން ބޭނުން ކަން... ދޯ އިނާ؟ ސަޅި އިނގޭ... މާޝާމެންވެސް ދެން ޖެހޭނީ އިނާ އާ އެކީ އިންތިޒާރު ކުރަންދޯ؟ ކުރާނީ.... ނަވީން އަންނަންދެން ހަމަ އިންތިޒާރު ކުރާނީ\nފަތިސްތަރި: ދޯ....؟؟ ކުރަން ބޭނުންވާނެނު ....؟ ހެހެހެހެ......މާ ދިގު އިންތިޒާރެއް ކުރާކަށް ނުޖެހޭނެ. ނަވީން އަންނާނެ. މާޝާވެސް އިނާއާއެކު ހުރެލަދީ މަޑުމަޑުން. އަންނާނެ.\nPosted on 2011-09-15 15:26:05 | Report this Comment\nސޮފާ ތިކަޑަވީއޭ ނޭންގެ ހިތަށްއެރީ ދެހަފްތާއަށް ވަކިވަމުން ބިގް ބިގް ހަގެއް ދޭނެކަމަށް.\nފަތިސްތަރި: ހެހެހެހެ...........މަގުމަތީގަ އެގޮތަށް އުޅޭނީ އައްޗި ކުދިން. ހަޑިކުދިން. ނަވީން އާއި އިނާ އަކީ ތިއްތި ކުދިން.\nPosted on 2011-09-15 16:50:41 | Report this Comment\nފަތިސްތަރީ..................... ވާހަކައިގެ މިބައި ވަރަށް ރީތި. އެތުރުމާއި އެމުނުމާއި ... ދެން ބުނާނެ އެއްޗެއް ނެތް.\nފަތިސްތަރި: އޮއްހޯ........އަސްލަމް......ޝުކުރިއްޔާ ބަހެއް ބުނެލީތީ. އަދިވެސް ޚަބަރު ވާނަން ދޯ؟\nPosted on 2011-09-15 17:52:01 | Report this Comment\nއެކްސްޓްރީމްލީ ބިއުޓިފުލް......އެވްރީތިންގ....ވ ވ ވ ވ ވ ވ ވ ވ ވ އުފާވެއްޖެ އާ ބައެއް ހުރިކަން އެނގުނީމަވެސް...ކުރިން ހީކުރީ އިއްޔެގެ ބައެއް ކަމަށް ..ދެން ކޮމެންޓްތައް ބަލާލަން ހުޅުވީމަ އެނގުނީވެސް....ތޭންކްސް އަ ލޮޓް ފޯ ގިވިންގ ސަޗް އަ ނައިސް ސްޓޯރީ ޓު ރީޑް.....ވަރަށް އުފާވެއްޖެ...އުއްމީދުކުރަން ހަމަ މިގޮތުގަ، މި ތާޒާކަންމަތީ ވާހަކަ އަބަދުވެސް އަންނާނަކަމަށް....ވީ އަރ އޯލް ވިތް ޔޫ......(:\nފަތިސްތަރި: ސޮފާވެސް އުއްމީދުކުރަނީ މި ތާޒާކަންމަތީ މި ވާހަކަ ނިމެންދެންވެސް ގެނެސްދެވޭނެ ކަމަށް. ތެންކް ޔޫ ފޯރ ބީން ވިތް މީ. ކާންޓް ގޯ ޑައުން އެ ލޯންގް ރޯޑް ވިތައުޓް ކޮމްޕެނީ.....ތޭންކްސް.\nPosted on 2011-09-15 19:49:23 | Report this Comment\nwow..jus so nice..varah rythi..waiting4nxt part\nފަތިސްތަރި: Thanksalot…..hope I can make u love the rest of t he story.\nPosted on 2011-09-15 19:52:54 | Report this Comment\nއޯ...އަޅެ...އެދެމީހުން ދެން ވަކި ނުކުރައްޗޭ\nފަތިސްތަރި: ހިނގާ ދޯ ވާ ގޮތް ބަލަން ކިމް.........\nPosted on 2011-09-15 21:27:37 | Report this Comment\nމައި ނޭމް ވޯޒް ޔޫޒްޑް ސަމްވަން، ސޯ އައި ޗޭންޖް މައިނޭމް. ސޮފާ. ޔޫއަރ ދަ ވަން އޮފް ދި ބެސްޓް ރައިޓާރ އިން މޯލްޑިވްސް، ވވވވ.ނައިސް ދިސް ޕާރޓް ، ދޮންދީނި އަށް ކަމެއް ކޮށްދީފާނަން ތަ؟ ފޮތެއް ގެ ސިފައިގަ މިވާހަކަ ނެރެދީފާނަން ތަ؟\nފަތިސްތަރި: އައި ވޮންޑަރ ވަޓް ޔޯ ނޭމް ޔޫޒްޑް ޓު ބީ.........އެނީވޭސް....ދިސް އިޒް އެ ގްރޭޓް ނޭމް. ދަ ބާރޑް ފްރޮމް މައި އެޓޯލް. ލަވް ޔޯރ ނޭމް އިނގޭ.....ތި ތަޢުރީފަށް ކީކޭ ބުނާނީ. ހަމަ ވވވވވވ ބޮޑަށް ޝުކުރިއްޔާ. ބޭނުން މޮޅު މީހަކަށް ވާން. އަދި ވެވޭނެ ދޯ. ދޮންދީނިއަށް އެނގޭތަ؟ ފޮތެއްގެ ސިފައިގައި ނެރެން ކިތަންމެހާވެސް ބޭނުން/ އެކަމަކު ސޮފާމެން ކަހަލަ މީހުންނަށް އެއީ ވަރަށް ދަތި ކަމެއް ކުރަން. އެކަމަކު އެއީ ސޮފާ ދެކޭ ހުވަފެނެއް އިނގޭ.\nދޮންދީނި: ސޮފާ ތީ އައްޑޫ ކުއްޖެއް ދޯ.... މަސައްކަތް ކޮށްފިއްޔާ، އިރާދަ ކުރެއްވިއްޔާ އެހިސާބަށް ދެވޭނެ،ދޮންދީނި އަށް ޔަޤީން،..... ދުޢާ ކުރޭ. ﷲ ގެ ރަޙްމަތުން އުއްމީދު ކަނޑާ ނުލާތި. ޓްރައިކުރައްޗޭ. ކެތްތެރިން ގެ ދުއާ ﷲ އިޖާބަ ކުރެއްވުން އަވަސް..... ހަނދާންކުރާތި ދޮންދީނި މިދިން ނަޞީހަތް،...\nPosted on 2011-09-15 21:39:30 | Report this Comment\nވާއު.ނައިސް ސްޓޯރީ. ރީތިކަމުން ކޮމެންޓް ނުކޮށްލާ ހަމަ ނުހުރެވުނީ. ތެންކްސް ސޮފާ. ވާހަކަ ލިޔުމުގައި ތިގޮތުގައި ހުރުން ނާނިގެ ދުޢާއަކީ. މާތް ﷲ ސޮފާއަށް ބާއްޖަވެރިކަން ދެއްވާށި.\nފަތިސްތަރި: ހާދަ އުފާކުރަމޭ ސޮފާމައްޗަށް ހެޔޮ ދުޢާކޮށްދޭ ކަމަށްޓަކައި. ތިކުދިންނަށްވެސް މާތްﷲ ރަހްމަތް ލައްވާށި. ޝުކުރިއްޔާ.\nPosted on 2011-09-16 00:22:11 | Report this Comment\nމިވާހަކައަށް ދެން އިތުރަށް ކުރާނެ ކޮމެންޓެއް ނުވެސް ނެތް ކަންނޭނގެދޯ..އެވަރަށް ތައުރީފް ކޮށްފަ އެބަހުރި....ތިވަރެއް ނެތް.. ތީ ހަމަ ބެސްޓް.. ޑިސްކްރައިބް ކުރުމުގަ ދެވަނައެއް ނެތް... ކުރިން ހީކުރީ ރާއްޖެއިން އެންމެ މޮޅީ ބިންމާ ކަމަށް... އެކަމު މިހާރު އެކަމަށް އެއްބަހެއް ނުވެވޭނެ... ސޮފާ ހާދަ ހާދަ ހާދަ ހާދަ ހާދަ އޭ މޮޅީ ޑިސްކްރައިބްކޮށްދޭން ... ހީވަނީ މަންޒަރު ލޮލަށް ފެންނަހެން... މީ ޝިފާ ކުރިންވެސް ހަމަ އަބަދު ކުރާ ކޮމެންޓެއް.... ނޭނގެ ސޮފާ ހަނދާން ހުންނާނެކަމެއް.. ހެހހެހެހ.....ހަމަ ސަޅިކަމުން ރިޕީޓްކޮށް ވެސް މިހެން ބުނެވެނީ...ކޮންމެ ބައެއްހެން ދެފަހަރަށް ކިޔާނުލާ ހިތްހަމައެއް ނުޖެހޭ... ކޮންމެ ބަޔަކަށް ކޮމެންޓް ނުކުރަނީވެސް ހަމަ އެކައްޗެއް ބުނެލަންއޮތީމަ... ވިޝް ޔޫ އޯލް ދަ ބެސްޓް އިން ދިސް ފީލްޑް... ކީޕް އަޕް ދަ ގުޑް ވަރކް....ގޯޑް ބްލެސް ޔޫ... ޓޭކް ކެއަރ....\nފަތިސްތަރި: މި ހިތަށް އަރަނީ ތިއީ ކޮން ޝިފާއެއްބާއޭ. ސޮފާ ދަންނަ ދެތިން ޝިފާއެއް އެބައުޅޭ. އެހެންވެ. ބުނައްޗޭ ކޮން ޝިފާއެއްކަން އިނގޭ. ތަކުރާރުކޮށް ކިޔާލެވޭހާ ޝައުގުވެރިގޮތަކަށް ވާހަކަ ގެނެސްދެވޭކަން އެއީ ހަމަ ވަރަށް އުފާކުރާ ކަމެއް. ވަރަށް ބޮޑަށް ޝުކުރިއްޔާ......އުއްމީދުކުރަން ދެން އަންނަ ބައިތަކާއި ދޭތެރޭވެސް ދެކޭގޮތް އަންގާލާނެ ކަމަށް.\nPosted on 2011-09-16 00:38:06 | Report this Comment\nސޮފާ ވ ވ ވ ވ ރީތި މި ބައިވެސް.ކޮންމެ ފަހަރަކު ހާދަވަރަކަށް އެކްސައިޓް ކޮއްލާފައޭ ތި ނނއމާލަނީ. ވ ރީ ތި އިނގޭ ޑިއާ.އްއި އެމް ވެއިޓިން ފޯ ދި ނެކްސްޓް ޕާޓް...ވެން ޔޫ ވިލް އަޕްޑޭޓް؟\nފަތިސްތަރި: ހެހެހހެ........އެކްސައިޓެއް ނެތިއްޔާ ކޮންމެ ކަމެއްވެސް ވަރަށް ފޫހިވާނެކަން ސޮފާއަށް ވ.އެނގޭހެން ހީވަނީ. އެހެންވެކަންނޭނގެ. ވވވވވވ ބޮޑަށް ޝުކުރިއްޔާ. ވިލް އަޕްޑޭޓް ޔޫ ހޯޕްފުލީ ޓުޑޭ އާފްޓަރ ނޫން.....\nPosted on 2011-09-16 10:23:23 | Report this Comment\nވވވވވވ ވެސް ރީތި.\nPosted on 2011-09-16 12:08:53 | Report this Comment\nމަވެސް ތާއީދު އެރޮން އާއި މުސައިންގެ ވާހަކައަށް. ހިއެއްނުވޭ ދެން އެހެން ތަރިއަކަށް ފަތިސްތަރީގެ އަލި ފަނޑުކޮށްލެވިދާނެހެނެއް. އުއްމީދުކުރަން އަބަދުވެސް ފަތިސްތަރީގެ ލިއުންތައް ފެންނާނެކަމަށް.\nފަތިސްތަރި: އިރާދަކުރެއްވިއްޔާ އަބަދުވެސް ފެންނާނެ. ޝުކުރިއްޔާ ވަރަށް ބޮޑަށް.\nPosted on 2011-09-16 15:08:08 | Report this Comment\nސޮފާ . އެރޮންއަކީ ކޮންކުއްޖެއްތަ؟ އެރޮންގެ ކޮމެންޓްތައް މާ ފަށުއި ކަމުން ހަމަ މަޑުން ނުހުރެވުނީ.\nފަތިސްތަރި: އެރޮންއަކީ ސޮފާގެ "ވވވވވވވވވވވވވވ ގާތް" ކުއްޖެއް.\nPosted on 2011-09-16 20:29:46 | Report this Comment\nއޭ......... ސަހަރޯ... ކޮބާ ހާދަ ކަމެއް ނެތޭ ތަންކޮޅެއް އަވަހައް އަނެއް ބައި އަޕްލޯޑް ކޮއްދީބަލަ މިހާރުވެސް ދެތިން ސަތޭކަ ފަހަރު މުރާސިލް ޗެކްކުރެވިއްޖެޔޭ.......... ޕުލީޒް އަވަސް ކޮއްދީބަލަ.....\nފަތިސްތަރި: ހުކުރު ދުވަސްވީމަ ސޮފާވެސް މަސައްކަތްތަކާ މިއުޅުނީ. އެކަމަކު ހަމަ ޔަގީން. އިރާދަކުރެއްވިއްޔާ ހޮނިހިރުދުވަހު އިރުއަރާއިރު އިންނާނެ އާ ބައެއް.\nPosted on 2011-09-16 20:32:34 | Report this Comment\nއަޅޭ، ހާދަ ލަހޭ. ބީކުއިކް ސޮފާ...............\nދޮންދީނި: ބީ ކުއިކް. ޕްލީޒް، ޕްލީޒް، ޕްލީޒް، ޕްލީޒް، ޕްލީޒް، ޕްލީޒް، ޕްލީޒް، ޕްލީޒް، ޕްލީޒް، ޕްލީޒް، ޕްލީޒް، ޕްލީޒް، ޕްލީޒް، ޕްލީޒް، ޕްލީޒް، ޕްލީޒް، ޕްލީޒް، ޕްލީޒް، ޕްލީޒް، ޕްލީޒް، ޕްލީޒް، ޕްލީޒް، ޕްލީޒް، ޕްލީޒް، ޕްލީޒް، ޕްލީޒް، ޕްލީޒް، ޕްލީޒް، ޕްލީޒް، ޕްލީޒް، ޕްލީޒް، ޕްލީޒް، ޕްލީޒް، ޕްލީޒް، ޕްލީޒް، ޕްލީޒް، ޕްލީޒް، ޕްލީޒް، ޕްލީޒް، ޕްލީޒް، ޕްލީޒް، ޕްލީޒް، ޕްލީޒް، ޕްލީޒް، ޕްލީޒް، ޕްލީޒް، ޕްލީޒް، ޕްލީޒް، ޕްލީޒް، ޕްލީޒް، ޕްލީޒް، ޕްލީޒް، ޕްލީޒް، ޕްލީޒް، ޕްލީޒް، ޕްލީޒް، ޕްލީޒް، ސޮފާ\nފަތިސްތަރި: އަޅެ.....ތިހާ ގިނައިން ޕްލީޒް ނުބުނޭ. ސޮފާ ދެރަވޭ. އަސްލުކޮށް. ތެދެއް ބުނަން. މާދަން ހެނދުނު9ގެ ކުރިން އިރާދަކުރެއްވިއްޔާ އާ ބައި ގެނެސްދޭނަން. ޕްރޮމިސް. މިއަދު އެކަންޏޭ ގެތެރޭގެ މަސައްކަތް ކުރަން ލިބެނީ. އެހެންވެ ވަރަށް ބުރަކޮށް މިއަދު އުޅެންޖެހުނީ. މާދަން އަނެއްބައި ގެނެސްދޭނަން. އެންމެ ރަނގަޅުތަ އެގޮތް. ސޮރީ އިނގޭ ވަރަށް ބޮޑަށް ދޫންޏާ....\nPosted on 2011-09-21 13:24:32 | Report this Comment\nthis is so heart touching... ތި ދެމީހުންނަށް ކައިވެނި ކުރެވޭނެތަ ؟ ؟؟؟؟؟؟؟؟؟


Covid-19: Quran Hathim Kurehvumah Dr.Shaheem Challenge Fahttavaifi - Vaguthu\nކޮވިޑް-19 އާއި ގުޅިގެން އެކި ފަރާތްތަކުން ތަފާތު ޗެލެންޖްތައް ކުރަމުން ދަނިކޮށް ކުރީގެ އިސްލާމިކް މިނިސްޓަރ ޑރ.މުހައްމަދު ޝަހީމް އަލީ ސައީދު ކީރިތި ޤުރުއާން ހަތިމް ކުރުމުގެ ޗެލެންޖެއް ފައްޓަވައިފިއެވެ.\nމުޅި ޤުރުއާން ކިޔަވައި ނިންމުމުގެ ޗެލެންޖަކަށް ތައްޔާތީ ކޮން ކުދިންނެއްތޯ ސުވާލު ކުރައްވާފަ ޝަހީމް ރޭ ޓްވިޓާ އާއި އޭނާގެ ފޭސްބުކްގައި ކުރެއްވި ޕޯސްޓަށް ގިނަ ބައެއްގެ ތަރުހީބް ވަނީ ލިބިފައެވެ. އެއާއި އެކު އޭނާ ވަނީ ޗެލެންޖް ފައްޓަވާ، ޤުރުއާން ކިޔަވާ ވިދާޅުވާ މަންޒަރު ފެންނަ ވީޑިއޯއެއް އާއްމު ކުރައްވާފައެވެ.\nވީޑިއޯ އާއްމު ކުރައްވަމުން ޝަހީމް ވިދާޅުވީ އިސްލާމީ އުންމަތަށް ހިތާމަވެރި ވަގުތަކަށްވާތީ ﷲ އަށް ކުއްތަންވުމުގެ ގޮތުން އެންމެން ވެގެން ޚަތިމްކުރުން ފެށުނީ ކަމަށެވެ. މީގައި ބޮޑެތި މީހުންނާއި ކުޑަކުދިންނަށް ބައިވެރިވެވޭނެ ކަމަށް ޝަހީމް ވިދާޅުވިއެވެ. "ޓުވިޓަރ، އެފްބީ، އިންސްޓްގްރާމް މެދުވެރިކޮށް ކުރިއަށްގެންދެވޭނެ. އަޅުގަނޑު ފަށައިފިން." ޝަހީމް ވިދާޅުވިއެވެ.\nޝަހީމްގެ ޗެލެންޖާއި އެކު ގިނަ ބަޔަކު ގެންދަނީ މިހާރު ޤުރުއާން ކިޔަވަމުން ނަގާފައިވާ ވީޑިއޯތައް މީސް މީޑިއާގައި އާއްމު ކުރައްވަމުންނެވެ.\nޝަހީމް ވިދާޅުވީ ޤުރުއާން ޗެލެންޖް ކުރިއަށްދާއިރު، އެކި އާޔަތްތަކާއި، ނަބީބޭކަލުންގެ ވާހަކަތަކާއި، ޤުރުއާނުގައިވާ އެކި މުހިއްމު ކަންކަމާއި ބެހޭ ގޮތުން ވާހަކަ ދައްކަވާ، އޭނާގެ ފޭސްބުކް ޕޭޖްގައި ވީޑިއޯތައް އާއްމު ކުރައްވާނެ ކަމަށެވެ.\nޝަހީމް ފެއްޓެވި ޤުރުއާން ހަތިމް ކުރުމުގެ ޗެލެންޖަށް އާއްމުން ދެއްވަމުން ގެންދަވާ ތަރުހީބަށް ޝުކުރު އަދާކުރައްވާ އޭނާ ކުރެއްވި ޓްވީޓެއްގައި ވިދާޅުވީ ކިޔެވުން ކުރިއަށް ގެންދަވާ މަންޒަރު ފެންނަ ވީޑިއޯ ފޭސްބުކްގައި އާއްމު ކުރައްވާއިރު އޭނާ ޓެގް ކުރެއްވުން އެދިވަޑައިގަންނަވާ ކަމަށެވެ. އޭރުން އެކިޔުވުމެއް އޭނާގެ ފޭސްބުކް ޕޭޖްގައި ޝެއާ ކުރައްވާނެ ކަމަށް ޝަހީމް ވިދާޅުވިއެވެ.\nކޮވިޑް-19 އާއި ގުޅިގެން ގިނަ ބަޔަކު ގޭގައި ތިބެން ޖެހި، ހުސްވަގުތު ގިނަވަމުން ގިނަ މީހުން އަންނަނީ ތަފާތު ޗެލެންޖްސްތައް ފުރިހަމަ ކުރަމުންނެވެ.\nމާޗް 30, 2020 08:44\nސޯޝަލް މީޑިއާގަ ނުފެލި ހެޔޮކަމެއްވެސް ނުކުރާތި...\nމާޗް 30, 2020 08:48\nއަޅުކަމެއްކަމުގައި ކުރާ ގިނަ ކަންކަން ވާންޖެހޭނީ ސިއްރު. މީސްތަކުންނަށް ކަންކަން އޮޅުންފިލުވައިދޭން ކުރާ މަސައްކަތެއް ނަމަ އެކަން ކުރަންވާނީ މުފްތީ މެންކު ފަދަ އިލްމުވެރިން ކުރައްވާ އުސޫލުން ރިވެތިކޮށް. ގުރުއާން ކިޔެވުމަކީ ދެދުނިޔޭގައި ފައިދާ ހުރި ކަމެއް. އަޅުކަމެއް. ރީތި މޮޅުކަމެއް. އެކަމަކު އެއީ ބަޔަކު ކަމެއް ކުރާތީ ދިމާކުރުމަށް ޖެއްސުމަށް ބަޔަކާ ޗެލެންޖުކުރުމަށް ގޮންޖަހަން ކުރަންޖެހޭ ކަމެއް ނޫން.\nމާޗް 30, 2020 10:17\nދިމާވާ ޙާލަތެއްގައި މީހުން ހިމޭނުން އެކަހެރިވެގެން ތިބޭ އިރުނަމަވެސް، މުނިފޫހި ފިލުވުމުގެ ގޮތުން ކުރާނެ ރަނގަޅު ކަމެއް ބަޔާންކޮށް އެކަން ކުރާނެ ގޮތުގެ މައުލޫމާތު ދީ ތިމާ އޭގައި ނަމޫނާ ދެއްކުމަކީ މުންކަރާތެއް ކަމަށް ތިބާ ދެކެނީހެއްޔެވެ؟ ކަންކަމުގެ މައުލޫމާތު ފުރިހަމައަށް އެނގިގެން ފާޑު ކިޔާށެވެ.\nމާޗް 30, 2020 08:55\nމާޗް 30, 2020 08:57\nމި ޗެލެންޖް ސަޅި. ކޮން ޓޮއިލެޓު ޓިޝޫ އެއްތަ.\nމާޗް 30, 2020 09:07\nވަރަށް ރަނގަޅު ކަމެއް! ޑރ. ޝަހީމުއަށް ހެޔޮގޮތް މިންވަރު ކުރައްވާށިއެވެ! ފޮހޭ އެތިން ކުޅޭމީހުންނަށް ވިސްނުން ދެއްވާށީ!\nމާޗް 30, 2020 09:17\nތިޔައީ އަޅުގަނޑުމެންގެ ތެރެއިން ފެންނަން އެންމެ ބޮޑަށް އެދޭ ނަމޫނާ އަ ކީ...ދެން ތިއްބެވި ބޭފުޅުންވެސް މިފަދަ ނަމޫނާ ދައް ކަވަމުން އައިނަމަ ހާދަ ރަނގަޅުވީހެވެ. މި ޗެލެންޖުގަ އި ހުރިހާ ބޭފުޅުންވެސް ބައިވެރިވަމާ ހިނގާށެވެ.\nމާޗް 30, 2020 09:40\nޑރ. ޝަހީމް ކަހަލަ ބޭފޫޅުން މި އިސްލާމީ ޤައުމޫގެ ނަޢުގެ ހުންގާނު ދިނުމަށް ބޭނުންވަނީ ޝުކުރުވެރިވާންޖެހޭ އެބޭފުޅާ އެކުރައްވާ ކަންތައްތަކަށް.. ނިކަންބަލާތި މިނިސްޓަރުންނާއި އިއްޒަތްތެރި މެންބަރުންގެ ތެރެއިން ކިތައްބޭފުޅުންނަށްތޯ މިޗެލެންޖުގައި ބައިވެރިވާންކެރޭނީ، އަދި މިކަން ޓީ.ވީ އިން ދައްކަންކެރޭތޯ އެކަމަކު މުސްލިމް ޤައުމެކޯމިވެސް.. މިސްކިތްތަކުން ފެންކަޑާލާ ނަމާދުކުރުން މިސްކިތްތަކުގައި މަނާ ކުރެވިދާނެ އެކަމަކު މިޤައުމުގައި އުޅޭ މުސްލިމުންގެ އަޤީދާއެއް ބަދަލެއް ނުކުރެވޭނެ ، ކުރުސޯޓް ބުރިލާފައި ޓޮއިލެޓް ޓިޝޫ ޕޭޕަރ ރޯލުން ޗެލެންޖު ކުރިކަމުގައި ވިއަސް އަދި ޓީ.ވީ ތަކުން ލައިވް ކުރިއަސް/// ޝުކުރިޔާ ޑރ. ޝަހީމް\nމާޗް 30, 2020 09:41\nއަޅުގނޑު ބައިވެރިވާނަން އެންމެފަހުގެ ނިމުން ހެޔޮހަމެއްގެ މަތީ ނިއްމެވުން އެއީ އެދުމަކީ މާތްﷲ ގެ ރަރުމަ އަޅަމެނަށް ދެއްވާށި އާމީން\nމާޗް 30, 2020 09:56\nތީ ވަރަށް ރަނގަޅު ކަމެއް ﷲ ތިބާއަށް ހެޔޮ ދަރުމަ ދެއްވާށި\nމާޗް 30, 2020 10:13\nއިމްރާނު ކިޔާމީހަކު ޓޮއިލެޓް ޕޭޕަރުގައި ތެޅުމުގެ ޗެލެންޖް ނިއްމައުފި!\nމާޗް 30, 2020 10:37\nޝަހީމު! މިފަދަ ދަނޑިވަޅުތަކުގައި ޤުރްއާން ކިޔެވުމޭ ކިޔައިގެން އެއިންވެސް ކުޅިވަރުތަ ކުޅެންވީ! ޤުރްއާނާމެދު ޢަމަލުކުރަން އޮތީ ތިގޮތައްތޯ! މިފަދަ މުސީބާތުގެ ވަގުތުތަކުގައި ތިއީތޯ ސަހާބީން ޢަމަލުކުރެއްވި ގޮތަކީ! ތިއީތޯ ދަސްވި އެއްޗަކީ! ޤުރްއާނޭ، ނަމާދޭ، ދުޢާއޭ ކިޔައިގެން ކޮންމެކަމެއް ކުރަންވެސް ރަނގަޅުދޯ؟\nކުރަންވީކަމަކީ ކޮންމެ މީހަކުވެސް އެމީހެއްގެ ނަފްސު އިސްލާހް ކުރަންވީ ނޫންތޯ! ތައުބާވުން ގިނަކޮށް ﷲ ތަޢާލާ ނަހީ ކުރެއްވި އެންމެހާ ކަންކަމުން ދުރުވެ، އަމުރު ކުރެއްވި އެންމެހާ ކަންތައްތައް ކުރަންވީ ނޫންތޯ! ރަސޫލު ޞ އަމުރުތަކާއި ސުންނަތުގައި ދެމިތިބުމަށް ގަދައަޅާ މަސައްކަތް ކުރަންވީ ނޫންތޯ. ސަހާބީންގެ ފިޔަވަޅުތަކަށް ބަލަންވީ ނޫންތޯ! އެގޮތަށް ތަރުބިއްޔަތު ވާންވީނޫންތޯ! މިމަގަށް މީސްތަކުންނަށް ގޮވާލަންވީނޫންތޯ. މިއީ މީސްތަކުންގެ ފަސާދަތަކުގެ ސަބަބުން ދިމާވާ މުސީބާތްކަން ހަނދުމަކޮށްދެންވީނޫންތޯ! ޖާހިލުކަމާއި ޣާފިލްކަމުން މީސްތަކުން ހޭ އެރުވޭތޯ އުޅެންވީނޫންތޯ! މާމޮޅުކަމެއް ކޮށްލަންވެގެން، ކޮންމެ ކަމެއްވެސް ކުޅިވަރަކަށް ހަދައިގެން، ދެއްކުންތެރިކަން އިސްކުރަންވީ އެއްނޫން!\nމާޗް 30, 2020 12:39\nކޮއްކޯ ކަލޭދޭބަލަ ދެއަތް ދޮވެގެން ބަތްކާން. ރަސޫލާ އެންގެވީ ގުރުއާން ކިޔަވަން. އެެއީ ﷲގެ އަމުރުފުޅު. ހެޔޮކަންތައްތައްކޮށް އެކަކު އަނެކަކަށްވުރެން ކުރިއަރާދާންވީ. އެކަމަށް ޝަހީމް ހިއްވަރު އެދެއްވަނީ.\nމާޗް 30, 2020 13:01\nބޭބޭ! ރަސޫލާ ޞ އަމުރު ކުރެއްވި ކަމެއް ކުރަންވާނީ އަމުރު ކުރެއްވި ގޮތަ ކަށް! އެބަޔަ ކު ހިތްއެދޭ ގޮތަ ކަށްނޫން! ރަސޫލާ ޞ ކުރެއްވިއަމުރަށް އެންމެ ފުރިހަމައަށް ޢަމަލު ކުރި ބަޔަ ކީ އެ ރަސޫލާގެ ސަހާބީން! އެއަށްުވުރެ ފުރިހަމައަށް އެ އަމުރުތަ ކަށް އަމަލު ކުރެވޭނެ ބަޔަ ކު އަންނާނީތޯ! އެބޭ ކަލުން ޤުރްއާނާމެދު އަދި މިފަދަ މުސީބާތުގެ ދަނޑިވަޅުގައި ޢަމަލު ކުރެއްވިގޮތް ބައްލަވަންވީ ނޫންތޯ! އެބޭ ކަލުން ރަސޫލާގެ އަމުފުޅުތަ ކަށް ޢަމަލު ކުރެ ގޮތް ބައްލަވަން ކިހިނެއްތޯ! ސަބަބަ ކީ އިސްލާމް ދީނުގެއަސްލު އައިސްފައިވަނީ އެބޭ ކަލުންގެ އަތްމަތިން..\nމާޗް 30, 2020 15:05\nރަސޫލާ ޞައްލަﷲ ޢަލިހި ވަސައްލަމަ ކަންތައް ކުރެއްވި ގޮތާ އަކުރުން އަކުރަށް ތަފާތުކޮށް ކަމެއް ކުރުމަކީ ބިދުޢަ އަކަށް ވެދާނެތޯއެވެ؟ ޓިޝޫރޯލުން ޗެލެންޖު ދެއްކުން އެއީ ކިހާވަރެއްގެ ސުންނަތެއް ތޯއެވެ؟ މުނި ފޫހި ފިލުވަން އެކަކު އަނެކަކާ ވާދައަށް ޤުރުއާން ކިޔެވުމުން ފާފައެއް ލިބިދާނެތޯއެވެ؟ މުނި ފޫހި ފިލުވުމަށް ރަނގަޅު ކަމެއް ކުރުމަށްވުރެ ވިޔާ ނުދާ ކަމެއް ކުރުމުން ފައިދާ އޮންނާނެތޯއެވެ. މި ކަންކަަމަށް "ފެކްޓްގެ" ޖަޖުމަންޓަކީ ކޮބައިތޯއެވެ؟\nމާޗް 30, 2020 16:37\nތި ބުނުއްވިހެން ވިޔާނުދާ ކަމަކީ އެންމެން ދަންނާނެހެން އޭގައި އެއްވެސް މަންފާއެއް އޮތް ކަމެއް ނޫން! އެއީ އެއްވެސް ބަހުސެއް އޮތް ކަމެއްނޫން! ނަމަވެސް އަޅުކަންތަކަކީ ﷲ ގެރުއްސެވުމާއި ފުއްސެވުމާއިޘަވާބުލިބުމަށް އެދިގެން ކުރާނެ ކަންކަން! އެހެންކަމުން މިކަންކަން ހަޤީޤީ މާނާގައި ހާސިލް ކުރަން ބޭނުންވާ ނަމަ އެގޮތުން އެކަން ހާސިލްވާނެތޯ ވިސްނާލަންޖެހޭ! ދީންއޮތީ ވަކިގޮތަކަށް ބާވާލެއަވާ ނިމިފަ.އޭގައިވަނީ އިންތަކާއި މިންތައް ކަނޑައެޅި ފައި. އޭގެ އިތުރު ޝަރަޙައާއި މާނަތައް ވަނީ ފުރަތަމަ3ޤަރުނުގެތެރޭގައި. އެމީހުންގެ ޢަމަލުތަކުގައި. ޤަރުނަކަށްފަހު ޤަރުނެއް ފަސާދަ ވަމުންދާ އެންމެ ބޮޑު ސަބަބަވީވެސް މިދެންނެވި އަސްލަށް ރުޖޫޢަ ނުވުން. ބުނެވޭ ބަސްތަކާއިކުރެވޭ ޢަަމަލްތައް އަމިއްލަ ވިސްނުމުގެ މައްޗަށް ބުރަވުން. ވިސްނަންޖެހޭކަމެއް ނޫންތޯ؟\nމާޗް 30, 2020 10:46\nބުއްޅަބެ އަށް ވުރެ ތިބޭ ފުޅާ މާ ފިރިހެން ވަންތަ އިގޭތޯ . ތިބޭފުޅާ ކުރައްވާ ހުރިހާ ކަމެއްގައި ﷲ ބަރަކާތް ލައްވާށި\nމާޗް 30, 2020 11:07\nމީސްތަކުންގެ ޢަމަލުތައް ހަމަ އެގޮތުގައި! ބަދަލެއް ނާދޭ! ޤުރްއާން ޚަތިމްކުރުން ހުރި ފައިދާއަކީ ކޮބާ؟ ހިތްތަށް އެހެން ގޮތަކަށް، ޢަމަލުތައް އެހެން ގޮތަކަށް، ދޫތައް ޙަރަކާތް ކުރުމުން އޮތީ ކޮން ފައިދާއެއް! ﷲ ތަޢާލާ ބައްލަވާ ވޮޑިގަންނަވަނީ ޢަމަލުތަކުގެ ތެެރެއިން އިޚްލާސްތެރި ޢަމަލަށް! ދުލުން ކުރާ ޙަރަކާތަކަށްނޫން. އަނގައިން ލައްވާ އަޑަކަށް ނޫން! ބޭރުފުށުން ފެންނަ ކަންކަމަކަށްނޫން! މީހަކު ދީނޭކިޔައިގެން ކުރާހާ ކަމަކީ އެކަލާގެ ރުހިވޮޑިގަތުން ޙާސިލް ކުރެވޭބެ ކަމެއްނޫން! ﷲ ތަޢާލާ ގެ ރުހިވޮޑިގަންނަވާ ޢަމަލުތަކުގެ މަތީގައި ތިއްބެވީ ނަބިއްޔާގެ ޞަޙާބީން! އެބޭކަލުންނާމެދު ﷲ ތަޢާލަ ވަނީ ރުހިވޮޑިގެންފައި! އަހަރުމެނނާ ހަމައަށް އިސްލާމް ދީން ގެނެސްދީފައިވަނީ މީދެންނެވި ޞަޙާވީން. ވީމާ، މިބޭކަލުންގެ މަގު އިޚްތިޔާރުކުރަން ޖެހެނީ! މޮޅުކަމަކަށް ހަދައިގެން ތިމާއަށް ފެންނަހާ ކަމެއް ކުރުމަށް ބިރުވެތިޥަންޖެހޭ!\nޖާހިލިއްޔަ ޢަމަލުތަކުން ދުރުވާބް ޖެހޭ!\nމާޗް 30, 2020 13:13\nމާބޮޑަށް ކަލެޔަށް އިގެނީ... ގިނަ ގިނައިން އަތްދޮވެގެން ގޭގަ ރަގަޅަށް ބަސްއަހާގެން އޮވެބަލަ. މިއުޅޭ ބަލިމަޑުކަމުން މުޅި ދުނިޔެ ސަލާމަތްވީމަ އަވަސްވީ ގޮތަކުން ކަލޭދޭ ބޮލަށް ބޭސްކުރަން... ވަރަށް ސަލާމް\nމާޗް 30, 2020 14:31\nހެހެ! ފަތިސް ނަމާދުގަ ތަންކޮޅެއް ރަކުޢަތް ގިނަކޮށްލައިގެން ތަންކޮޅެއް ފުރިހަމަ ވާނެއޭ ހިތާ ކުރީމަ ވަކި ބަލިމަޑުކަމުން ސަލާމަތް ވެވޭނެތޯ!ކުރިމަތިވާ ބަލިމަޑުކަމެއް ވިއްޔާ ކުރިމަތިވަނީވެސް މިފަދަ ކަންކަން އާންމުވީމަ! ޖާހިލުކަން އާންމުވީމަ. ޣާފިލުކަން އާންމުވީމަ. އީޖާދުތައް ގިނަވީމަ!\nމާޗް 30, 2020 11:13\nހެޔޮކަމެއްވެސް ދެއްކުމަށް ނުވަތަ ޖެއްސުމަށްކުރާނަމަ އެއީ ހަސަދަވެރިކަން\nމާޗް 30, 2020 11:22\nއަޅުގަނޑު ވެސް ބައިވެރި ވާނަން ޤުރްއާން ކިޔެވުމުގައި .ޓިޝޫ ރޯލްކުޅެގެން އެއްވެސް ސަބަބެއް ނުލިބޭނެ.\nވވވސަޅި ތިއީ ދިވެހީން ފަޚުރު ވެރި ވާފަދަ ދަރިއެއް މާތްﷲ މަކިކުފާނަށް ދިގުއުމުރެއެއް ދެއްވާށި އާމީން ޔާﷲ ޑރ ޝަހީމް އަކީ މާތްﷲ ގެ ރުހުން ލިބިގެންވާ ދަރިއެއް ކަމުގައި ލައްވާށި އާމީން\nމާޗް 30, 2020 12:30\nތިކަހަލަ ދީނީ ކަންތައް ކުރުމަ އުމުރު ހުސްކުރުމަށްވުރެ ލިބިފައިވާ މަދު ވަގުތުކޮޅުގަ މަޖާކުރާނީ\nމާޗް 30, 2020 17:46\nމާތްﷲ ހެޔޮވިސްނުން ދެއްވަވާށި އާމީން\nމާޗް 30, 2020 12:37\nވަރަށް ރަނގަޅު ރޫޙެއް. އެ އެކުވެރިޔާގެ އެ ބަސްފުޅާއެކު އަޅުގަނޑުވެސް އެކަން ފަށައިފިން. މޫވީ ނުލިޔަސް އަދި އަޑު ނުއިއްވިޔަސް އެކަން ފަށައިފީމު. ގޭތެރޭގައި މެދު ނުކެނޑި ޤުރުއާނުގެ އަޑު ދެމެހެއްޓޭތޯ އެބަ ރާވަން. އެހެން ކުދިންނާއި ބޭފުޅުންވެސް ހިނގާ މިގޮތަށް ޢަމަލުކުރަމާ. ދެ ނިޔަތެއްގައި. 1: މި ބަލި މަޑުކަމުން މިންޖުވޭތޯ. 2: ދީނީ ރޫޙެއް އާލާކޮށް ދިރުވޭތޯ\nމާޗް 30, 2020 12:42\nކޮބާ މިގައުމުގެ ތިކަހަލަ ޖެލެންޖުތަކުގަ ދެއްކެން ބައިވެރިވާ ވެރިން ކިހާވަރަކަށް މިކަމުގަ އުޅޭނެބާ؟\nމާޗް 30, 2020 13:11\nވަރަށް ރަނގަޅު ކަމެއް. ދީނީ ކާޑު ބޭނުން ކޮށްގެން އަދި ވެސް ވެރިކަން ލިބޭތޯ ނޫޅުން ރަނގަޅު. އެއީ ކޮންމެ އަޅެއްގެ ވެސް ހިތުނިޔަތް މާތް ﷲ ދެކެދެނެ ވޮޑިގެން ވާތީ. އަދި ދިވެހިން ގެ ބުއްދި ވެސް މިހާރު ގަދަ ވީމާ ތިއީ ފޭކު ކަން މިހާތަނަށް ޝަހީމް ގެ އަމަލުތައް ހުރި ގޮތުން ހާމަ ވެފައި ވާތީ. ވައްކަން ކުރިކަން ސާބިތު ވީމީހަކަށް ސަޕޯރޓު ދޭނީ ނުބައި މީހެއް ކަމަށް ގިނަ އިންސާނުން ގަބޫލު ކުރާނެ. ޝަހީމު ނުބުންޏަސް ތިޔައީ ދިވެހިން ބަލާއާއި އާފާތު ގައި އަބަދުވެސް ކުރަމުން އަންނަ ކަމެއް. ވީމާ އަންގަވާފައި ގޮތަށް، "ތިމާ ކަނާތުން ކުރާ ރަނގަޅު ކަމެއް ތިމާ ގެ ވާއަތަށް ވެސް ނޭންގި" ކުރުމަށް ނަސޭހަތް ތެރިވެ އިލްތިމާސް ކުރަން. ދީން އޭގެ މަގާމުގައި ބޭއްވުމަށް ދަންނަވަން !\nބަޔަކު ކުރީމަ ކުރަން އެނގެނީ. ފުރަތަމަވެސް ތިޔަ ޗެލެންޖް ފެށިނަމަ މިކަން ހަމަޔަކަށް އެޅުނީހެއްނު؟ ތިއީ ދުއާކުރުމުގައި އަރާހުރި ބޭކަލެއް ނޫންތަ؟\nމާޗް 30, 2020 15:07\nއަލަށް ކަމެއް ނުދެއްކި ނަމަވެސް ގޯސްކޮށް ދާފަހަރު މަގު ދައްކާލުންވެސް ރަނގަޅުވާނެ\nމާޗް 30, 2020 13:21\nމިފަދަ ޚުޟޫރަތް ތެރި ދަޑިވަޅުގައިވެސް ތިޝަހީމް ކީރިތި ޤުރުއާން ސިޔާސީކަމަކަށްނަހަދައި ތިޔަ ޗެލަންޖް ކުރުމަށް ނަސޭޙާތް ތެރިވަން.\nމާޗް 30, 2020 20:52\nޝަހީމުގެ މި އިސްނެގުމަށް ފާޑުކިޔާ ބައެއް މީހުންނަށް އޮޅިފައިވާ ބައެއް ނުކުތާތަކަށް ޖަވާބެއް:\n* ސިއްރުގަޔާއި ފާޅުގަ ހެޔޮކަންތައްކުރުމަށް ޤުރުއާނުގައި އަންގަވާ. ޢަދި ފާޅުގައި ކުރުމުން އިތުރުބަޔަކަށް ހިތްވަރުލިބޭނަމަ އެގޮތް ރަނގަޅުކަމަށް އިލްމުވެރިން ދެކިލައްވާ.\n* ނިޔަތަކީ މާތްﷲ ބައްލަވާއެއްޗެއް.\n* ހެޔޮކަންކަމުގައި ވާދަކުރުމަށް ޤުރުއާނުގައިވެ.\n* އެއްބަޔަކު އަނެއްބަޔަކަށް ހެޔޮކަންކަމަށް ގޮވާލައި އެއްބާރުލުންދިނުމަށް ޤުރުއާނުގައިވެ.\n* މިއީ ސުންނަތާ ހިލާފުވުމުގެ މާނައަށް ވަންނަކަމެއް ނޫން، އެއީ ބިދުޢަގެ ތައުރީފަށް ނުފެތޭތީވެ.\n* މި ކަމުގައި ވަކި ބަޔަކަށް ޖެއްސުންކުރުމުގެ އަދި ސިޔާސީކުރުމުގެ މާނަދޭހަވާ ކަމެއް ނެތް. ޢެކި މީހުން އެކި ޗެލެންޖް އެބަ ކުރެ.